על מוסר, מוסר כפול, השמצות וחרמות - מאת יעקב קורי

**מבוא**

**סוקרטס החכם באדם ומודל להתנהגות אמר: "מוחות חזקים דנים ברעיונות, מוחות ממוצעים דנים באירועים, מוחות חלשים דנים באנשים". והוא גם אמר: "כאשר הדיון אבוד - ההשמצה הופכת לכלי של המפסיד".**

אנסה במסה זאת, כמו בכל כתביי ודבריי, לנהוג על פי מודל ההתנהגות של סוקרטס. אני יודע שזה לא קל כי הרבה יותר קשה לדון לגופו של עניין מאשר לגופו של אדם. הרבה יותר נוח להשמיץ אדם, ראש ממשלה או מדינה, כאשר אתה מרגיש שאתה לא מצליח להכריע אותם במאבק הוגן, בצורה דמוקרטית, בדרכים כשרות. דברים אלה נכונים לשיח הציבורי מימין ומשמאל, חרדים וחילונים, יהודים וערבים. לא אדון על גופם של אנשים, מה עוד שבשיח הציבורי רבים מהדוברים מדברים בקול אחד - קול הרב, קול הגורו השמאלני, מקהלת המעודדים של ביבי, קול המנהיג הערבי המתבדל, קול העיתון, כאשר אף אחד אינו מעז לצאת משורת המקהלה, אפילו לשיר קול שני.

אבל הגיע לידיי נאום שזכה להדים רבים עם תרגום לאנגלית וערבית ומכיוון שהוא נצפה וצוטט בכל העולם מן הדין שנבדוק את תקפות הדברים שמייצגים עבור רבים את ארץ ישראל היפה, האינטלקטואלית, עם לב רחב, עם פה ולב שווים, קול המצפון של ישראל, המצפן שלה. אור לגויים שצריך לשכפל בעולם להגביר את הטוב. נאום שבולט כמגדלור לעומת נאומים חלולים שמדכאים את לב שומעם, נאומים שנועדו להרשים, לשלהב, להרגיז ולהצדיק דברים שאינם ניתנים להצדקה. נאום התפארת מייצג את המחשבות והרגשות העמוקים ביותר, כך נטען...

הנאום גרם לנזק תדמיתי עצום לישראל בעיקר בחו"ל, אך גם בארץ. נאומים ומאמרים דומים המתפרסמים בעיתונים יוקרתיים בארץ ובחו"ל מסייעים לדמוניזציה של ישראל ולהפיכתה למדינה מוקצה שלא מוכנים לבוא אליה אפילו בשביל לקבל פרס גדול תוך לחיצת יד לראש ממשלה של מדינה מצורעת. אלה שתוקפים את ישראל הם אנשי רוח בעלי שם עולמי שבצדקנות ובמוסר כפול מוציאים את דיבתה הרעה של המדינה ויש מקום לקרוע את מסך ההטעיה ולהציג את הסילופים תוך השוואתם למצב האמיתי. מסה זאת תשתדל לעשות זאת בצורה הוליסטית.

מותר לבקר, את הכיבוש, את מדיניות ההגירה, את הכלכלה הניאו ליברלית. בראש ובראשונה בכנסת, באסיפות מפלגתיות, בחוגי בית, עם חברים, בעצרות עם, באוהלי מחאה. אני אישית עשיתי זאת במפגשים ביתיים שבהם הצגתי את חזון הרפובליקה השניה של ישראל ובימי עיון באוניברסיטה, במאמרים ובספרים. אם רוצים שביקורת תתקבל צריך לדעת איך לעשות זאת. איך לדאוג שהביקורת תהיה אפקטיבית, לא בנאום מתריס, לא בשביל להרגיז, להעליב, להשפיל, להרשים כמה מעריצרים בעצרת, בישראל ובחו"ל. זה מקומם להגיד שהמדינה היא לא הבית שלך, או היא פחות ופחות בית שלך, קוואזי-בית, אם ברצונך לשכנע את ההמונים ולא חסידים שרופים בלבד.

אבל אתה יכול להגיד שהמדינה זקוקה לבדק בית. שמעתי הרבה ביקורות של כמה אנשי שמאל בנאומים ובספרים שעשו זאת בנועם הליכות, לא בטון זועף, לא בראיית הרע בלבד, לא תוך הטחת האשמות סרק. אך כשאתה מבקר את המדינה בערב יום הזיכרון לחללי צה"ל ולא סתם מבקר, מרסק אותה, הופך את הבית לחורבה שלא ראוי לגור בה, שהיא פחות מבית – זו התעללות. כאשר אתה בוחר לבקר את המדינה לרגל 70 שנות עצמאותה במתק שפתיים ובעוקץ מורעל במשך כל הנאום ומזכיר את הישגי המדינה רק בשתי שורות כבדרך אגב – זהו סילוף המציאות.

כשאתה בוחר לעשות זאת בטקס יום הזיכרון האלטרנטיבי שאורגן על ידי ארגון לוחמים לשלום, של ישראלים שהיו חיילים בצה"ל ופלשתינאים שהיו "לוחמים למען חרות פלסטין", ופורום המשפחות השכולות הישראלי-פלסטיני, שבהם חברים מחבלים וחברות המשפחות של מחבלים רוצחים נתעבים שהרגו אלפי אזרחים חפים מפשע – זהו ביזוי המדינה, ועוד יותר ביזוי כבוד המתים, חיילים גיבורים שמתו בהגנה על המולדת, לא בשביל שיחללו את כבודם, דווקא בעיתוי הכי קדוש. ולא אכנס לרקע האישי והפסיכולוגי של הנואם כי לא דנים באיש אלא בעניין.

אתייחס לטיעונים ולא לנואם ואוכיח שהם מצביעים על מוסר כפול מהסוג הגרוע ביותר, צביעות שאין כדוגמתה, שנאה עצמית פתולוגית, טיעונים הגובלים ברישעות, בהתיפיפות, ברצון לנשיאת חן בעיני אויבינו הגדולים ביותר, בתסמונת של הקורבן. לא אתייחס לנואם כי הוא איש כבוד, וכמותו אנשי כבוד כל באי הכנס שהביטו בנואם בעיניים נוצצות, וכל אלה ששיבחו את הנאום ואת המסר שלו, כולם אנשי כבוד (גם המחבלים?). אתייחס לעיקרי הנאום – אחד אחד, לא אחסיר אף אחד מהם. ובהמשך, אתייחס להתבטאויות ואירועים שנושאם הוא מוסר כפול.

הנאום הנסקר ונאומים, ספרים ומאמרים דומים הם תמונת הראי לגרועים שבנאומי ראש הממשלה. אנו עדים לפונדמנטליזם חשוך משמאל שלעיתים אף עולה על הפונדמנטליזם מימין. לא צריך להתפלא במיוחד, השמאל בישראל, בברית המועצות, בקובה ובצפון קוריאה גלש בפעמים רבות להשמצות נטולות רסן, בישראל זה לא היה רק נידוי של חרות ומק"י, זה היה גם נידוי של אחדות העבודה, יגאל אלון ורבים וטובים אחרים. היינו גם עדים בעבר וכיום מדי פעם בגזענות כלפי מזרחים מצד הממשלה כשהיתה בשלטון ומצד אישים מרכזיים בשמאל כיום.

והגרוע מכל – בעוד הימין לא מנסה אפילו להיראות מוסרי ומכיל, השמאל מנסה להציג תמונה של אמא תרזה טהורה, אך בפועל יש כאן מוסר כפול, מסרים כפולים. לאחר שכשלו בבחירות גורמים בשמאל מוציאים את דיבתה הרעה של המדינה, תוך סילוף עובדות, הגזמות, השמצות שלוחות רסן. הנאום שייסקר להלן והחומר הנוסף שיוצג הם רק דוגמא קטנה לגודל הנזק שגורמת פעילות זאת, תוך הטחת אשמות שווא של אפרטהייד, פשיזם, נאציזם, ניאו נאציזם, חברות עם נאצים, בעוד הם חוברים עם המחבלים המסוכנים ביותר לישראל ועם משמיצי ישראל.

היונים בתחילה יצרו קשרים עם אש"ף, והביאו בסוף התהליך לחתימה על הסכמי אוסלו שהביאו ללב המדינה את המחבלים המסוכנים ביותר שפתחו בפעולות טרור נוראות, שנקראו "מחיר השלום" ומיד אחר כך באינתיפאדה השניה שגבתה אלף קורבנות מאזרחי ישראל. אבל הפוסל במומו פוסל, כשכמה מהם חוברים עם המחבלים בעשיית טקסי זיכרון, מאשימים את המדינה בהרג אזרחים פלשתינאים חפים מפשע, מטילים עליה סטיגמה של גזענות, תמונת דוריאן גריי, הרס הדמוקרטיה למרות שכיום היא הרבה יותר חזקה מאשר בימים חשוכים של שלטון מפא"י.

הכל בהיפכא מסתברא ולעזאזל העובדות, סלף, הסת, השמץ, עוד ועוד, בסוף משהו ידבק, כי כדברי סוקרטס אם לא הצלחת בויכוח - הדרך היחידה שנשארה לך להתמודד היא בסילוף האמת. ואם זה לא הולך בארץ כי שורות היונים הולכות ומתמעטות, כשהעם הולך ומתפכח ורואה מי הם באמת בני השיח שלו, הם עוברים למתקפה חזיתית בחו"ל - ישראל עושה פשעים נגד האנושות, רוצחת ילדים, אפרטהייד, מפלצת תאבת דם, "כוחנית, חמדנית, פאנאטית", עם "חזון טוטאלי, משיחי ולאומני", לעומת הפלסטינים המסכנים. והעולם המבועת קונה את ההשמצות. רק גאונים כמולייר יכלו לתאר צביעות דומה אצל טרטיף, "ישראל כואבת לנו", אך הם מכאיבים לה הרבה יותר.

איזה הבדל תהומי בין החתירה לשלום שעשה בגין עם מצרים ורבין עם ירדן, מנהיגים דגולים עם מדינות אמינות, ולא עם חבורה של טרוריסטים תאבי בצע ומושחתים שמנהיגים כיום את פלסטין בגדה וברצועה, עושקים את עמם, משליטים שלטון טולטירי חשוך ולא דמוקרטי, טובחים בבני עמם לא פחות מאשר הם טובחים ביהודים. ועם אלה רוצה השמאל כיום לעשות שלום מדומה, שתי מדינות לשני עמים, עורבא פרח שסתרתי בעבר ואסתור בהמשך.

בנאום נטען "שהאבל לא רק מבודד אלא גם מחבר ומחזק" – אבל הנאום הוא כולו מפלג, מחליש ומבודד את ישראל בעולם, בדיוק ההפך ממה שניתן היה לצפות בערב יום הזיכרון, בדיוק ההיפך ממה שעשתה יומיים אחר כך מרים פרץ, אם ששיכלה את שני בניה, בנושאה נאום אוהב ולא שונא, מחבר ולא מבודד, מכיל ולא מפלג, מחזק ולא זועם. לעומת - "אנחנו עדיין לא שם. עדיין לא בבית. ישראל החזקה היא אולי מבצר, אבל עדיין לא בית."

ניתן להבין מכך שישראל היא מדינה צלבנית החיה במבצר, במצודה, אבל לא בבית, גם אחרי 70 שנה, למעשה גם אחרי 100 שנה מאז הצהרת בלפור להקמת בית יהודי בשטחי ארץ ישראל. בלפור, מיליונים של אזרחים, כמעט כל מדינות העולם רואות בישראל את הבית לעם היהודי, פרט לנאום שרואה במדינה מבצר. כי אנחנו מנותקים, חיים בין החומות, בגטו, כמו היהודים בגולה. אדרבא, אפשר לשבור את החומות עם הרשות הפלשתינאית שהוקמו אחרי האינתיפאדה השניה כשהרשות שילחה מביתה (כן, ביתה, שהוקם בהסכמי אוסלו, בשיא התמימות של חסידי השלום בכל מחיר, והביאה את המחבלים לביתה ואף ציידה אותם בנשק) מחבלים מתאבדים שטבחו בנו אלף איש.

אפשר להרוס את הגדרות עם מצרים ולאפשר למאות אלפי מהגרי עבודה אפריקאים לנהור לארצנו. אפשר להסיר את הגדר עם רצועת עזה שהוקמה אחרי שנסוגונו מכל שעל אדמה ולאפשר למיליונים של פלשתינאים לצעוד לארצנו כפי שהם זוממים לעשות זאת מדי יום שישי. ארצות הברית הקימה חומה הרבה יותר אימתנית על גבולה עם מקסיקו שהיא חיה אתה בשלום, אז תושביה צריכים לחוש שהם במבצר, לא בבית? בכל העולם בונים גדרות לעצור את מיליוני המהגרים אז הם במבצר? זהו לא רק מוסר כפול, זו דה לגיטימציה למדינת ישראל בעיני העולם.

הנאום מדבר על "חיים שלא ישועבדו – על ידי פנאטים מכל מיני סוגים – למטרותיו של איזה חזון טוטאלי, משיחי ולאומני." בפועל יש פנאטים בימין כמו נוער הגבעות ופנאטים בשמאל כמו אלה שסוברים שהבית שלנו הוא לא בית ומקיימים עצרות זיכרון בהן הם מטיחים אשמות נוראיות במדינה דווקא ביום הזיכרון, דווקא עם משפחות של מחבלים, זהו שיא בפנאטיות, לא פחות מאשר אצל נוער הגבעות. אפשר לרסס תג מחיר על כנסיות ומסגרים וזאת עבירה חמורה ביותר, ואשפר לרסס "ישראל היא לא בית" דווקא ביום הזיכרון בו נתנו החיילים הגיבורים שלנו את נפשם בשביל שישראל תהיה בית במאת האחוזים ולא בית על תנאי – התנאי להקים גם בית למחבלים הרוצחים.

הנאום הזה, כמו נאומים וכתבים רבים של אנשי שמאל בולטים, כאימרות שפר שלהם שיפורטו בהמשך, הם חזון טוטאלי, משיחי – משיחי שקר – ואנטי לאומי. אפשר להיות לאומני ואפשר להיות אנטי-לאומי, זה וזה חמור. כי אחדות רעיונית כמו שאני מוצא אצל היונים אין אפילו בצפון קוריאה, משיחיות שקר עם מנטרות של שלום עכשיו אין אפילו במאה שערים, חזון טוטאלי שמי שסוטה ממנו אפילו ביוטה אחת מנודה ולא מבקרים וקוראים את ספריו היה אולי כשרדפו את גלילאו גליליי, חזון אנטי לאומי שמוצא במדינה כמעט רק פסול, לא בכנס באוניברסיטה או בעצרת תמיכה בכיכר העיר, אלא דווקא ביום הזיכרון כשצריך להעביר מסר מאחד – זהו מוסר כפול וחוסר טעם.

ואם זה לא מספיק – זה מיועד בעיקר לצרכי חו"ל כשהנאום מתורגם מיד לאנגלית ולערבית, לשרת את תעמולת הזוועה והדיסקרדיטציה של ישראל שהיא לא בית מלא אלא קוואזי-בית. אולי אף מגיע פרס נובל לסופר שהמציא את המונח הזה, אבל לא בספרות כי לא כולם חושבים שהוא ראוי לכך, אלא דווקא פרס נובל לכימיה, כי אחרי שגילו את הקוואזי-קריסטל באה תגלית חדשה של הקוואזי-בית, או פרס נובל לשלום על תרומתו היוצאת מהכלל לשלום עם הפלשתינאים בקיום עצרות זיכרון עם משפחות של מחבלים, וגר זאב עם כבש בדופלקס משותף!

מי שמתלונן על "דחפים רגעיים, עוויתות אינסופיות של טריקים וקריצות ומניפולציות. וחקירות משטרה, וזיגזג ופליק-פלאק לאחור" שוכח שמי שטבע את השם "התרגיל המסריח" היה יצחק רבין כשהתייחס לניסיונותיו של שמעון פרס ראש מפלגת העבודה להקים ממשלה צרה של 61 עם פורשים מהמפלגה הליברלית, וכה אמר רבין: "הבלוף הזה וכל ההסתאבות שבאה לחיים הפוליטיים בישראל בניסיון להרכיב ממשלה צרה, נכשל לא רק באופן טקטי אלא גם קונספטואלית". אך גם ממשלת רבין נתנה יד לפליק-פלאקים, טריקים ומניפולציות עם תרגיל מסריח אחר של צירוף הסיעה של גולדפרב ושגב שפרשו מצומת הניצית לקואליציה יונית בראשית 1995, כאשר גולדפרב כסגן שר קיבל הטבות רבות לרבות "מכונית מיצובישי" וכך הצליחו להעביר את הסכם אוסלו ב' ב- 5.10.1995.

הסכם אוסלו ב' עבר אם כן בטריקים ומניפולציות, ב"קנית" חברי כנסת שנבחרו בסיעה ניצית בטובות הנאה על מנת שיצטרפו לממשלה יונית ויחתמו על הסכמי אוסלו ב'. הפוסל במומו פוסל, כל היונים שתמכו באוסלו נתנו יד לפליק-פלאקים, טריקים ומוסר כפול. ידוע לי שהפוליטיקה היא לא מכון לאתיקה, נעשו תרגילים מסריחים מימין ומשמאל, עם חרדים ואחרים, אבל לא זכור לי מקרה כל כך קיצוני של מוסר כפול כמו המקרה הזה כשבאים ומאשימים את נתניהו בטריקים ומניפולציות כשהסכם אוסלו ב' עצמו אושר כתוצאה מפליק-פלאקים בממשלות השמאל. ובכלל מי שהמציא בישראל את הטריקים והפליק-פלאקים הם לא הימין שעלו לשלטון רק ב- 1977 אלא ממשלות השמאל בראשות מפא"י. אך מגלגלים עיניים לשמים, מוקיעים את הימין כשאוסלו עצמה נולדה בטריקים.

פליק-פלאק יוני הוא כשר, גם אם הוא מסריח, הוא אתרוגי, אם הוא תומך באידיאה פיקס (או פיקס פאקס) של הנסיגה, תומך באוסלו. אבל פליק-פלאק ימני הוא אסון, הוא פשיסטי, סכנה לדמוקרטיה, הוא טריק (או טריק טראק, כמשחק דמוי השש-בש שמשחקים המהמרים בקאזינו של הליכוד), הוא זיגזאג כמו הסוכן הכפול אדי צ'אפמן, האקדח המעשן והמסלול המפותל של ביבי לשלטון, או לפחות מיקמאק כמו שפת שבט המיקמאק מקנדה. זהו מוסר כפול כמילים הכפולות בפליק פלאק, ככפל הלשון בנאום הקוואזי-בית, זהו קליק קלאק כאשר הכדורים חובטים במדינה בכל דקה מחמש העשרה הדקות של הנאום, זהו משפט שדה צ'יק צ'אק למדינה המסכנה כשבחבר המושבעים יושבים רק יונים קיצונים ומשפחות מחבלים. וזה הזכיר לי משום מה את סיפורי הופמן של אופנבאך.

הופמן מספר על חצר איינזאק, שבה חי הננס קליינזאק עם כובע קלפאק, כשרגליו עושות קליק קלאק. הייתה לו גיבנת במקום אסטומק ורגליו כאילו יצאו משק. האף שלו היה שחור מטבק וראשו עשה קריק קראק. הוא לבש פראק והוא עשה **פליק פלאק! פליק פלאק!**, הנה, הנה קליינזאק! - לא אעשה אנלוגיות לאף אחד כמצוות סוקרטס, אומר רק שקליין זאך בגרמנית זה "דבר קטן", ההיפך מ- "ביג דיל". וכדברי המשוררת הדגולה לאה גולדברג – "מכורה שלי, ארץ נוי אביונה למלכה אין בית, למלך אין כתר. ושבעה ימים אביב בשנה וסגריר וגשמים כל היתר." גם המכורה שלנו על פי הנאום היא סגריר וגשמים, אין לנו בית, בקושי "קוואזי-בית". אבל כמו הילד הקטן באגדת אנדרסן, אני לא רואה את הבגדים החדשים של מלך ישראל שהיכה במדינה בריבבותיו, כמו שכל חסידיו המריעים רואים, אני אולי היחידי שרואה שהמלך ערום, כשהוא מספר רק על אביונה ואפילו לא על שבעה ימים אביב בשנה.

אם ישראל הייתה מדינה כה נוראה כפי שניתן להבין מהנאום היא הייתה מנדה את הנואם, אם היא הייתה פשיסטית היא הייתה שולחת אותו למבצר, אך מה עושה המדינה שהיא לא בית? היא מעניקה לנואם יומיים אחר כך את פרס ישראל, הפרס הכי יוקרתי שלה. אבל אבוי, היא לא מאפשרת לו לנאום בטקס בנאום שטנה דומה לזה שנאם בערב יום הזיכרון עם משפחות המחבלים, אלא נותנת את הבמה דווקא למרים פרץ המלכדת ולא המפלגת. והנואם מודיע בזמן הנאום (כמו בכמה טקסי חתונות שמודיעים על סכומי המתנות) למי הוא יחלק את פרס ישראל שהוא קיבל.

מחצית לפורום המשפחות השכולות של הישראלים והמחבלים ומחצית לארגון אליפלט שמטפל בילדים של מהגרים שהסתננו לישראל. אף לא אגורה לישראלים "רגילים" שאינם חברים בפורומים עם מחבלים, לבתי חולים שקורסים תחת העומס, כיתות צפופות, תיאטרונים פושטי רגל. הלכתי ובדקתי מהו סכום הפרס שהוא מודיע בחגיגיות כזאת שהוא תורם, חשבתי לתומי שהוא מיליון דולר כמו כמה מהפרסים שניתנו לאחרונה לישראלים בארץ ובחו"ל. מתברר שהוא 75000 ש"ח, מתנת הנדבן הגדול. אבל למה מודיעים בנאום על חלוקת סכום הפרס?

האם זה בשביל להצדיק את זה שהנואם ילחץ למחרת את ידו של ראש הממשלה "הטמא"? האם זה בשביל לציין שהוא לא רוצה אגורה מכספי המדינה העושקת שהיא לא בית? האם זה בשביל להרגיז ולקומם? זהו מפגן ראווה בסגנון "שופוני" – תראו אותי, איך אני מלמד לקח את המדינה הזאת וראשיה, ככה יעשה... המחבלים כידוע לא זקוקים לפרס כלשהו– הם מבלים בחברת 72 בתולות בגן העדן ומשפחותיהם מקבלות תמיכות הרבה יותר נדיבות מהרשות הפלשתינאים מאשר הכמה אלפי ש"ח של הפרס. אבל כל הקהל המשולהב מוחא כפים כמו בפוליטביורו.

מותר לקיים עצרות זיכרון עם משפחות מחבלים, אבל ביום הזיכרון לחללי צה"ל? מותר לקיים עצרות זיכרון עם משפחות של אנסים, רוצחים סידרתיים, עם היתומים של אדולף אייכמן ועם משפחת ברני מיידוף. מה שמקומם זו התהודה העולמית שמקבל האירוע, הנאום, הכיסוי הטלויזיוני, בראש מהדורת החדשות, בעמודים הראשונים של העיתונים. כי מדובר בקול המצפון, במצפן האומה, שנותן לגיטימציה לכל חזיון תעתועים, בקרב חוגים מסוימים בישראל, אבל עוד יותר בקרב מדינות המערב שרואות בזה מחווה מרגשת של אחווה ולא ביזיון המתים מישראל.

ומי תורם הכי הרבה לכך שישראל תהיה בית? תעשיית ההיי-טק? החקלאות? הקיבוצים? עיירות הפיתוח? הצבא? המשטרה? ממשלת ישראל? עולים חדשים שנכנסו כחוק למדינה? החרדים? מתנחלים קלגסים? סופרים? – טעיתם בגדול! "האנשים והארגונים שנמצאים כאן היום, בראשם לוחמים לשלום ופורום המשפחות השכולות הישראלי-פלסטיני, ועוד רבים כמותם, הם אולי אלה שתורמים הכי הרבה לכך שישראל תהיה בית, במלוא מובן המילה."

קראתי וקראתי ושוב קראתי ולא האמנתי למראה עיני. כלום אפשר להיות כל כך מנותק, כל כך יהיר, עם מוסר כפול כל כך גדול, כל כך שחצן, כל כך מלא מעצמך, אני ואפסי עוד. רק אני ואתם נשנה את פני המדינה, רק מי שחושב כמונו, רק האליטות המצפוניות לעומת ההמונים הנבערים, רק המחבלים ומשפחות המחבלים הפלשתינאים, קומץ זעיר שבזעירים של אנשי שמאל "ועוד רבים כמותם", הם אלה שתורמים הכי הרבה לכך שישראל תהיה בית. לא הצבא, לא המשטרה, לא הממשלה, אפילו לא הסופרים, רק המחבלים ומשפחותיהם וקומץ של אנשי שמאל.

וזה מזכיר לי שכאשר בנינו בית (לא מבצר) על הכרמל היה לנו מנהל עבודה פלשתינאי, עובד מסור, שבמשך החודשים הרבים שעבד על בנית הבית והתפרנס מאיתנו היינו כהגדרתו "משפחה אחת". אשתי רותי הביאה לו עשרות מתנות, בגדים לילדים, אוכל, פינקה אותו בכל דרך אפשרית, ממש משפחה. באחד הימים היא באה לבית וראתה שכתוב על אחד הקירות כתובת בערבית. אשתי שלא מבינה ערבית שאלה אותו מה כתוב והוא אמר שהוא כתב את שמו בערבית. כשבאתי מאוחר יותר לבית שבבניה שאלה אותי רותי מה כתוב, ואני שלמגינת ליבו של מנהל העבודה נולדתי במצרים וקורא ערבית רואה שכתוב "יחרב ביתק" – הקללה הנוראה ביותר בערבית – יחרב ביתך. שאלתי אותו אם זה השם שלו ולאחר שלא הייתה לו תשובה פיטרתי אותו על המקום. כנקמה, הפועלים אחר כך סתמו לנו את כל המרזבים ועלה לנו הון לתקן את הנזק, אבל כבר לא כתבו לנו כתובות נאצה, גם זה משהו.

מוסר השכל – אני מרגיש שותפות גורל עם דונלד טראמפ, כי גם עליו אמר פלשתינאי אחר, מכחיש השואה וראש הרשות הפלשתינאית אבו מאזן– "יחרב ביתק", הבתים של שנינו צבועים לבן, אנו ממש אחים בדם. בהתאם לנאום, המחבלים שרצחו אלפי אזרחים ישראלים, שחופרים מנהרות לפלוש לבתינו, תורמים הכי הרבה לכך שישראל תהיה בית. יש גבול לאבסורד, לכפל הלשון, לצביעות, למוסר הכפול, עד כמה ניתן לטעות ולהטעות! ומי שחושבים עצמם "מורמים מעם" הופכים בפועל ל-"מנותקים מעם", לא רק שאין להם גם בית, אין להם גם עם.

**אנחנו עדיין לא בבית כי לפלסטינים אין בית**

הטיעון המרכזי הוא שגם אחרי 70 שנה אנחנו "עדיין לא בבית". ואני סברתי לתומי שעם הצהרת בלפור לפני כמאה שנה זכינו לבית לאומי ליהודים בארץ ישראל. חלפו 30 שנה והאו"ם הכיר בתוכנית החלוקה הנותנת בית ליהודים בישראל. הקימונו מדינה לתפארת, בית למיליונים של יהודים שבאו ממחנות המוות באירופה וברחו מהפוגרומים של השבאב הערבי, בית ציוני. אבל טעיתי, טעינו, אין לנו בית, אנחנו הומלסים. ולמה אין לנו בית?

בגלל אלפי הומלסים, בגלל עשרות אלפי צעירים חסרי דיור שחלקם הקימו אוהלים ברוטשילד לפני 7 שנים, בגלל מאות אלפי דיירי שכונות העוני והפריפריה הגרים בדירות שאינן מתאימות למגורי אדם? בגלל שהמדיניות הניאו ליברלית של ממשלות ישראל בעשרות השנים האחרונות הרגה את מדינת הרווחה? לא ולא! כי "אם לפלסטינים לא יהיה בית, גם לישראלים לא יהיה בית". כאמור, איני מתיחס לאדם אלא לעניין, כי זו דעתם של יונים רבים. הלכתי ובדקתי איך ניתן להגדיר קביעה זאת ונזקקתי לשפת אימי צרפתית על מנת לתאר את ההגדרה של "אידיאה פיקס"- "רעיון מקובע, שהוא ביטוי המתאר רעיון או תפיסה שקנו אחיזה כה מוצקה, עד שכל רעיון אחר נדחה ללא בדיקה של ממש. הביטוי מתייחס למצב חולני, בו השבוי באידאה פיקס כלל לא מודע לעיוורונו, דוחה על הסף כל ביקורת ואף מאשים את מבקריו, שכן לדידו עצם הערעור על האידאה פיקס הוא מעשה בלתי נסבל." ולעזאזל העובדות!

כי מה זאת ירדן – מדינה שבה 80% מתושביה פלשתינאים – זה לא בית? מה הם חייזרים? אה, יש להם שם בית אבל הם לא שולטים בבית שלהם. שיראו לי מדינה ערבית אחת שבה העם שולט בבית שלו – בסוריה? – שהפכה לבית קברות ענק ולא לבית, בלבנון, בלוב, בתימן, בעירק, באלג'יריה? עם מלחמות האחים שלהן – שם יש לתושבים בית? ומה זאת עזה – שעקרנו אלפי מתיישבים מבתיהם ונסוגונו עד מאחורי הקו הירוק? שם זה לא בית? זאת לא מדינה עצמאית? הדמוקרטיה פעלה שם רק פעם אחת כמו בגרמניה הנאצית ומאז שולט שם שלטון טרור בתאוקרטיה שמתנכלת בראש וראשונה לאזרחיה ולא מכירה בישראל לא בגבולות 1967 ולא בגבולות 1947.

שלישראל יהיה בית רק בתוך המים ורצוי מחוץ למים הטריטוריאלים. מדינת טרור חמאסית שחופרת מנהרות מתחת לבית שלה בשביל לפלוש לבית שלנו, שמחלונות הבית שלה יורים עלינו אלפי טילים. אה, יש להם בית אבל הוא הפך לבית סוהר. ולמה הוא הפך לבית סוהר? כי ירו עלינו אלפי טילים וחפרו מנהרות, שלחו חוליות טרור והניחו מטעני חבלה. אם החמאס היה רוצה הוא יכול היה להפוך לסינגפור של המזרח התיכון, למודל של דו קיום עם ישראל, עם נמל ימי, נמל אווירי, גבולות פתוחים עם ישראל, תנועה חופשית של אנשים וסחורות. במקום זאת הם בחרו בדרך המלחמה והטרור אחרי שהשבנו להם את כל אדמתם. אז יש כבר לפלסטין שתי מדינות לעם אחד.

ומה זאת הגדה המערבית – זה לא בית? מי שולט שם – ישראל או הרשות הפלסטינית? אה, זה אכן היה בית אחרי הסכמי אוסלו כאשר ישראל נסוגה ממרבית הגדה, אבל ישראל כבשה מחדש את הגדה, הציבה מחסומים ובנתה חומה. אבל בנרטיב של המציאות האלטרנטיבית (בגלל סוקרטס אני לא משתמש במילה שיקרית) – פתאום קם אדם ומחליט שהוא בונה חומה ומתנכל לאוכלוסיה. אבל למה? מה עם מעשי התרמית של ערפאת עם ביטול כביכול של האמנה הפלשתינאית שנועדה רק להביא את ההנהגה הטרוריסטית לגדה ולעזה – להביא ולא להחזיר כי הם אף פעם לא היו שם, הם אף פעם לא היו מדינה עצמאית. ערפאת בכלל מצרי, קומפטריוט שלי, אולי אפילו היינו שכנים...

ערפאת התחיל באינתיפאדה השניה שרצחה יותר מאלף אזרחים ישראלים חפים מפשע ובלית ברירה ישראל נאלצה לכבוש מחדש את הגדה ולהקים גדר או חומה ובכך לשים קץ לטרור. יש לפלשתינאים בגדה שלטון כמעט עצמאי ויכול היה להיות להם בית ברוב שטחי הגדה ושלטון עצמאי אם לא היו בוחרים בדרך הטרור כמו אחיהם בחמאס. אם ניתן להאשים מישהו בזה שאין להם עדיין בית בגדה זה רק את עצמם. אבל מזילים דמעות תנין שאין להם בית.

ואם אנחנו ניסוג מהגדה יתחולל אסון שיביא לאלפי אבידות, כפי שהסברתי בהרחבה במאמריי ובספריי. אפילו כתבתי סיפור שמתאר מה יהיה אם וכאשר ניסוג - "ברוך אשם" שניתן לקרוא אותו באתר שלי ושל אוניברסיטאות ובאחד מספריי. אך לא די לפלשתינאים בשלושה בתים הם רוצים עוד בית רביעי – מדינת ישראל עם זכות השיבה ואילו הם עם תומכיהם ב- BDS ועוד הרבה ישראלים מצדדים בזכות השיבה של חלק/רוב/כל הפליטים, פליטים שקיימים רק במוחם הקודח, כי יש בפועל רק כמה עשרות אלפי פליטים שחיו אי פעם בישראל, עד שנת 1948.

כל שאר הפליטים הם ילדי פליטים שתהיה להם זכות שיבה כאשר ילדי הפליטים הגרמנים יחזרו לסודטים וילדי הפליטים היוונים יחזרו לטורקיה, ילדי הפליטים ההודים יחזרו לפקיסטן וילדי הפליטים הבוסנים יחזרו לרפובליקה סרפסקה. הם רוצים ארבעה בתים ולא מכירים בזכותנו אפילו לבית אחד! אין לנו זכות אליבא דפלישתנאים לבית יהודי ולמעשה הם רוצים שנחזור לפולין (הפולנים מאוד ישמחו), לעירק ולתימן (הם ישמחו עוד יותר). לכן הטענה שעדיין אין לישראל בית כל עוד שלפלסטינים אין בית (כשיש להם 4) היא לא פחות מאשר מוסר כפול: יישום של גישות מוסריות שונות בשני מקרים דומים: לנו אין בית כי להם כביכול אין. וזו גם אידיאה פיקס וסילוף המציאות.

**ישראל היא הרבה פחות בית כי היא מדינת אפרטהייד**

"כשישראל כובשת ומדכאת עם אחר, במשך 51 שנה, ויוצרת בשטחי הכיבוש מציאות של אפרטהייד – היא נעשית הרבה פחות בית". איך אומר סוקרטס – כשאתה לא מנצח בויכוח תתחיל להשמיץ. ישראל היא מדינת אפרטהייד כמו דרום אפריקה, כמו דרום ארצות הברית עד שנות השישים, כמו במדינות קולוניליסטיות חשוכות. ואם ההשמצה הזאת לא תעזור, נראה בטיעונים של אנשי שמאל אחרים, למעשה יונים כי רובם הם כלל לא אנשי שמאל במובן החברתי כלכלי של המונח, שהיא מדינה פשיסטית, נאצית, יודו-נאצית, או לפחות חברה של נאצים ורוצחת.

תשמיץ, תשמיץ, תשמיץ עוד ועוד בסוף יידבק משהו וכולם יהפכו את ישראל למדינה מצורעת, אולי באמת לא מגיע לה בית? אפרטהייד היא מדיניות [גזענית](https://he.wikipedia.org/wiki/%D7%92%D7%96%D7%A2%D7%A0%D7%95%D7%AA) המושתתת על עקרונות של הפרדה [גזעית](https://he.wikipedia.org/wiki/%D7%92%D7%96%D7%A2_%28%D7%90%D7%93%D7%9D%29) בין לבנים ושחורים ומתן זכויות יתר לבני המיעוט הלבן. נפסח על זה שאין שחורים ולבנים כאן (בהמשך נתייחס לטענה שהמזרחים הם נאנדרטלים מטפסים על עצים ולמעשה השחורים בהתאם לכמה גזענים מהשמאל), יש יהודים ויש ערבים.

ישראל לא כבשה שום מדינה פלשתינאית שמעולם לא הייתה קיימת. היא כבשה מממלכת ירדן את הגדה המערבית במלחמת השמד שבה ירדן רצתה להשמיד את ישראל במלחמת ששת הימים יחד עם מצרים וסוריה. כשמדינה פותחת במלחמה היא צריכה לצפות לכך שתשלם על כך מחיר וירדן אכן הסכימה לוותר על הגדה ולא טוענת יותר לריבונות עליה, אחרי שהיא הייתה שטח כבוש ירדני עד 1967. יהודה ושומרון הם אולי שטח כבוש על פי פירוש מסוים של החוק הבינלאומי אבל גם לנו יש זכויות על ארץ האבות וחיים שם למעלה מחצי מיליון מתיישבים שנשלחו על ידי ממשלות ישראל לדורותיהן. ירושלים המזרחית סופחה לישראל. יש גושי התישבות יהודים.

אין הפרדה גזעית בין יהודים לפלשתינאים. הפלשתינאים גרים באדמותיהם ולא נעקרו מהן, בית המשפט הישראלי דואג לכך שלא ינשלו את הערבים מזכויותיהם וכשמתברר שנעשה להם עוול עוקרים ישובים יהודים מאדמה שהתיישבו עליה שלא כחוק. אין חוקים של אפרטהייד שמפלים ערבים כפי שהיו חוקים בדרום אפריקה או אפילו בדרום ארצות הברית. אין שוני בזכויות הקניין, אין איסור להינשא לישראלים, אין מלונות נפרדים, אם עוברים אחד אחד על חוקי האפרטהייד הם בכלל לא מתייחסים למציאות בגדה. וכל מי שאומר שיש כאן אפרטהייד משקר.

כמובן שניתן לטעון שהגדה כבושה, שתושביה הערבים אינם אזרחי ישראל. אבל הם אזרחים של הרשות הפלשתינאית שהיא לצערנו רשות דיקטטורית שמזמן שכחה לעשות בחירות, לא באשמת ישראל כמובן. יש לישראל שליטה על התושבים כשהם רוצים לעבור לישראל ואם יש תחנות בידוק רבות וגדר שהם קוראים לה חומה זה בגלל הטרור והאינתיפאדה השניה כפי שהוסבר לעיל. האם הגדר/חומה שנבנתה בין ארצות הברית למקסיקו היא גדר אפרטהייד? כמובן שאין אפרטהייד בתוך ישראל. ניתן לצפות בסרטון הסברה מצויין המתייחס לנושא ([קישור](https://www.youtube.com/watch?v=d0DJBrO5ux8)). המטרה היחידה לקרוא לישראל מדינת אפרטהייד היא לעשות דה לגיטימציה ודמוניזציה לישראל כפי שעשו לדרום אפריקה ולשכנע אנשים מחוסרי ידע שאין לישראל זכות קיום, כי היא אפילו לא בית ליהודים.

**אם לא מקיימים ערבי זיכרון עם משפחות מחבלים רוצחי אזרחים ישראל היא פחות בית**

לא נראה לי שמי שטען טענה זאת באמת התכוון אליה, אבל לטעון שישראל היא פחות בית אם לא נותנים למשפחות של מחבלים רוצחים שפלים של אזרחים שטבחו אלפי יהודים וערבים חפים מפשע לקיים עצרת זיכרון יחד עם ההורים השכולים של בנינו הגיבורים שהגנו על המולדת בחירוף נפש בצבא הכי מוסרי בעולם זאת הטענה הכי אבסורדית ונטולת יסוד ששמעתי מזה זמן רב ובימי חלדי שמעתי הרבה טענות אבסורדיות. מה עוד שהטקס התקיים לאחר שבג"ץ הורה לאשר את כניסתם של 90 פלשתינאים לישראל לצורך השתתפותם בטקס.

וזאת למרות שליברמן, שר הביטחון, אסר על כניסתם. וזה קורה במדינה הפשיסטית שלנו המגבילה כביכול את סמכויות הבג"ץ. מי מגביל למי את הסמכויות? באיזו מדינה פשיסטית מאפשרים לבג"ץ לבטל את החלטות שר הביטחון, לדאוג לזכויות הפלשתינאים בגדה, לזכויות הקנין שלהם, להורות על גירוש מתישבים שהתישבו על אדמות פלשתינאיות? ובכלל, לקיים עצרת זיכרון עם משפחות מחבלים זה בדיוק כמו לקיים ביום השואה עצרת זיכרון עם משפחות של גבלס, הימלר ואייכמן, גם הן משפחות שכולות. ואת הקשר של המופתי עם היטלר מכירים.

אם הכוונה הייתה לקיים עצרת זיכרון יחד עם משפחות חללים ירדנים, סורים או מצרים שנהרגו במלחמות נגד ישראל הייתי עוד יכול להבין, אבל אין ולא יכולה להיות כל סליחה למחבלים השפלים ובטח לא ערבי זיכרון משותפים. זכותם של הורים שכולים ישראלים לקיים ערבי זיכרון משותפים אפילו עם משפחת קוזו אוקמוטו, אבל גם זכותו של ליברמן לאסור את בוא המשפחות. לכן, לטעון שבשל כך ישראל היא פחות בית זה זילות המונח בית שכל כך נלחמנו וחלמנו עליו במשך אלפיים שנה. אם ליברמן לא מסכים – זה לא בית, מחר יגידו שאם לא יאפשרו לקיים צעדה של מיליון פלשתינאים מעזה לירושלים ישראל אינה בית. הסנקציה על כל כניעה לתכתיב של השמאל תהיה מהיום ואילך שעקב כך ישראל היא לא בית, היא קוואזי-בית, כי ממילא אנחנו גם פשיסטים ונאצים. וכמובן הדובר הוא איש כבוד, הוא קול המצפון של ישראל, ארץ ישראל היפה. אבל נשבענו לסוקרטס לא להתייחס לאדם.

**כשצלפים ישראלים הורגים עשרות מפגינים פלסטינים, רובם אזרחים – ישראל היא פחות בית**

אני לא אגרר להשמצות, אבל אומר שמכל הטענות טענה זאת היא הכי מקוממת. שונאי היהודים טפלו על היהודים מקדמת דנא שהם רצחו את ישו, גרמו למגפה השחורה, שותים דם של ילדים נוצרים בפסח ומנשלים את הנוצרים הטובים מרכושם. הטיעונים של האנטישמים החדשים הם שישראל היא רוצחת של ילדים, כי הרגנו בשוגג ילד אחד, ארבעה או תריסר במלחמות. לפני ארבע שנים ראיתי כמה הצגות בפסטיבל התיאטרון של אביניון בצרפת (אירוע חובה לכל מטפס עצים ניאנדרטלי). ראיתי הצגות בגרמנית, צרפתית וספרדית והכל היה בסדר. עד שראיתי הצגה מצ'ילה על יומו האחרון של איינדה ודנה בסוגיה האם הוא נרצח על ידי פינושה הפשיסט. עד כאן – שפיר.

והנה באמצע ההצגה בספרדית מפסיק השחקן הראשי את ההצגה ומשמיע הצהרה בפני הקהל – בצרפתית - ובה הוא טוען כי בנימין נתניהו הפשיסט כמו פינושה נהנה הנאה סדיסטית מרצח ילדים פלשתינאים חפים מפשע ומגיע לאורגזמה עם כל ילד שהוא טובח. לא אספר במסה זאת מה הגבתי ואיך הגיב הקהל – מי שמעוניין מוזמן לקרוא את הפרק המתאים באוטוביוגרפיה שלי שניתן לקרוא באתר שלי ושל אוניברסיטאות. אבל מכל הטענות זאת אולי הטענה הכי (לא אומר נבזית סוקרטס) אומר רק נ...טולת יסוד. זו היא עלילת דם במלוא מובן המילה – כי משתמע ממנה שיש צלפים ישראלים האורבים לכמה אזרחים תמימים וצולפים בהם, ככה סתם, מתוך הנאה סדיסטית. אף מילה לקונטקסט, ובעולם לא מבינים את הקונטקסט, שיש עשרות אלפי פלשתינאים שרוצים לפלוש לישראל לטבוח ביהודים וישראל מגנה על גבולה ופוצעת את אלה שמתקרבים הכי קרוב לגדר ולפעמים כמה מהם נהרגים, רובם מחבלים שמניחים מטעני חבלה. אך איזו צדקנות, איזו קריצת עין לעולם הנאור, תראו את ישראל הרוצחת.

החיילים הישראלים מעולם לא הרגו אף ילד פלשתינאי בכוונה, אם נהרגו ילדים ואזרחים זה בשוגג כשנורו אלפי טילים על ישראל מתוך בתי ספר, מסגדים ומוסדות אונר"א, אם נהרגים אזרחים בימי שישי האחרונים כל האשמה תלויה בשלטון הרשע של החמאס ובמפגינים שמנסים לפרוץ לישראל אל תוך השטח הריבוני הישראלי. כבר לא הולך עם טילים בגלל כיפת ברזל, כבר לא הולך עם מנהרות בגלל השמדתן, אז עכשיו החמאס מנסה על גבם של אזרחים, נשים וילדים לעורר את אהדת העולם ולהעליל עלינו שאנחנו רוצחי ילדים – טענה שנשמעת מצויין בוודאי בקרב קהלים נוצרים מסוימים שמאמינים שרצחנו את ישו - זה היה פונטיוס פילטוס, אך לעזאזל העובדות, השקר הזה כבר מחזיק מעמד אלפיים שנה, אז השקר על ישראל רוצחת האזרחים יכול גם להצליח כמה שנים.

בקרב קהלים מוסלמים שאמינים שהיהודים קופים (גם עורך של עיתון ידוע לאו דווקא ניצי מאמין שכל מי שלא חושב כמוהו ובמיוחד המזרחים הם קופים מטפסים על עצים). למותר לציין שהעיתון הרעיף תשבוחות רבות על הנאום כמו גם עיתונים וגופים אחרים בעולם שציטטתי מתוכם בפתיח. כשנסוגונו מרצועת עזה ועקרנו מבתיהם אלפי מתיישבים אמרו לנו אבירי הנסיגה שאוי להם לפלשתינאים אם הם ינסו לירות עלינו, לחפור מנהרות, לבצע פעולות טרור או לפלוש בצבא או עם אזרחים לשטח ישראל הריבונית. אוי ואבוי, אבל זה מה שקורה מאז הנסיגה.

294 מהגרים מקסיקאים נהרגו כשניסו לחצות את הגבול לארצות הברית בשנת 2017 ([קישור](https://www.theguardian.com/us-news/2017/aug/05/migrants-us-mexico-border-deaths-figures)) – לא 30, לא 40, לא 50 – 294! ואין אפילו אמריקאי אחד שאומר שבשל כך ארצות הברית היא פחות ביתו. והמהגרים לא היו כמו בעזה ברובם מחבלים, אזרחים אבל מחבלים – כל המחבלים הם אזרחים וזאת אחיזת עיניים והונאת הציבור והעולם לקרוא להם אזרחים חפים מפשע. ישראל הזהירה חזור והזהר בכל אמצעי אפשרי לא לנסות לפרוץ את הגדר וכשרצו אל הגדרות נאלצו לירות עליהם – כמעט תמיד רק ברגליים ובמקרים קיצוניים נהרגו גם מתפרצים.

לא מפגינים תמימים, מתפרצים. ישראל לא הורגת מפגינים אלא אם כן הם מאיימים על בטחון המדינה והאזרחים ולהגיד שבשל כך ישראל היא לא בית, היא פחות בית, דווקא ברצועה שגבתה את חייהם של עשרות חיילים גיבורים שהגנו על המעברים? טענתי תמיד שהבעיה עם הפלשתינאים היא לא השטחים ולא הכיבוש – הבעיה שהם לא רוצים אותנו פה בשום גבולות שהם וכל השאר תעמולת זוועה. אבל אפילו בהתאם ליונים הכי צחורות מה להם כי ילינו שישראל מגנה על גבולותיה ומונעת פלישה של עשרות אלפי מפגינים שהם בכלל לא תמימים ואם יפלשו יטבחו אלפי אזרחים, כפי שבודדים מתוכם עושים זאת, אז מה יקרה כשיהיו עשרות אלפים? יהיה טבח המוני.

אני עומד באופן מלא אחרי צה"ל, הרמטכ"ל, שר הבטחון וראש הממשלה שנוקטים (עד כה) במדיניות מאוד זהירה בכל הסכסוכים עם לבנון, סוריה, איראן, הרשות הפלשתינאית והחמאס. מוטלת עליהם אחריות עצומה והם עומדים בכבוד במשימה. ואני גדול המבקרים של הממשלה במדיניות הניאו ליברלית, חברתית-כלכלית שלה, אך לא בפן המדיני-בטחוני של פעילותה שמבוצע עד כה בצורה שקולה, וכל ניסיון לטפול עלינו את מותם של האזרחים "התמימים" שרוצים לפרוץ על הגבולות היא עלילת דם. הם נעשו רואי חשבון לעת מצוא ואני מקבל תזכורות –

ביום שישי העקוב מדם 30.3 נהרגו כך וכך, נפצעו כך וכך, עם דברי בלע שלא ניתן לקרוא למפגינים טרוריסטים כי זאת זכותם הלגיטימית למחות נגד בית הסוהר שהפכה עזה, ועוד שקרים והשמצות כהנה וכהנה שאת כולם הזמתי לעיל ובמאמריי וספריי. וזה ממשיך - ביום שישי העקוב מדם 6.4, 13.4, 20.4 – תשמיץ, תשמיץ ותחזור ותשמיץ – משהו יידבק, ישראל תהפוך למצורעת, גזענית, פשיסטית, רוצחת ילדים, מוקצה. זאת למעשה הסיבה שהחלטתי להשיב מלחמה שערה. עד לפני כמה שנים מעולם לא התייחסתי לנושאים אלה בכתב, אבל עם גבור האנטישמיות, הטרור, הדה לגיטימציה והדמוניזציה החלטתי להשיב טיעונים כנגד טיעונים, לא על גוף אנשים שכולם אנשי כבוד, אלא לגופו של עניין, כי כמות כזאת של שנאה עצמית, של סילופים, דמגוגיה לא היתה מעולם.

**וכשממשלת ישראל מנסה לקמבן עסקאות מפוקפקות באוגנדה וברואנדה... היא בעיניי פחות בית**

אני עדיין מתקומם כנגד המוטו של "ישראל פחות בית" וכנגדו אני מביא את המוטו של כולם אנשי כבוד (ושלא כמרק אנתוני אני באמת מתכוון לכך). אני דן לגופו של עניין וכאן לראשונה יש לנאום טיעון תקף. ישראל חייבת ליצור מדיניות הגירה של לא יהודים – פליטים, מבקשי עבודה, איחוד משפחות וכדומה. עם שהיה רדוף לאורך כל תולדותיו ונאלץ לסמוך על מדיניות ההגירה בספרד, פורטוגל, פולין, רוסיה, גרמניה, בריטניה, אוסטרליה וארה"ב, לא יכול להתעלם מגל ההגירה העצום הפוקד את העולם בגלל מלחמות ורעב. אני לא מבין מה הסיבה להתעסקות האובססיבית של הממשלה בסוגית הפליטים מסודאן ואירתריאה, להוצאות העתק שהיא מוציאה לכלוא אותם ולחפש פתרונות לגירושם, ואני מאוד מקווה שהיא לא נובעת מגזענות נגד שחורים. כי הפליטים הם תמיד שונים.

קלטנו עשרות אלפים של נוצרים (על פי ההלכה) שהיה להם קשר משפחתי עם יהודים והם היו ברובם "רוסים לבנים", אז מדוע להתעקש ברדיפה דווקא אחרי הפליטים מסודן. כמובן שאם יש יסודות חתרניים ואלימים מתוכם יש לגרשם לאלתר, אבל נראה לי שרוב רובם הסתננו לכאן לקבל עבודה ואם יש בהם גם פליטים שמרחפת עליהם סכנת חיים, ואם סגרנו את הגבולות כך שיותר לא ניתן להסתנן לישראל, אם כל המאמצים להחזיר אותם לאפריקה נכשלו ואם יש חלוקה דומה בין ישראלים שרוצים בקליטתם לרוצים בגירושם, לא צריכה להיות בעיה לקולטם.

נראה לי שקליטת עשרת אלפים מהגרים לא יהודים (היהודים עולים מכוח חוק השבות) בשנה היא סבירה. אי לכך, אם יש כיום כחמישים אלף מהגרים מאפריקה, בעיקר מסודן ואריתריאה, ואם כל מאמצי החזרתם לארצות מוצאם או לארצות אחרות עלו בתוהו, ישראל צריכה לקלוט 10000 מהגרים מהם כל שנה במשך חמש שנים ולתת להם מעמד מתאים של תושב או אזרח, בלי לרכז אותם בעיר או שכונה מסוימת, עם יכולת עבודה, ביטוח סוציאלי, שירותי בריאות ועוד. אנו מספיק עשירים ועם לב רחב לעשות זאת. דווקא בשביל שלא יאשימו אותנו במוסר כפול.

עלינו לשאוב השראה ממדיניות הגירה רציונליות כשל דנמרק וניו זילנד – בין 10 המדינות הכי אתיות, דמוקרטיות ומשגשגות בעולם – ולא ממדיניות ההגירה המתירנית של גרמניה, צרפת, בריטניה או שוודיה. בתום חמש שנים, אנחנו נקלוט 10000 מהגרים חדשים מדי שנה (ונקווה שמספר העולים יהיה לפחות פי שלושה ממספר זה), אך לא רק מאפריקה, גם מאסיה, אמריקה הלטינית, אירופה ועוד. ישראל היא בית לכולנו ללא קשר לקליטתם של סודנים או הקמת דופלקס עם הפלשתינאים, אבל ישראל תהיה בית יותר איכותי, אנושי ומוסרי אם תקלוט מספר סביר של מהגרים מדי שנה המהווים כפרומיל מאוכלוסיתה. מה עוד שסביר להניח כי המהגרים יהיו אזרחים נאמנים, יתגייסו לצה"ל, יעבדו, לא יעמיסו על שירותי רווחה, ולא ישלחו מביתם טילים או יחפרו מנהרות להרוג אזרחים ישראלים.

**וכשראש הממשלה משמיץ ומסית נגד ארגוני זכויות האדם... ישראל נעשית עוד קצת פחות בית. לכולם.**

לרגע חשבתי שנקלעתי למערכון של הגשש החיוור ("הצחקת אותי..."). הנאום המשמיץ והמסית בא ללמד מוסר את ראש הממשלה? ושלא יהיה ספק בכך – ראש הממשלה אכן מסית נגד כולם, אין לו העדפות מיוחדות – נגד שמאלנים (הם לא יהודים), נגד ערבים (הם נוהרים לקלפיות), נגד המשטרה החוקרת אותו. אבל נקרא קודם את כל הטיעון על מנת שניתן יהיה להגיב לו, ברצינות, מהולה אולי בגיחוך. "וכשראש הממשלה משמיץ ומסית נגד הארגונים שדואגים לזכויות האדם, וכשהוא מחפש דרכים לחוקק חוקים עוקפי בג"ץ, וכשיש ערעור מתמיד של הדמוקרטיה ושל בית המשפט – ישראל נעשית עוד קצת פחות בית. לכולם." רוב הטיעונים נגועים במוסר כפול, בצדקנות, בחצאי אמיתות, בהשמצות, אבל זה אולי הבולט ביותר. התייחסתי לאורך מאות עמודים לכל הסוגיה של הארגונים לזכויות האדם בארץ ובישראל ולמוסר הכפול של רבים מהם, שמגנים כל הפרה מזערית של זכויות האדם נגד הפלשתינאים אך ממלאים פיהם מים על פשעים איומים נגד האנושות של רוב הארצות החברות בארגונים של זכויות האדם, של הפלשתינאים, של החמאס, של הרשות הפלשתינאית, של מערכת החינוך שלהם עם המסרים הנאציים שלה. זהו שיא במוסר כפול והאירגונים הם האחרונים שיכולים להטיף מוסר לישראל.

גם עסקתי בהרחבה בנושא "ההתנפלות על הבג"צ" ששני הצדדים צודקים וחולקים את האשמה בצורה שווה. יש מאבק לגיטימי על מידת האיזון הסביר בין סמכויות הרשות השופטת, הרשות המבצעת והרשות המחוקקת. כשבית המשפט העליון רוצה שהכל יהיה שפיט והממשלה עם הרוב בכנסת רוצה להגביל את סמכויותיו. וזו לא הפרת הדמוקרטיה – בדמוקרטיה החזקה ביותר בעולם ארצות הברית קיים מאבק לא פחות חריף ובישראל אנחנו נוטים הרבה יותר לכיוון בית המשפט העליון. במדינות המתוקנות יש מודל כזה ואחר ולא צריך להשמיץ ולהכליל.

אבל כרגיל, משמיצים, איך אומר סוקרטס? "כאשר הדיון אבוד - ההשמצה הופכת לכלי של המפסיד", אז אם לא זוכים בבחירות כי העם יותר מדי חכם לתת את השלטון לכוחות מזעריים של היונים (פעם היו הרבה יותר אבל הם התפכחו בעקבות האינתפיאדה השניה ו"מחיר השלום"), משמיצים בארץ ובעיקר בחו"ל, מפרסמים את התכנים במיטב העיתונות העולמית, באתרים אקדמיים בחו"ל, בטלוויזיה בעולם, מפיצים את הנאום עם תרגום באנגלית ובערבית (מעניין למה ערבית?), נותנים יד לדה לגיטימציה ולדמוניזציה של ישראל ונתניהו, רוצחי האזרחים.

**וכשהיא מקפחת ומפלה את מיליון וחצי הפלסטינים אזרחי ישראל... היא פחות בית, גם למיעוט וגם לרוב.**

"וכשהיא מקפחת ומפלה את מיליון וחצי הפלסטינים אזרחי ישראל; כשהיא מוותרת למעשה על הפוטנציאל האדיר שיש בהם לחיים המשותפים כאן – היא פחות בית, גם למיעוט וגם לרוב." אני כאמור מתייחס לטיעונים שמשותפים לרבים מהיונים ולא לנואם שרק מבטא את מה שהאחרים אומרים ולא יוצא משורת המקהלה. ושוב, לוקחים גרעין של אמת ועוטפים אותו בהשמצה. הערבים הישראלים או כפי שהוא קורא להם הפלסטינים לא משולבים מספיק בחברה הישראלית. השקעתי בנושא הרבה מחשבה ומרכיב מרכזי בחזון הרפובליקה השניה שלי הוא שילוב הערבים והחרדים בחברה ובכלכלה. אבל האשמה העיקרית נעוצה בהנהגה שלהם שעושה הכל על מנת שלא ישתלבו (גם הנהגת החרדים אשמה באי שילוב החרדים). נוח להנהגה הערבית להאשים את ישראל בקיפוח, אפליה ואפרטהייד – טענות מופרכות אם הכוונה למדיניות מכוונת של הממשלה. גם להם יש אידיאה פיקס ומוסר כפול.

זה נכון שיש פוטנציאל אדיר לחיים משותפים בישראל ואני הראשון הטוען כך שנים רבות. שליש מהסטודנטים שלי היו ערבים, סטודנטים מצטיינים, איכותיים, מלח הארץ. אבל הממשלה לא מקפחת ומפלה אותם בכוונה, כמו שהיא גם לא מקפחת ומפלה את תושבי הפריפריה בכוונה. לממשלות שלנו, לפחות בעשרים השנים האחרונות, יש מדיניות ניאו ליברלית שמקפחת את רוב העם, ליתר דיוק 90% מהעם, פרט לעשירון העליון, למאון העליון, לאלפיון העליון ולטייקונים. אבל זה לא מכוון נגד הערבים במיוחד, הם פשוט ברובם המכריע לא בעשירון העליון.

צריך לשלב את האוכלוסיה הערבית על פי חזון הרפובליקה השניה, עם מתן מלוא השירותים, במיוחד חינוך, עם דרישה מהם לשלם את מלוא המיסים, עם שילוב של כולם – גברים ונשים - בצבא או בשירות אזרחי, על פי חוק ולא בהתנדבות, עם לימודים בבתי ספר ברמה גבוהה בעברית, עם לימוד השפה הערבית והאנגלית ברמה של שפת אם. להגיד שהערבים מקופחים ומופלים בכוונה בגלל שהם ערבים זה חלק מתעמולת הזוועה שנועדה להכפיש את ישראל (ותודה שהנואם לא טען לאפרטהייד גם כאן, אבל מנהיגים ערבים ויונים רבים גם טוענים זאת), זה חלק מהדה לגיטימציה של ישראל, מבידודה בעולם, מהפכיתה למצורעת, עוד נדבך בהרס הבית והסובלנות ההדדית.

**וכשישראל שוללת את יהדות מיליוני יהודים... כשאומנים נדרשים להוכיח צייתנות – היא פחות בית.**

הסאגה כנראה לא נגמרת, כבר הגענו לעשרה טיעונים שישראל היא פחות ופחות בית, והגענו כבר לגודלה של מדינה ליליפוטית, הואתיקן היא ענק לעומתנו. "וכשישראל שוללת את יהדותם של מיליוני יהודים רפורמים וקונסרבטיבים – היא שוב נעשית פחות בית. ובכל פעם שאמנים ויוצרים נדרשים להוכיח – ביצירותיהם – נאמנות וצייתנות, לא רק למדינה אלא למפלגת השלטון – ישראל היא פחות בית." צריך לשים לב למבנה המשפט – חשבו פה על כל מילה איך להשמיץ ולסלף בצורה המירבית. ובכן, ישראל לא שוללת את יהדותם של מיליוני יהודים רפורמים וקונסרבטיביים – מי שכותב את זה מסתכן בתביעת דיבה. הילדים והנכדים שלי עברו בר מצווה קונסרבטיבי ויש בתי כנסת ורבנים קונסרבטיבים ורפורמים. ישראל לא מכירה בנישואים שנעשים על ידם וזאת שערוריה, אבל זאת לא סיבה לא להיות בית. בגלל סיבות הסטוריות, לא כשרות ולא מוסריות, המדינה התחתנה חתונה קתולית עם האורתוקסים ששולטים ברבנות, אבל היא בטח לא שוללת את יהדות הרפורמים והקונסרבטיבים לא בארץ ולא בחו"ל. לטעון כך זו עלילה שנועדה להשמיץ, להסית, ולהרבות עוד יותר את השנאה לישראל. בכלל, הושקעה מחשבה רבה איך להשמיץ בצורה הכי כואבת לישראל בעולם, במערב, ביהדות העולם, אצל כל שונאי ישראל. זה הפך לבון טון להכות בישראל, ביהודי, כהמשך ישיר למצווה של "הכה ביהודי", והנאום הוא מופתי.

צריך להפריד הפרדה מוחלטת בין הדת למדינה, לפיכך לא יהיה הכרח בנישואים שמקיימים האורתודוקסים וכל אחד יהיה רשאי להתחתן כאוות נפשו, אך יוכרו רק נישואים שבוצעו בעירייה על ידי פקיד ממשלתי ולא על ידי רב כזה או אחר, קאדי או כומר. צריך לעשות אינטגרציה מלאה של החרדים ולא אחזור כאן על חזון הרפובליקה השניה ומאות העמודים שכתבתי על כך. אבל מה רוצים הטוענים את הטענה השקרית כי ישראל בצורה ממלכתית שוללת את יהדותם של הרפורמים והקונסרבטיבים? הם רוצים להכפיש אותנו אצל הרפורמים והקונסרבטיבים שהם רוב היהודים בארצות הברית, שלא יתמכו במדינה, בקונגרס, בכלכלה, להשמיץ אותנו, לעשות לנו דמוניזציה.

אך השיא של המוסר הכפול הוא הסיפא של הטיעון – שאמנים ויוצרים נדרשים להוכיח ביצירותיהם נאמנות וצייתנות למדינה ולמפלגת השלטון. אני לא רוצה לחזור להסטוריה ולהוכיח איפה היה יותר חופש יצירה ומחשבה – בממשלות הימין או השמאל, בימי בן גוריון או בימי נתניהו? משטרת מחשבות נוסח 1984 היה הרבה יותר בממשלות השמאל והפליאה על כולן ברית המועצות עם סטלין שמש העמים שנערץ על ידי מפ"ם השמאלנית והיונית הערצה עיוורת. אך יש לנו שרת תרבות שמדברת הרבה ולא עושה כלום בנושא הנאמנות למדינה.

ישראל נהנית מחופש יצירה שמושפע על ידי העדפות הקהל ואם הקהל הוא ברובו מה לעשות לא יונה אלא נץ הוא לא אוהב במיוחד מחזות המתארים את חיילי צה"ל כקלגסים נאצים ואת הפלשתינאים כטלית שכולה תכלת. על איזו משטרת מחשבות מדבר הנאום? על זה שאסרו את הצגת "אשה בורחת מבשורה", "סוס אחד נכנס לבר"? מי מממן ותומך בתיאטראות שמעלים מחזות אלה? הפלשתינאים או ממשלת נתניהו "הפשיסטית"? ולמה צריך לתמוך בתיאטרון ערבי עם מסרים מסיתים על הנכבה, בהעלאת מחמוד דרוויש שרוצה לאכול בשר יהודי ולגרש אותנו מפה? בשם חופש היצירה? האם ה- BBC תמך בזמן מלחמת העולם השניה בתסכיתים שהיללו את היטלר והציגו את החיילים הבריטים כנאצים? ואפילו כיום? האם הקומדי פרנסז מעלה מחזות המסיתים לרצח, לטרור? ושיהיה ברור, מלכת האמבטיה ויצירותיו של חנוך לוין הן גאוניות, סאטיריות, מושחזות, מבקרות קשות את המדינה, אך הוא מעולם לא מסית, והוא מבקר מחמלה. כך, יש מקום גם לכל הסאטריות בטלויזיה, בתיאטרון ובעיתונים.

אם שרת התרבות, שאיני מעריץ, כה טוטליטרית– שתתבע את כותב השורות "ובכל פעם שאמנים ויוצרים נדרשים להוכיח – ביצירותיהם – נאמנות וצייתנות, לא רק למדינה אלא למפלגת השלטון", אם הוא מעליל – שיוכיח זאת! משמיצים את ישראל בכל העולם וישראל לא עושה דבר. קשה להזים משפטים שישראל הורגת אזרחים פלשתינאים – זו הגזמה פרועה אבל זה קורה וכבר הסברתי למה. אבל קל מאוד להזים את המשפט השקרי שישראל דורשת מאמנים ויוצרים להוכיח ביצירותיהם נאמנות וצייתנות לא רק למדינה אלא למפלגת השלטון. שיראו מקרה אחד שבו דרשו מסופר או מחזאי או שחקן או צייר להוכיח שהוא נאמן לליכוד. מכל ההשמצות זו המופרכת ביותר.

שוב ושוב, עלילות דם, סילוף המציאות, מוסר כפול – אנחנו היונים מוסריים, אבל חס וחלילה שלא יעלו מחזות במקומותינו של יוצרים ניצים, שיכתבו מאמרים בעיתונינו שיחרגו משורת המקהלה, שיכתבו ביקורת כלשהי אוהדת או קטלנית על הספר המופתי "חופשת שחרור" שנכתב על ידי סופר משלנו, בשר מבשרנו, יונה צחורה, אך שמעז להציג את "הקלגסים" המתנחלים כבני אדם נורמטיבים, את המזרחים כאנשי תרבות ולא כניאנדרטלים המטפסים על העצים. כנראה שאין גבול לצביעות, למוסר הכפול, ולתמימות של מי ששומע מסרים כאלה בארץ ובעולם ומאמין להם. הפוסל במומו פוסל – ניתן היה לטעון כי מי שדורש נאמנות וצייתנות לחוגי היונים, לרוח "המפלגה", לועדת הרפטואר בתיאטרון, לעורכים בעיתון, הם דווקא היונים, ובוודאי זה יותר נכון מדברי הנואם.

**וכולי וכולי וכולי**

וככה, לקראת הסוף, בשביל לצאת ידי חובה – הפתעה! איש רוח יונה למעט הקול הכמעט יחידי הקורא במדבר, מחבר "גיבור מעמד הפועלים", מדבר על הפליית הפריפריה, ככה כדרך אגב, לקראת הסוף, לא באותו המשקל, כמו האמפתיה לבני דודינו הפלשתינאים שהם חזון הטוב כאשר אנחנו חזון השלילה, פתאום יש אמפתיה לישראלים שהם לא יונים, לתושבי הפריפריה שאולי חשודים בהשתייכות לליכוד: "כשישראל מזניחה ומפלה את תושבי הפריפריה, כשהיא מפקירה ומחלישה עוד ועוד את תושבי דרום תל אביב, כשהיא מקשה את ליבה מול מצוקותיהם של חלשים ונטולי קול – ניצולי שואה, ונזקקים, ומשפחות חד הוריות, וקשישים, ופנימיות לילדים שהוצאו מבתיהם ובתי חולים שקורסים – היא פחות בית. היא בית לא מתפקד." עשרה סעיפים בסעיף "שונות" אחד.

לא סעיף נפרד כמו העוול הנורא של ליבמרן שלא מאפשר למשפחות הרוצחים של האזרחים להיכנס לישראל, אלא סעיף אחד של שונות עם עשרה סעיפי משנה שכוללים את כל עוולות השלטון הניאו ליברלי. מצחיק שנאום המתיימר להיות של איש שמאל בנוסף להיותו יונה טוען שממשלת הימין מפלה את תושבי הפריפריה. כנראה שהוא ואחרים הטוענים טיעונים דומים לא ראו את הסדרה "סאלח, פה זה ארץ ישראל". זהו שיא במוסר כפול, מי שהפלה את תושבי הפריפריה היו קודם כל ממשלות השמאל, שגם טענו שלמזרחים אין יכולת של חשיבה מופשטת ושלחו אותם ללמוד מסגרות, כולל אותי בהיותי בן 11. פתאום נזכרים שמזניחים את הפריפריה? שמפקירים את תושבי דרום תל אביב? איזה שיא של מוסר כפול! להזיל דמעות תנין על נזקקים, משפחות חד הוריות וקשישים...

אבל כלאחר יד, בהופעת בכורה כשכה מעט יונים כתבו יצירות ספורות על הפריפריה ודרום תל אביב כמו "מקלט בבבלי" שלימדתי בתוכניות הלימוד שלי, כמו "שביתה" שהסטודנטים שלי בכו כשראו והתרגשו כשהציגו את הדילמות של גיבוריהם, וכמובן "גיבור מעמד הפועלים". לעומת אין ספור יצירות של יוצרים יונים על עוולות הכיבוש שהיא האידיאה פיקס שלהם, שמציגה את עוולות הכיבוש כנושא המרכזי של המדינה ולא הפערים בחברה או עשרות נושאים אחרים שהם לא פחות חמורים וכואבים מאשר הכיבוש, ולהבדיל עוסקים בנו ולא באויבינו.

זהו מוסר כפול, כי תושבי הפריפריה ודרום תל אביב הם לא "משלנו", הם מטפסים על עצים כהגדרת עורך עיתון היונים, הם מנשקי קמעות, משתטחים על קברות צדיקים, בקיצור צ'חצ'חים. מכיוון שאני מדבר כמצוות סוקרטס על טיעונים ולא על אישים, אני לא מתייחס כאן לדברי הנואם על מזרחים כי הוא לא עוסק בסוגיה זו כאן ואני לא מכיר את השקפותיו בנושא. אני מתייחס כאן לדברי אנשי רוח יונים בולטים, כי מטרת המאמר שלי להתייחס לטיעונים ולא לנואם כזה או אחר. יש לי רק שאלה אחת ליונים המעלים טיעונים אלה – למה פלשתינאים היורים עלינו טילים, טובחים אלפי אזרחים בפעולות טרור, חופרים מנהרות בשביל לפלוש לבתינו, דוגלים בזכות השיבה שתחסל את ישראל, לא מוכנים להכיר בישראל כמדינת היהודים, החמאס השולט בעזה שפוסל בכלל את זכות קיומה של ישראל, מחנכים את ילדיהם להיות שהידים עם תעמולת זוועה אנטישמית, מממנים את משפחות המחבלים שרצחו יהודים, שמנהיגם אף מכחיש שואה – למה הם כשרים, למה להם מגיע אמפתיה והתחשבות ובית, ומדוע תושבי הפריפריה נדחפים אם בכלל למקום האחרון! שימו לב לפרופורציות בין ההתעסקות עם הפלשתינאים והיונים להתעסקות עם כל שאר האוכלוסיה בישראל, לא מעבר לקו הירוק, לא למיעוט מבוטל, אלא לרוב העם!

וכמובן יש כאן לא רק מוסר כפול, יש גם השמצה כי השלטון הניאו ליברלי לא מזניח ומפלה את תושבי הפריפריה ותל אביב בכוונה, אלא כחלק ממדיניות ניאו ליברלית כוללת להעדיף את הטייקונים הממלאים לשליט את המגרות בסיגרים קובנים ואת המרתפים בשמפניה ורודה, הנותנים משרות בעשרות מיליונים לפקידי ממשל לא אתיים שחוצים את הקווים ואחרי שמכרו להם את נכסיה המדינה בנזיד עדשים מקבלים שוחד סמוי במשרות בכירות. אז אין כוונת זדון נגד הפריפריה – יש מדיניות ברורה נגד 90% מתושבי המדינה בישראל, בארצות הברית ובכל המדינות המשליטות שלטון ניאו ליברלי שגרם למשברים הולכים ותוכפים שיגמדו את כל עוולות המדינה האחרות.

**הנאום, מחיאות הכפיים, הפוסטים ומספרי הצפיות, החיים במציאות מדומה**

הנאום משקף מציאות מדומה, בועתית, של יונים רבים החיים בעולם וירטואלי, מנותק מהעם, לא פחות מהמציאות המדומה של החרדים. יש להם את העיתון שלהם, הגורואים שלהם, את חבריהם הסופרים, השופטים, הפרופסורים, העיתונאים, השחקנים, הציירים, אנשי הרוח, חלק ניכר מהאליטות והאינטליגנציה של ישראל. כמובן שלא כל השופטים, הסופרים והפרופסורים, אבל מספיק בשביל להרגיש טוב בכת שלהם, בכולל שלהם, בחצר שלהם. הם קוראים את אותם הספרים, מדברים על אותם הנושאים, שוללים בצורה מוחלטת את הממשלה הטמאה, יש להם את האידיאה פיקס של עוולות הכיבוש שהיא חזות הכל, חלקם מתנשאים, חלקם גזענים, כולם משוכנעים שלהם ניתנה הנבואה ורק הם רואים נכוחה את מצב האומה, כל האחרים טועים ורק הם צודקים. הם מוסריים, הם דמוקרטים, הם בעד זכויות האזרח. האחרים הם פשיסטים, חברים של נאצים, טועים, טוטליטרים, משיחיים, עושי פליק פלאק.

בנאום עם התרגום לערבית ולאנגלית צפיתי בפוסט של דב חנין מהרשימה המשותפת עם למעלה ממאה אלף צפיות. קיבלתי מקולגה בחו"ל את הנאום בפוסט אחר עם ארבעים אלף צפיות, כך שאני מעריך שצפו בנאום כמה מאות אלפי אנשים בישראל ובחו"ל. הוא מורכב מסיסמאות, הכללות ומסרים פשטנים. כשהנואם קובע - "אם לפלסטינים לא יהיה בית גם לישראלים לא יהיה בית" – יש מחיאות כפים סוערות. אך כשהוא ממשיך - "וגם ההפך נכון: אם ישראל לא תהיה בית – גם לפלסטין לא תהיה בית" – כמעט ואין מחיאות כפים, מעניין למה. כשהנואם מטיח - "כשצלפים ישראלים הורגים עשרות מפגינים פלסטינים, רובם אזרחים – ישראל היא פחות בית" – מחיאות כפים סוערות. אך כשהוא מגיע לסעיף של ה"וכו' וכו'" על כל העוולות הכלכליות חברתיות של ישראל שזאת הבעיה העיקרית של המדינה – כמעט ואין מחיאות כפים. אמור לי מי הקהל שלך, מי חבריך, הגרופיס, ואומר לך מי אתה.

כשהנואם אומר – "וכששר הביטחון ליברמן מנסה למנוע מפלסטינים שוחרי שלום להגיע למפגש כמו זה שלנו, ישראל היא פחות בית" – מחיאות כפים סוערות. אך כשהנואם מציין בחטף את ההישגים של המדינה בשתי שורות לעומת התוכחה שהיא עיקר הנאום – אין בכלל מחיאות כפים. כשהנואם קובע כי "האנשים והארגונים שנמצאים כאן היום, ובראשם "פורום המשפחות השכולות" ו"לוחמים לשלום", ועוד רבים כמותם, הם אולי אלה שתורמים הכי הרבה לכך שישראל תהיה בית" – מחיאות כפים מחרישות אוזניים כי הוא אומר לקהל שלו שהם הכי מוצלחים במדינה, הם מלח הארץ, הם אלה שתורמים הכי הרבה לכך שישראל תהיה בית. והם באמת מאמינים בכך וגם הזבוב על גב הפרה שאמר "חרשנו". הם אולי תורמים הכי הרבה למדינה כמו שהחרדים תורמים הכי הרבה לצה"ל.

אבל הכי הרבה מחיאות כפים היו... כשהנואם אומר כי "את מחצית כספי פרס ישראל שאקבל מחרתיים אני מתכוון לתרום ולחלק בין "פורום המשפחות השכולות" וארגון "אליפלט"." וזה מזכיר לי את הסרט "ביקור הגברת הזקנה", שלימדתי את הסטודנטים שלי בקורסים שלי לאתיקה עסקית. הם בהחלט היו מלח הארץ, ובהם הרבה עולים מרוסיה, מזרחים ולפחות שליש ערבים, כולם סטודנטים מצטיינים. בסרט על פי מחזהו של דירנמאט מבטיחה הגברת הזקנה קלרה זאחאנאסיאן (אינגריד ברגמן) שחוזרת לביתה - לעיר הולדתה - תרומה של מיליונים (מחיאות כפים סוערות כמו בנאום הקוואזי-בית) ולא של אלפים בודדים כמו שמבטיח התורם, והעיניים של הקהל נוצצות לא פחות מאשר עיני באי הטקס בישראל. שתי הסצנות הן ממש זהות, בגלל הנדבנות הגדולה של שני האישים.

אבל יש לקלרה רק תנאי אחד לתרומה: שתושבי העיר ירצחו את איל, אהוב נעוריה שלא רצה להכיר באבהות הילד שעשה לקלרה, ששיחד עדים והשופט שילח אותה מהעיר לעתיד של זנות כשהיא חסרת כל. בבית הבושת פגשה את בעלה שהיה האדם הכי עשיר בעולם והיא ירשה אותו. איל (אנתוני קווין), שבתחילה מאוד שמח לבואה של קלרה והציג אותה בפני הקהל יחד עם ראש העיר, המום מדרישתה, פרנסי העיר נשבעים בהחלטיות שמעולם לא יסכימו לכך, אבל הסוף כפי שאנו יודעים שהם רוצחים את איל כי הם הרי רוצים במיליונים. זו דילמה אתית אולטימטיבית.

למה הדבר דומה? לא אגיד מי זאת קלרה זאחאנאסיאן אבל יש מי שמציע לנו – אבו מאזן, הקוורטט, האיחוד האירופי, אובמה אבל למזלנו לא טראמפ, היונים, האו"ם וידיד ישראל – עיסקה בתמורה למתנה גדולה של מיליונים, הכרה בינלאומית, סיום הסכסוך, שלום עם מדינות ערב, הכרה בירושלים כבירת ישראל – תיסוגו לגבולות 1967 עם תיקונים הדדיים של שני אחוזים מהשטח גם בגדה וגם בגולן, תסכימו לפירוז הגדה והגולן, להסרת המצור מרצועת עזה, לירושלים המזרחית כבירת פלסטין, לפינוי או גירוש המתנחלים, להחזרת כל חמשת מיליוני הפליטים לפי אבו מאזן או חלקם אבל לא פחות מכמה מאות אלפים, והכל יסתדר. לא אחזור כאן על התוצאות של מקסם השווא הזה – מתאבן קיבלנו באיתפיאדה השניה ובהתקפות באלפי טילים מרצועת עזה. אבל זו העיסקה של קלארה, ואיל זה אנחנו. אבל להבדיל ממנו לא עשקנו את הפלשתינאים כי אם הם עשקו אותנו ורצו לחסל אותנו, עד היום החמאס מודיע זאת בגלוי, ואבו מאזן בפועל, במלחמה ובטרור. בסיסמאות זה כל כך פשוט!

הקהל ורבים מהיונים, ועוד יותר בחו"ל שם לא מבינים דבר וחצי דבר על מה שאנו חווים כאן, מוחאים כפיים בהתלהבות בכל פעם שמשמיעים להם את הסיסמאות והמנטרות של "שלום עכשיו", "שתי מדינות לשני עמים", ומוכנים בשביל החרוזים של שלום כביכול עם הפלסטינים שיחזיק מעמד עוד פחות משלום אלף השנה של מינכן למכור אותנו כמו שמכרו את איל. למזלנו, את הפאטה מורגנה הזאת רוב המזרחים לא קונים, כי הם באו מהמדבר וראו בחייהם אי אלו פרעות. רוב העולים לא קונים כי הם סבלו מאנטישמיות ורדיפות של השמאל והם חושדים בהם וביונים. רוב העם מהימין ומהמרכז לא קונה כי המדינה חוותה שכול בפרעות עד קום המדינה, במלחמת העצמאות ובהתקפות הטרור והאינתיפאדות שטבחו בנו אלפי אזרחים, כמעט כולם נהרגו על ידי פלשתינאים.

מצד אחד יש לנו את אוכלי הלוטוס שיוליסס פגש באודיסיאה שחיים באי וצורכים את הלוטוס הנרקוטי המאפשר להם לישון באפאתיה שלווה, ומצד שני יש את רוב העם המפוכח, החכם, הערני, שלומד מהניסיון, שמסרב לוותר הפעם אחרי שוויתר כמעט על כל השטחים – הוא מתעקש לשמור על יהודה ושומרון, ערש האומה, מתנגד לעקירה של חצי מיליון מתיישבים מבתיהם שקנו כחוק, לנסיגה מהשטחים שנכבשו במלחמת מגן כשצבאו עלינו ארצות ערב להשמידנו וירדן ויתרה עליהם, לתשלום פיצויים במאות מילירדים למתנחלים שיגרמו לכלכלת ישראל להתמוטט, לשגות באשליות שהגדה תהיה מפורזת, שלא ישתלטו עליה מיד החמאס כפי שהם עשו בעזה או אל קאעידה או המדינה האסלאמית וירו עלינו אלפי פגזים לא מעזה או אצבע הגליל, שגם זה אסון, אלא מרמאלה, מחברון, מירושלים המזרחית, מג'נין, מלב מדינת ישראל ויהרסו את המדינה. והצעד הזה הפעם לא יהיה הפיך!

אוכלי הלוטוס שמגלגלים עיניים כשהם שומעים ססמאות פשטניות של שלום לאלף שנים במתק שפתיים של מנהיגי היונים והבטחות סרק של מכחיש השואה אבו מאזן, לא יכריעו את המדינה החכמה הזאת. גם אם יתרגמו את הנאום הזה ומאות נאומים דומים ויש למכביר להוטנטוטית ולאינטרלינגווה, אם כי הוא בהחלט קבע רף מאוד גבוה בשכנוע עצמי ולכן החלטתי להגיב, ויראו אותם בפוסטים של הרשימה המאוחדת, של עיתונים שכתביהם שונאים את התקווה, של ארגונים לזכויות אדם וארגוני סטודנטים שדומעים בדמעות תנין על כל אזרח פלשתינאי שנהרג בגלל שהוא מחבל או מפגין שמנסה לפלוש בעשרות אלפים לישראל הריבונית בשביל לבצע טבח המוני או מגן חי שמציב החמאס כשהוא יורה אלפי טילים משכונות מגורים, בתי ספר, בתי חולים, מסגדים ולב הערים הפלשתינאיות.

אותם ארגונים ואותם יונים מדברים בשפה הרבה יותר רפה אם בכלל על הטבח של מאות אלפים שמבצעים "לוחמי החופש", הטרוטיסטים והמשטרים המוסלמים באחיהם במדינות ערב ובמדינות מוסלמיות אחרות, על הטבח של מיליונים המבוצע באפריקה, אבל מתמלאים חלחלה על הרג של תינוק פלשתינאי, ילד בן 15, דורשים ועדות חקירה, דורשים התחשבות בנערה שסוטרת לחייל ישראלי, כי היא הרי לא פחות מאנה פרנק, ז'אן דארק ודבורה.

הנאום ונאומים דומים והתנהגות דומה גורמים לנזק בל ישוער למדינת ישראל, לכל התושבים, להסברה הישראלית, לתדמיתה של ישראל, לאמת ההסטורית, עם מסרים של מוסר כפול, שנאה עצמית, פזילה לשונאי ישראל, צדקנות, כשהם מציגים את ישראל כמדינת אפרטהייד, רוצחת אזרחים, מפלה אזרחים, מדינת כיבוש, מבצר ולא בית, בקושי קוואזי-בית, מדינה פנטית ויהירה. את הנאומים, העיתונים והספרים עם המסרים האלה רואים וקוראים מאות אלפים בארץ ובחו"ל, כשמנגד מתייצבים גורמי הימין שמגיבים במטבע דומה של דמגוגיה, השמצות ומוסר כפול.

מפלגות המרכז והעבודה לא מוכנות להיכנס לדיון נוקב כפי שעשיתי במסה זאת כי הם עסוקים בניגוח השלטון ואולי יכרתו ברית פוליטית עם היונים. אותי קוראים עשרות ובמקרה הטוב מאות לעומת מאות האלפים שחשופים למסרים של המוסר הכפול המוצגים כאן. ממילא מעטים מאוד קוראים מסות ומאמרים כה ארוכים כשלי ומעדיפים לצייץ בטוויטר, אני גם לא משתייך לשום "כת" לא מימין ולא משמאל ואין לי חסידים שרופים, פרט לתחומי האתיקה כשאלפים נחשפו לספריי, מאמריי, הרצאותיי ולקורסים שלי ורבים שומרים איתי על קשר עד היום.

אבל חלק גדול של הקוראים שלי יונים ולמרות שהם מדגישים עד כמה חשובים המאמרים והמסות שלי הם לא מסכימים עם תכנים רבים. לפיכך, קרוב לוודאי שיתעלמו מדבריי, בימין כי אני תוקף גם את הימין, בשמאל כי למרות שאני מזוהה עם השמאל בפן הכלכלי חברתי אני חולק עליהם בפן המדיני, חרדים וערבים בוודאי לא מסכימים עם הרצון שלי לבצע אינטגרציה שלהם בחברה הישראלית, כך שימשיכו להתעלם ממני ואפילו לא אזכה להתקפות. אלא אם כן הניתוח הנוקב שלי ירגיז מאוד גורמים מסוימים, כי זאת הפעם הראשונה הם נחשפים כמלך באגדת אנדרסן ויתכן כי יחליטו להגיב בקיצוניות, במשפטים, במאמרים ואני מקווה לא באלימות, ואז יעבור המסר.

**מצעד ההתבטאויות הפרובלמטיות – שמאל, שמאל, שמאל, ימין, שמאל**

במדינה פשיסטית כישראל, בהתאם לחוגי יונים כפי שיצוטט להלן, היה צריך להיות העונש על נאום הקוואזי-בית שכל כך פגעו במדינה שהיא לא בית, היא פחות בית, נאום שתורגם לערבית ולאנגלית, צוטט בכל העולם והביא נזק הסברתי אדיר לישראל – כליאה במרתפי השב"כ במדבר יהודה ובמדינה נאצית כשלנו – עינויים בקן הנשרים על פסגת החרמון. ראש ממשלה הפשיסט, הרוצח ילדים ואזרחים פלשתינאים, מנהיג שלטון אפרטהייד ולא מאפשר שתי מדינות לשני עמים (או בשפה פלשתינאית – 4 מדינות לנו ולכם אף מדינה), היה צריך לאסור את מכירת ספריו, להחרים את תקבולי התמלוגים מכל העולם, ולא לאפשר את העלאת המחזות שלו באף תיאטרון ישראלי.

אך מה הוא עושה? למחרת – נותן לו את פרס ישראל, הפרס היוקרתי ביותר במדינה. אבל שוב פעם, בכל המדיה מקוננים מרה שלא איפשרו לו להשמיע את שירו שכל כך אהוב על היונים – על העוקץ ועל העוקץ, על המר ועל המר, בטקס החגיגי אלא לאחת שמטפסת על עצים, שגרה מעבר לקו הירוק ושנאמה נאום מלכד ולא משסה, אוהד ולא משמיץ. מילא, לפחות מקבל הפרס לחץ את ידו של ראש הממשלה כי כפי שנראה להלן יש גם כאלה שלא מוכנים לקבל פרס מידי רוצח הילדים הידוע שנהנה הנאה סדיסטית מרצח ילדים פלשתינאים כפי ששמעתי בפסטיבל אביניון. והיא הלכה והתחבקה עם כל חתני פרס ישראל, לרבות הנואם שבפעם הראשונה חייך בטקס.

ומה אומרים אנשי רוח בולטים (בלי שמות כמובן בגלל סוקרטס, אבל ניתן לראות אותם בכל אתרי האינטרנט) של השמאל, יונים צחורות – פרופסורים מהוללים, אנשי רוח מפורסמים, מומחים לפשיזם ולאהבת העם והמדינה:

"רק מי שיהיה מוכן לעלות על עופרה עם טנקים יוכל לבלום את הסחף הפשיסטי המאיים להטביע את הדמוקרטיה הישראלית", "כנופיית גנגסטרים חמושים, פושעים נגד האנושות, סדיסטים, פוגרומיסטים ורוצחים", "יודו-נאצים" לאחר שחברי ועדת לנדוי התירו הפעלת מידה מתונה של לחץ פיזי על נחקרים לצורך סיכול פעולות טרור, "אני מבין את אנשי החמאס. הם מתנגדים לכיבוש והייתי נוהג כמוהם אילו חייתי תחת כיבוש", "הציירים, המשוררים, כל האמנים יפי הנפש אינם מחנכים. המחנכים האמיתיים הם כהנא, רפול וגנדי. תרומתי האמיתית תהיה אם אקח תת-מקלע במקום עט ועיפרון ואהרוג אותם", "כשאני רואה את החרדים אני מבין את הנאצים", "למרצחים מעבר לקו הירוק, שהתנחלו ביהודה ושומרון, יש נשק. לכן אני קורא לכם לאחוז בנשק. להחזיק בנשק נגדם, לפני שהם יכניסו אתכם ככלבים מצורעים למחנות ריכוז... כן, לאחוז בנשק." מבחיל, מבהיל, מרעיל, אבל העיקר עוד לפנינו.

"כנגד כנופיות הבנדיטים השורצות היום ברחובותינו, מדוע אין לנו את הכוח להעמיד פלוגות של אנשים אשר ישברו להם את העצמות? פשוט מאוד. ואם תאמרו: זה קריאה למלחמת אזרחים. אז אני אומר: כן.", "המסתערבים הם החמאס שלנו.", "מדינת ישראל היא מדינה נאצית. היא הוציאה את עצמה מכלל המדינות התרבותיות", "החרדים יונקים מאותם יצרים אפלים שינקה הזוועה הנאצית-פשיסטית.", "נתניהו הזכיר לי את מוסוליני, והוא תלמיד מצטיין של גבלס", "עורכי דר שטרימר היו נהנים לקרוא את הכותרות הללו של תעמולת הליכוד". יש עוד!

"שרון והמנהיגות הישראלית מנסים תמיד להכניס לישראלים את השקר שהפלסטינים רוצים לזרוק אותנו לים. למעשה, אנו אלה שמבצעים פשעי מלחמה נגד האנושות ואני מקווה ששרון יועמד לדין", "אני יכולה להראות לך את ספריו של מוסוליני על הפאשיזם. אם תקרא אותם תגיע למסקנה חד משמעית כי שרים בממשלת ישראל הנוכחית הולכים באותה הדרך. אנו קנאים, מושחתים ורוצים את הכל לעצמנו בלבד. באיזו דמוקרטיה מתהדרת ישראל?! זו דמוקרטיה פגומה שמונעת מנשים ומיעוטים להשיג שוויון ומתייחסת אליהם כמו משטר ה'מולא' העותמאני... איננו שונים ממה שהיה בדרום אפריקה, בכל הקשור להתייחסות לערביי ישראל ולפלסטינים." ועוד...

"רק במדינה כזאת יכול רוצח ומבצע פשעים להגיע לדרגה של שר בטחון. דבר זה מבטא את התייחסותינו לערבים בישראל מהם אנחנו פוחדים פחד מוות שיתרבו ולכן מציעים שרים בממשלה לגרש אותם או להקים פרלמנט ליהודים בעולם ולהעניק להם אזרחות ישראלית כדי לשמור על הצביון והרוב היהודי. זהו שיגעון והוכחה למעשה לקיומם של 'הפרוטוקולים של זקני ציון'.", "ישראל, למען האמת, אינה שונה מדרום אפריקה הגזענית כל עוד היא מציגה את עצמה כמדינה יהודית במקום מדינת כל אזרחיה... ברגע שישראל החליטה להיות מדינת היהודים במקום מדינת כל אזרחיה, היא הפכה למשטר אפרטהייד, למעשה, וזה מתבטא באפליה בתקציבים לשירותים ולפיתוח. ישראל היא מדינה אתנוקרטית ולא דמוקרטית". שימו לב ללשון הביבים המסיתה של השמנא והסלתא של ישראל.

"אנשי החמאס דרשו שחרור אסירים, וטענו נגדם כי יש להם דם על הידיים. אך אנחנו בהרג ובחיסולים עולים עליהם מאה מונים.", "מספר הישראלים שרצחו אנשים חפים מפשע, נשים וילדים ואזרחים תמימי דרך – גדול בהרבה מקורבנות החיזבאללה והחמאס.", "בשבוע שעבר נתתי הרצאה במכללה לביטחון לאומי, כל המאזינים היו קצינים ואמרתי להם שידי כולכם מגואלות בדם. לכם יש מטוסים ואתם רוצחים, והם מפוצצים את עצמם כי אין להם מטוסים.", "הפכנו את עזה למחנה מעצר ענק שבו מיליון וחצי איש. אין יוצא ואין בא. מי שנמצא במחנה מעצר זכותו להגיב.". את ההפתעה על כל אנשי התרבות, הציונים ואוהבי הארץ, אנשי כבוד אלה אני שומר לסוף

"היקים אף פעם לא יללו. הם עשו, ולקחו. מרוקאים מייללים ומקבלים, ועוד יותר מייללים אחרי זה. ככה גם המוסיקה שלהם", "היבבות שהם משמיעים אינם תרבות ראויה. הייקים יוצאי גרמניה בנו את המדינה ואת התשתיתשלה. מה עשו המרוקאים?"**,** "כוחות השחור במדינה הזו מתגברים. טועה מי שחושב שהבעיה שלנו היא הערבים, בין האוריינטלים האלה לערבים אין הרבה הבדל. יש לי שכנים מרוקאיים דתיים ושכנים ערבים, והערבים יותר נחמדים. הדתיים יצרו מאפיה פרימטיבית של פרזיטים. השחור הולך ומשתלט עלינו, וזה יהיה סופה של המדינה הזאת", "יש גם קבוצות נאו-נאציות עבריות. זה שמם הנכון. אין שום דבר בעולם שהנאו-נאצים באירופה עושים, והקבוצות האלה לא עושות פה ."וכו' וכו', דברי בלע גזעניים, נגד רוב העם הזה, כי רק הם הגזע העליון.... דברי אלוהים חיים מחזונם של הנביאים. והשמות של האליטות, האנשים החושבים, בעלי מוסר כפול, במערכת ובאתרי האינטרנט: הנביאים ישעיהו ועמוס, שיר השירים של שולמית ומלך דוד, וגר זאב עם יגאל. I REST MY CASE

ומה עושים במדינה הפשיסטית שלנו ואידך זיל גמור – **נותנים לכל בעלי הציטטות האלה מהשמאל פרס ישראל**.

הם אבירי זכויות האדם כשמדובר בכמה אזרחים פלשתינאים הנהרגים בשוגג כשהם נמצאים באיזור שירו ממנו אלפי טילים על ישראל וממלאים פיהם מים כשהערבים טובחים מאות אלפים מאחיהם, הם צועקים זאב זאב (שום קשר לאדם ששמו זאב) שעוד מעט תהיה פה מדינה פשיסטית אבל כבר שלושים שנה אנחנו עדיין המדינה הכי דמוקרטית באיזור ובוודאי יותר דמוקרטית מאשר היתה תחת שלטון השמאל של מפא"י. וההוכחה האולטימטיבית שישראל כיום אינה מדינה פשיסטית היא שאם היא היתה כזאת היתה מופיעה בעקבות ההתקפות שלוחות הרסן של זאב כזה או אחר על המדינה מודעת אבל בעיתון לה מונד, ניו יורק טיימס וטיימס וכותרתה "**זאב זאב ואין זאב**".

כותבי אמרות השפר האלה מעלילים עלילת דם על כל הימין וחובשי הכיפות כי רוצח נתעב אחד איש ימין חובש כיפה רצח את רבין ומטילים עליהם אשמה קולקטיבית בדיוק כמו שגדולי האנטישמים הטילו אשמה קולקטיבית על היהודים רוצחי ישו. אני אישית משוכנע שהרוצח הסב נזק הכי כבד דווקא לניצים, כי אם רבין היה חי והיה נוכח לדעת עד כמה ערפאת רימה אותו בהסכמי אוסלו עם הביטול או אי הביטול של האמנה, עם כפל הלשון, עם תיאורית השלבים ולבסוף עם האינתפיאדה השניה רבין היה נלחם ברשות הפלשתינאית בצורה הרבה יותר נחרצת ואכזרית מאשר הליכוד והעולם לא יכול היה להאשים את ישראל כי הוא היה מכהן בראש ממשלת שמאל יונית.

למרות שהיונים נכסו לעצמם את רבין, רבין היה ונשאר נץ מתון שרצה לתת צ'אנס לשלום כמו שבגין עשה עם מצרים. אך רק למען הדיוק ההסטורי בשני צמתים קריטיים של הסכסוך עם הפלשתינאים היו ממשלות שמאל – כשפרס עלה לשלטון בעקבות רצח רבין היינו עדים לקטל ללא תקדים שקראו לו "מחיר השלום" וכשאהוד ברק עלה לשלטון התחילה האינתיפאדה השניה עם רצח מאות אזרחים כי ערפאת סירב להצעות הנדיבות שלו למדינה בכמעט כל הגדה וגם זה לא הספיק לערפאת. מדיניות היונים פשטה את הרגל והם מאשימים את כולם, את העם, את השלטון הפשיסטי, את החברים הנאצים שלנו, רק לא את עצמם, רק לא את הפלשתינאים, בלי לקחת אחריות.

ראינו אם כן ציטוטים על פיהם רוצים לחסל בתת-מקלע, קוראים לעלות על ישוב שאושר על ידי הממשלה בטנקים, שמבינים את הנאצים, את החמאס, רק לא את ה- 90% של העם היהודי היושב בציון, כי דברי הבלע שלהם מכוונים בראש וראשונה לחו"ל להשמצת ישראל, המתוארת על ידם כפשיסטיית, נאצית או חברה של נאצים, להפיכתה למדינת אפרטהייד בתודעת העולם, לרוצחת ילדים, לעשות דמוניזציה לראש הממשלה הנבחר של ישראל, לעשות דה לגיטימציה למדינה שבה הם חיים, לשנואה ומוקצה. אני תוהה מתי רוצח בן דמותו של רוצח רבין ישתכנע מתעמולת הזוועה נגד נתניהו ויתפתה לרצוח אותו או מתנחלים או חרדים, זה עוד לא קרה, למרות ההסתה הפרועה. ומתרצים כמה מהיונים – כי אנחנו הומאנים ואילו אנשי הימין רוצחים ראשי ממשלות ותינוקות.

מה שכן קרה זה שהפלשתינאים שמשוכנעים שתעמולת השמאל מייצגת חוגים רחבים בישראל (הו, כמה שהם טועים, למרות עיתון היונים ואנשי תקשורת רבים) חושבים שהם יצליחו להכניע את ישראל על ידי השמצות ותעמולת זוועה בעולם ותהיה מלחמת אחים בישראל. אך ישראל עמדה כנגד תעמולות גרועות בהרבה אחרי מלחמת יום כיפור כשהיינו ממש מבודדים, כשכינו את הציונות גזענות, כשניתקו איתנו את היחסים, אך הם לא יכלו לנו. גם עכשיו למרות הרוח הגבית של תעמולת הזוועה של השמאל עם ישראל חזק דיו לא להיגרר לפרובוקציות, להישאר מוסרי וערכי. המתישבים ביהודה ושומרון הם עצם מעצמותינו, כמו גם תושבי הפריפריה, ורבים הקולות בעם הקוראים לאיחוד מהקולות המשסים. נאומים כנאום הקוואזי-בית יצוצו ויעלמו, כקצף על פני המים, כדברי נביאי השקר בעבר הרחוק, כאבירי השלום של ברית שלום, של שלום אלף השנים במינכן, שלום שלום ואין שלום.

ולמען האיזון חיפשתי דברי בלע גם של הימין, לא של טוקבקיסטים כפי שגם לא חיפשתי טוקבקיסטים של השמאל: "פושעי אוסלו, סמולנים, יהודונים, חיות מחמד של השמאל". חיפשתי עוד ועוד וזה מה שמצאתי. להסתה של נתניהו כבר התייחסתי לעיל, אבל אם משווים את "הערבים נוהרים לקלפיות" או "הם אינם יהודים" עם ההסתות המובאות בפרק זה, זה ממש מחוויר. יחד עם זאת נתניהו הולך ומגביר את ההשמצות שלו נגד המשטרה, בג"ץ, רשויות החוק ובעיקר נגד השמאלנים שכביכול רוצים להפיל אותו אחרי שלא הצליחו לנצח אותו בקלפי בבחירות.

כפי שאמרתי, זאת תמונת הראי להשמצות של השמאל, אבל כמו שלהשמצות של השמאל אין כל הצדקה גם להשמצות נתניהו אין כל הצדקה. אף אחד לא רודף אותו במשטרה, בפרקליטות ובבתי המשפט. כולם עושים את עבודתם נאמנה. אנחנו מכירים את ההשמצות האלה כשהן באו מצד אולמרט ושרון שכשרדפו אותם על פרשיות השחיתות טענו שמנסים להפיל אותם לא בקלפי ו"להדיח ראש ממשלה מכהן" (זאת המנטרה של כל ראש ממשלה הנחשד בשחיתות ויש יותר ויותר כאלה) בגלל המדיניות ה"יונית" שלהם, בגלל שהם החליטו על ביצוע ההתנתקות מעזה, בגלל שהקפיאו התנחלויות. אז כמו שלא הייתה "מזימה" של המשטרה והפרקליטות נגד אולמרט ושרון בגלל שנקטו במדיניות יונית כך אין מזימה נגד נתניהו בגלל שהוא נוקט מדיניות ניצית. עד עכשיו רשויות החוק עשו עבודה טובה בחקירת השחיתויות של ראשי ממשלה, שרים ונשיאים, ראשי ערים וטייקונים ונקווה שימשיכו לנהוג כך גם בעתיד בלי להיכנע ללחצים כלשהם. ימים יגידו מה יקרה, אבל קשה לי לחשוב שלא יהיה כלום כי אין כלום.

כן, אבל ההשמצות של השמאל קיבלו חיזוק מכיוון בלתי צפוי... מנהיג דגול, שהוא דמות אהובה ואהודה ואני מאוד מעריך, איש ליכוד מצפוני, אומר לכלי התקשורת הערביים ב- 31.7.2015: "בני עמי בחרו בדרך הטרור ואיבדו צלם אנוש". דברים אלה נאמרו בעקבות פיגוע ההצתה בכפר דומא כאשר נרצח התינוק עלי דוואבשה ונפגעו קשה בני משפחתו – אחיו, אמו ואביו. מעשה הטרור היהודי היה מקומם מאין כמותו ויצר גל של אמפתיה למשפחת הנרצח בקרב כל עם ישראל. יחד עם זאת, המנהיג יותר מכל אדם אחר היה צריך לבחור היטב את מילותיו על מנת לשים את מעשה הנבלה בהקשר הנכון. חשוב שנדון בהתבטאות זו כי היא מעבר לאדם, היא עוסקת במהות העניין.

הדברים המדויקים שאמר היו: "יותר משאני חש בושה, אני חש כאב. כאבל על רציחתו של תינוק קטן. כאב על שבני עמי בחרו בדרך הטרור ואיבדו צלם אנוש. דרכם אינה דרכי. דרכם אינה דרכינו. דרכם אינה דרכה של מדינת ישראל ואינה דרכו של העם היהודי." המנהיג, בהיותו פוליטיקאי משופשף שמילא תפקידים בכירים במשך עשרות שנים, היה צריך לדעת שכל שונאי ישראל יתעלמו מכל מילות הצער ומכך שקבע נחרצות שדרכם של הטרוריסטים אינה דרכה של מדינת ישראל ושל עם ישראל. אבל הוא עשה טעות שאסור היה לו לטעות בה כאשר אמר בין השאר "בני עמי בחרו בדרך הטרור ואיבדו צלם אנוש". מי שקורא רק את הקטע הזה ושונאינו ציטטו רק את זה מבין כי המנהיג לא אומר אחד או אחדים מבני עמי, הוא לא אומר בני בליעל שמקומם לא יכירם בבני עמי, הוא אומר "בני עמי" – ומלשון האמירה הזאת משתמע כי כל בני עמי בחרו בדרך הטרור וכולם איבדו צלם אנוש.

ואם המנהיג, איש ימין, איש ליכוד, איש ארץ ישראל השלמה, אומר זאת: כל העולם וכל שונאי ישראל חוגגים. זאת היא הדה לגיטימציה האבסולוטית, הדמוניזציה האולטימטיבית, השמצה שאין כדוגמתה. כל אמרות "השפר" של השמאל שהם בעיקר סופרים, ציירים, פרופסורים ופוליטיקאים מחווירות לעומת קביעה נחרצת כזאת. האימרה גרמה לנזק תדמיתי בל ישוער לישראל, והמנהיג שהוא בדרך כלל שקול הרס במחי יד עבודת הסברה של שנים. כי מה טוענים שונאינו? ישראל היא מדינת טרור – כמדינה וכבודדים. כמדינה – אין שקר גדול מזה, כפי שהוכחנו מעל ומעבר ומעולם לא נרצחו אזרחים שאינם טרוריסטים בכוונה תחילה. כבודדים – אין הגזמה גדולה מזאת.

בכל שנות המדינה הרגו אזרחים יהודים אזרחים ערבים בכמות של עשרות, כולל מעשה הזוועה של ברוך גולדשטין בחברון שרצח 29 ערבים. לעומת זאת מחבלים ערבים רצחו אלפי אזרחים ישראלים ורק באינתיפדה השניה נרצחו אלף. אבל כיוון שהמנהיג מכליל את האשמה על בני עמי, כולל על כל העם היהודי, יש לבדוק כמה טרוריסטים מוסלמים בעיקר מהאסלם הפונדנמנליסטי הרגו אזרחים, ונגיע למאות אלפים אם לא למיליונים – בסוריה, לבנון, עירק, תימן, לוב, אפגניסטן, אלג'יריה, סודן, ניגריה ובכלל באפריקה, אירופה וארצות הברית. רק ב- 9.11.2001 נהרגו 3000 איש ביום אחד. וזה הנתון שיש לזכור – אין דימיון בין טרור יהודי וטרור איסלמי וטרור נוצרי.

יש מתי מספר טרוריסטים יהודים שהרגו כמה עשרות מוסלמים ויש הרבה יותר פושעים יהודים שהרגו מוסלמים בעסקות סמים ויש הרבה יותר אבות ואמהות שהרגו את ילדיהם. ומאז שונאי ישראל טוענים – מה אתם מלינים על הטרור האסלמי, אתם לא פחות טרוריסטים מאיתנו, אתם הרגתם תינוק... הטרוריסטים המוסלמים הרגו עשרות אלפי ילדים אבל לנצח יזכרו את הטרוריסט היהודי שהרג תינוק. ואת ברוך גולדשטיין ואת יגאל עמיר. זוכרים את השמות של הטרוריסטים היהודים כי יש כל כך מעט, אבל אין כל אפשרות לזכור את השמות של הטרוריסטים המוסלמים לאלפיהם שחוגגים עכשיו בגן העדן עם 72 בתולות כ"א, כאשר משפחותיהם מקבלות תמיכה ממשלתית.

על האשמות של צליבת ישו נוספה עכשיו אשמה חדשה כנגד העם היהודים, אתם רצחתם את ישו וגם את התינוק עלי דוואבשה. שלא לדבר על סאברה ושתילה ששם אף יהודי לא הרג מוסלמי והטבח של כמה מאות איש בוצע כולו על ידי נוצרים, אבל כרגיל היהודים אשמים. אך את הנעשה אין להשיב ועל כל ההשמצות והדמוניזציה כנגד ישראל נוספה דמוניזציה חדשה של טרוריסטים ורוצחי תינוק, ולעזאזל העובדות, כי אלה לא מעניינות את עוכרינו.

למותר לציין, שאנשי השמאל בארץ ובחו"ל עטו על המציאה והדביקו את האשמה על הליכוד, על המתנחלים וכמובן על ישראל בכל פורום שהוא. זה איפשר לאובמה להגיד שלא צריך להגיד טרור איסלאמי כי יש טרור בכל הדתות (כן, אבל כמה?, לא משנה – יש), זה איפשר לכמה מזרחנים מלחכי פנכא שרוצים להיות מוזמנים באוניברסיטאות יוקרתיות להגיד שיש טרור מכל הסוגים ואסור להעליב את המוסלמים כשאומרים שיש טרור איסלמי. עד שבא טראמפ וטרף את הקלפים ביחסו לטרור האיסלאמי, לצפון קוריאה, לפלשתינאים, העביר את השגרירות לירושלים (וגם עשה אי אלו צעדים מדאיגים בתחום הכלכלי והאקולוגי, אבל זה כבר סיפור אחר).

נשווה את דבריו של אותו מנהיג ישראלי לדברי המלך חוסיין באירוע דומה אך חמור ממנו. חייל ירדני ירה והרג בנהריים ב- 13.3.1997 שבע נערות ישראליות, לא תינוק אחד שנרצח על ידי טרוריסט יהודי, אלא חייל בצבא הירדני רוצח שבע נערות ישראליות. המלך חוסיין בא לישראל כמה ימים לאחר הרצח כורע ברך בביתן של משפחות הנערות ואומר שכולנו משתייכים לאותה המשפחה. הוא אומר שהרצח הוא פשע ובושה לכולנו. הוא אומר למשפחות שהוא מרגיש שהוא איבד ילד משלו. אם יש משמעות כלשהי בחיים היא תהיה לוודא שכל הילדים לא יסבלו יותר כפי שסבלו בדור שלנו. דברי חוסיין הם דוגמא ומופת לכך איך שמנהיג צריך להתנהג בנסיבות דומות.

הוא לא אומר "בני עמי הירדנים בחרו בדרך הטרור ואיבדו צלם אנוש". וגם לא אומר בני דתי המוסלמים. הוא שם את האירוע הטראגי במימדים הנכונים שלו כשהמשימה שעמדה בפניו הייתה הרבה יותר קשה מאשר המשימה של המנהיג הישראלי. אני לא מתייחס להיבט האישי של המנהיג, אלא לגופו של עניין. הייתה באמירה של המנהיג, במודע או שלא במודע, אם הוצא מהקשרו או לא, התבטאות קורבנית שלוקחת אשמה קולקטיבית שאין לה מקום.

למה הדבר דומה, אם בכנס של משפחת גולדשטיין הענפה בת כמה אלפי אנשים מתברר פתאום שאחד מבני המשפחה רצח את אביו. כלום יעלה על הדעת שהפטריארך של המשפחה יתבטא בכנס ויאמר "בני משפחת גולדשטיין הפכו לפאריסידים/רוצחי אב ואיבדו צלם אנוש"? ואם חס וחלילה בעקבות ההסתה, רצח האופי והדיסקרדיטציה על נתניהו - יונה ירצח את נתניהו, כלום יעלה על הדעת שהנואם המכובד יאמר בטקס יום הזיכרון "היונים הפכו לרז'יסידים ואיבדו צלם אנוש"? האם מישהו מהיונים יהיה בכלל מוכן לקחת אשמה קולקטיבית?

האם לא יהיה מקרבם אף אחד שיאמר שהימין הביא את זה על עצמו? יאשים את הקורבן? כמו שיש כאלה הטוענים כאשר נרצחת משפחה של מנתחלים ביהודה ושומרון "מה הם מחפשים שמה?". אבל כשמתפוצץ אוטובוס בחיפה, בתל אביב או בירושלים ולא בגדה הם כבר לא אומרים מה הם מחפשים שם. אבל יש טעם לקולא כי מדובר בלוחם חופש הנלחם בכיבוש, במצור, באפרטהיד, רק שלוחם החופש הורג יונים וניצים כאחד. נתניהו מאשים את השמאל, את הערבים, את ארגוני זכויות האדם, בתחלואים כאלה ואחרים, בנהירה לקלפיות, והם מתקומיים ובצדק! אך כמה מהם עושים בדיוק את אותו הדבר, כמה מהדוברים הבולטים של היונים, הערבים, הארגונים לזכויות האדם, אשר טופלים האשמות שווא על נתניהו, על הליכוד, על המתנחלים, על ישראל. נתניהו אשם במדיניות פנים, כלכלית, חברתית קלוקלת, בפופוליזם, בהפרחת סיסמאות בערב ויום הבחירות בשביל להשיג עוד כמה מנדטים, וזה פסול.

אך הקורא הנבון והלא מתלהם, שאינו שייך לכת זו או אחרת, יחליט בעצמו האם יש בסיס להאשמות שמדיניות הביטחון והחוץ שלו מונעת רק מצרכים אישיים ומפלגתיים, התגובות שלו על התוקפנות של החמאס, על האיומים של איראן, אפילו על חשיפת סודות האטום – כולן מונעות משיקולי רייטינג, הישרדות ומפלגתיות. אני לא חבר ליכוד, לא אוהד ליכוד וכשהצבעתי לליכוד בעבר זה היה בשביל להפיל את שלטון מפא"י המושחת וכשהאמנתי בדרכו המדינית והחברתית (אך לא הכלכלית) של בגין בסוגיות השלום, שיקום השכונות ואיחוי השסעים שלובו על ידי ממשלות השמאל. לכן אהיה זהיר אם אומר כי רק העתיד יוכיח האם הממשלה נקטה במדיניות חוץ וביטחון שקולה (עד כה) והאם יש מקום לתיאוריות המוסר הכפול והקונספירציה, האם הם שומרים על חיינו או רק רוצים לשרוד. להבדיל מכמה מחבריי היונים והניצים, אני בודק כל מקרה לגופו של עניין, בלי דיעות קדומות ומנטרות.

אך מטיחים בימין ובישראל האשמות ובסוף משהו נדבק. למה דווקא איש ימין מוכן לקחת על עצמו אשמה שהיא בכלל לא שלו ולהגיד שבני עמו בחרו בדרך הטרור ואיבדו צלם אנוש? משהו מהאשמה הקולקטיבית שמטיחים כל הזמן האנטישמים נגד היהודים על רצח ישו והיונים על הליכוד ברצח רבין דבק בתת מודע של המנהיג עד כדי כך שהוא מוכן לקחת אשמת טרור ואיבוד צלם אנוש לעם כפי ששונאינו בעולם והפלשתינאים מדביקים בנו, כפי שהיונים חוזרים יום ולילה על עוולות התנהגות צה"ל בשטחים, בעזה, התנהגות המתנחלים, שאנו רוצחי ילדים, אז הנה ההוכחה, עכשיו רצחו ילד, לא מאה אלף ילדים בסוריה ומיליונים של ילדים באפריקה, לא מיליונים של ילדים בשואה, לא עשרות אלפי ילדים בפצצות האטום ביפן ובהפצצות השטח בגרמניה, היהודים הרגו ילד פלשתינאי אחד והמנהיג מיד לוקח את האשמה על כל העם ואומר שהוא בחר בדרך הטרור ואיבד צלם אנוש. משמיצים, משמיצים, שוב ושוב, בסוף משהו ידבק, אפילו במנהיג דגול מהליכוד, שרוצה להיראות יותר מוסרי מהמלך חוסיין ומהיונים.

לקיחת "אשמה" בגלל דיעות קדומות או השמצות אינה רק בנושאים כל כך קשים. זכור לי איך, כשהייתי בן 17 והתחלתי ללמוד באוניברסיטה בירושלים מצאתי חדר עם עוד חבר אצל משפחה. רק כך אבי יכול היה להרשות לעצמו במשכורת הצנועה שלו לממן את הרצון שלי ללמוד בירושלים במקום ללמוד בטכניון בחיפה כמו אחי שם יכולתי לקבל מילגה ואבי לא היה משלם על המגורים והכלכלה כי הייתי גר בבית. הכל היה טוב ויפה, משפחה מקסימה בבית הכרם, שאין לי מילה רעה להגיד נגדם חוץ מזה שהרשו לנו לפתוח את הבוילר רק פעמיים בשבוע.

בעלת הבית רצתה להכיר את אבי ולקבל ממנו בטחונות וכך אבי היה צריך לקחת יום חופש ולנסוע ברכבות ואוטובוסים במשך כמה שעות עד שהגיע לבית הכרם. אני מדבר עברית בלי מבטא כי עליתי ארצה בגיל תשע אך אבי שעלה בגיל מבוגר וידע קודם ערבית שלמד במצרים (הוא דיבר גם אנגלית על בוריה כי סיים תיכון בהצטיינות בבית ספר של המיסיון הסקוטי בסמירנה, צרפתית ולאדינו שהיו שפות אמו, איטלקית, יוונית וטורקית) דיבר עברית במבטא מזרחי. ואני זוכר כאילו היה זה היום, כשהגברת שואלת את אבי "ומאיפה בא הילד?" ואבי עונה לה באופן ספונטאני "הוא נולד במצרים, **אבל** הוא בחור טוב". ה"אבל" הזה דבק בו בתת מודע, הסטיגמה, האשמה.

ככה זה, הגזענות והדיעות הקדומות, האשמה שמטיחים בך למרות שאתה חף מפשע נדבקת בך מה שלא תעשה. חוץ ממני - אני חף מרגשי אשם קולקטיביים לא כיהודי, לא כישראלי, לא כמזרחי, לא כנץ מתון, לא כאיש שמאל בהשקפותי הכלכליות חברתיות. עוד לא קראו לי פשיסט, אולי יקראו לי בעקבות המסה הזאת, אבל זכיתי כבר לכינויים של קומוניסט, אנטי-ביזנס, דון קישוט, בגלל השקפותי, אך אני חף מאשמה. יש קו ישר שמחבר בין "אבל הוא בחור טוב" ובין "בני עמי בחרו בדרך הטרור". בשנות החמישים והשישים שררו בישראל סטיגמות, דיעות קדומות ולא מעט גזענות נגד מזרחים ונגד ערבים. כבר התייחסתי לכך שממשלות השמאל בראשות מפא"י התנהגו בגזענות כלפי מזרחים כשהקצו שתי משרות שרים לספרדים וקבעו שלמזרחים אין חשיבה מופשטת ולכן שלחו אותי כמצרי ללמוד בגיל 11 להיות מסגר. כך חשבו רבים כי המזרחים הם בחורים רעים, הם לא נחמדים, הם פרימיטיבים, ולכן היית צריך להצטדק על היותך מזרחי ולהגיד שבכל זאת אתה בחור טוב. לא פעם מזרחים שינו גם את שמות המשפחה שלהם, כי את המזרחים שמטפסים על עצים והם נאנדרטלים לא המציאו רק בימינו אלה.

אם מטיחים בך היונים, הפלשתינאים ושונאי ישראל בעולם שהישרלים הם רוצחי ילדים (וגם בנאום בערב יום הזיכרון הטיח הנואם בישראלים שהם רוצחי אזרחים בגדר בעזה) אז אתה צריך להצטדק אם בן בליעל רוצח ילד ערבי ולהדביק אות קין על כל בני עמך שבחרו בדרך הטרור ואיבדו צלם אנוש. רבים מקרב היונים גם מדביקים סטיגמה על הימין ועל חובשי הכיפות שהם הרגו את רבין ורבים מהנוצרים מדביקים סטיגמה על היהודים שרצחו את ישו. הפולנים לא מוכנים לקחת את האשמה על הרג אלפי יהודים או יותר על ידי הפולנים ומוציאים חוק דרקוני בנדון אבל המנהיג הישראלי לוקח על עצמו את האשמה על כל העם שבחרו בדרך הטרור ואיבדו צלם אנוש בגלל רצח תינוק. זאת הוכחה ניצחת איך תעמולת זוועה מצליחה להכות שורשים אפילו אצל מנהיג ישראלי כל כך דגול.

אך אם לא די בזאת, אמר המנהיג חודש קודם ב- 7.6.2015, כי התהליכים הדמוגרפיים יצרו למעשה "סדר ישראלי חדש", שבו יש "ארבעה שבטים מרכזיים": חילונים, דתיים, חרדים וערבים, עם עוינות גוברת ביניהם. בחזון הרפובליקה השניה שלי אני קורא לפעולה משותפת לבדק בית של כל האוכלוסיה בישראל: חילונים וחרדים, יהודים וערבים, יונים וניצים, אשכנזים ומזרחים, אנשי פריפריה ומרכז... כי עם ישראל לא בנוי משבטים בכלל ובטח שלא מארבעה שבטים. זה יהיה אסון אם נהיה פה ארבע שבטים, לכן קראתי לאינטגרציה דחופה של החרדים והערבים והתוויתי משנה סדורה איך ניתן לעשות זאת. אבל קיים חתך אחר שגם בו הרביתי לדון ובמיוחד במסה זאת והוא יונים וניצים. ויש עוד חתך עם מתחים, ברובם כתוצאה ממשקעי העבר, בין אשכנזים וספרדים/מזרחים.

וקיימים פערים גדולים בין הפריפריה למרכז, בין העשירים, מעמד הביניים והעניים, ולפחות עוד עשרה חתכי רוחב ואורך באוכלוסית ישראל. אני נגד אימרות פשטניות כמו "ארבעה שבטים מרכזיים", "בני עמי בחרו בדרך הטרור", שלום עכשיו, ארץ ישראל השלמה, שתי מדינות לשני עמים, לסגת משטחים או לסגת מ**ה**שטחים, וכדומה. זה עושה רק נזק כי יש להתייחס בצורה הרבה יותר מעמיקה, הוליסטית ומורכבת לכל בעיה ובעיה ולא להסתפק בסיסמאות, שהכי פופולרית שבהן היא "שתי מדינות לשני עמים" והיא לא אומרת דבר כי כל אחד מבין ממנה את מה שהוא רוצה. ישראל צריכה להתנהג בדיוק בכיוון ההפוך שאיבחן המנהיג, כאשר היא לא צריכה להשלים עם כך שיש 4 שבטים, היא צריכה להילחם בכל דרך בחלוקה שבטית, וגם בחלוקה בין אשכנזים לספרדים, ולקרב את הפריפריה למרכז, ולצמצם את הפערים ולעשות אינטגרציה מידית של הערבים והחרדים בחברה ובכלכלת ישראל.

ישראל צריכה להיות כור היתוך שמאחד את העם על זרמיו ומונע חתכים וחיכוכים. והמנהיג בדבריו פעל בכיוון ההפוך והנציח את המחלוקות. הערבים מעורים היטב בכלכלה והם בוודאי לא שבט במובן הכלכלי, הדתיים הלאומיים קשורים בכמה נושאים עם החרדים ובאחרים עם החילונים. אפילו החרדים קשורים עם הערבים בנושאים רבים מחוק המואזין ועד לסוגיות של דת ומדינה. יש לי קשר עם כל המגזרים שציינתי לעיל ואני מסרב שיתייגו אותי בשבט החילונים, כי יש חילונים ניאו ליברלים, ובתנועות מחאה חברתיות, ופרופסורים ופועלים, מסורתיים, אתאיסטים, יש חילונים ערבים וחילונים נוצרים, יש חרדים שמשרתים בצה"ל ונטורי קרתא, דתיים לאומיים שהם נגד ההתנחלות, רפורמים, קונסרבטיבים, יש יונים ויש ניצים, בקיצור כמה שניתן יהיה לתייג פחות את התושבים במדינה זאת כך ייטב, כי אנחנו מרקם אורגני, אפילו לא פסיפס, והדרך לגאולה עוברת בכור ההיתוך.

**על השמצות של כמה יונים בולטים כנגד המזרחים "הפרימיטיבים"**

לא אחזור במסה זאת על ההשמצות הידועות של כמה יונים בולטים כנגד המזרחים שכינו אותם – ניאנדרטלים, מטפסים על עצים, צ'אחצ'אחים, מנשקי קמעות וכדומה. יש הרבה התבטאויות כאלה ולא נחזור עליהן. אם זאת היתה מעידה חד פעמית של מאן דהוא לא היינו מתייחסים לכך בחומרה, אבל ריבוי ההשמצות מצביע על נטיה לזלזל במזרחים בעיקר בגלל שרובם המכריע אינם יונים. כאן אולי המקום להתיחס לסיבות לכך, למרות שאני בהחלט לא יכול להתיימר לייצג את המזרחים. אני רשמית "מצרי", נולדתי במצרים וחייתי בה תשע שנים והורי חיו בה כמה עשרות שנים בלבד, כך שאני מצרי כמו שיהודי רוסי שנולד בסין בשנגהאי הוא סיני או עולה פולני שאמו ילדה אותו במחנה מעצר בריטי לפליטים הוא קפריסאי. גם לא ספגנו דבר מהתרבות, הפולקלור והלאום המצרי.

המשפחה שלי היא ספרדית מדורי דורות, ממוצא העיר קוריה כנראה, אחר כך עקרה לפורטוגל, איטליה, יוון וסמירנה, עוד כשאיזמיר הייתה ברובה ארמנית, יוונית ויהודית. גם במצרים חיינו בסביבה אירופאית של למעלה ממיליון אירופאים בקהיר ובאלכסנדריה – איטלקים, יוונים, ארמנים, צרפתים, אנגלים ויהודים. היו גם בסביבה שלנו הרבה נוצרים קופטים ומעט מאוד מוסלמים שהשתייכו למעמד הביניים. בשכונות, במקומות העבודה ובבתי הספר הייתה שפת הדיבור צרפתית, בעסקים – אנגלית, והתרבות הייתה אירופאית. הדודים שלי היו ספרדים מיוון וסמירנה, אשכנזים מרוסיה ואוסטריה, ומזרחים מסוריה ומרוקו. לא היה לי אף דוד או קרוב משפחה מצרי "אסלי" שמשפחתו חיה במצרים מאות שנים, כולנו היינו עולים חדשים במצרים ולא התערינו בה, כך שבצוק העיתים עזבנו אותה בלי רגשי חרטה. אין כאן שום שיפוט ערכי על מצרים, מזרחים, או ספרדים – זהו תיאור העובדות ותו לא.

זה לא הפריע לגזענים לתייג אותי כמזרחי בצירוף המחמאה המפוקפקת "אבל אתה לא נראה מזרחי", כמו שלא הפריע לאנטישמים בצרפת לתייג אותי כיהודי בצירוף המחמאה המפוקפקת "אבל אתה לא נראה יהודי". מכיוון שאדם מוגדר לא כפי שהוא באמת אלא כפי שהחברה מתייגת אותו, אני מקבל באהבה את התיוג של מזרחי ויהודי.

מהמעט שחייתי במצרים ומהזמן הרב שחיו עירקים, תימנים, סורים ומרוקאים בארצות ערב אני למד שחיי היהודים לא היו סוגים בשושנים וגם אם אימצו את השפה והפולקלור המקומיים הם שמחו מאוד לעזוב את ארצותיהם, בעיקר עם גבור האנטישמיות לאחר הקמת מדינת ישראל. המזרחים מכירים את הערבים יותר טוב מכל יונה ממוצא אשכנזי שרואה ערבים רק בערבי זיכרון משותפים עם מחבלים ושאין לו כמעט חברים ערבים. בכלל, רעיון "ההיפרדות" מהערבים מצביע על גזענות ניכרת כאשר אנחנו מאוד אוהבים ערבים אך שלא יחיו איתנו, שניפרד מהם, הם שם ואנחנו פה. לעומתם, למתנחלים ביהודה ושומרון יש הרבה יותר אינטראקציה טובה ורעה עם ערבים.

לא שאני רוצה לספח את עזה והגדה, להחזיר לפה חמישה מיליון פליטים ולאבד את הצביון היהודי של המדינה עם ערכים אירופאיים/אנושיים (ערכים אלה קיימים גם ביפן של היום, בסינגפור ובמדינות רבות שאינן אירופאיות) של דמוקרטיה, שוויון, זכויות אזרח, חירות, חילוניות – חיים לא על פי חוקי ההלכה או השאריעה, אין אפליה של נשים, להט"בים ומיעוטים, בקיצור לא להתערות בערכים של המזרח התיכון עם או בלי אביב. שלא יובן לא נכון, אני בהחלט בעד יחסי שלום ושכנות טובה עם כל מדינות המזרח התיכון וגם עם איראן, אך ברור לי שהערכים לא בדיוק דומים. לא שאני מתנשא או מזלזל – יש לנו פשוט ערכים שונים. הערבים ספגו בעבר ערכים אירופאים בסוריה, בלבנון, בעיראק, בלוב, באלג'יריה, במצרים, אבל עם גבור תנועות הלאום הם סילקו את כל האירופאים ויחד איתם סילקו את רוב הערכים שלהם. וברור לי שהאירופאים לא רק הביאו ערכים כי אם גם ניצלו את התושבים, היו קולוניאליסטים ודיכאו אותם. אבל המשטרים שהחליפו אותם היו בהרבה מקרים גרועים יותר, פנאטים, הנהיגו את חוקי השאריעה, הפלו נשים, חיסלו או דיכאו מיעוטים, ופתחו במלחמות דת עקובות מדם.

אני בעד לימוד השפה הערבית בבתי הספר ברמה של שפת אם, אני בעד אינטגרציה מלאה של הערבים בישראל, אך כבר כיום יש להם את אותם הערכים האירופאים שיש ליהודים בישראל כך שהם דומים לנו יותר בערכים מאשר לאחיהם במדינות השכנות. הפולקלור והמנהגים יכולים להיות מזרחים, ערבים או טורקים לעילא – זה מצוין. אבל אנחנו לא עשויים שבטים שבטים, כולנו מרקם אחד - יהודים וערבים, מזרחים ואשכנזים, דתיים וחילוניים, וצריכים לחיות בכור היתוך של ערכים, עם דגשים פולקלורים או של אמונה דתית כאלה או אחרים. השפה צריכה להיות עברית עבור כולם, בבית ניתן לדבר ערבית, רוסית או צרפתית, אבל השפה הרשמית היא עברית כמו שבצרפת היא צרפתית ובארצות הברית היא אנגלית, למרות שחיים בה עשרות מיליוני היספאנים.

לא ניתן להדביק סטיגמות על המזרחים ובקרוב עם גבור הנישואים הבין עדתיים (שאני, אשתי ושכמותי נתנו את הטון להן לפני 50 שנה) לא יהיה כל הבדל בין העדות השונות, בוודאי לא ברמת ההשכלה. מותר ליונים לבקר מי שאינו חושב כמוהם, אך כמו שרובם סבלו באירופה מהאנטישמיות אסור להדביק סטיגמות על מי שלא חושב כמותם, כפי שהם לא שמחו כאשר מי שכעס עליהם קרא להם ז'יד או יופין. הזלזול באחר שלא חושב כמוך אינו הופך אותך למורם מעם אלא למנותק מעם. מי שנואם עם התכנים המשמיצים של הנאום בטקס הזיכרון בערב יום הזיכרון וחבר מרעיו מנותק מהעם, מרוב האזרחים, חי בפלנטה אחרת, ומסמל בדיוק ההיפך ממרים פרץ המכילה.

כל הסטיגמות של נאנדרטלים ומנשקי קמעות, כל הבדיחות הגזעניות שפשו במקומותינו, וכל יום מתקבלות עשרות מהן בווטסאפים, כל האפליה שיש כשאתה מבקש עבודה בשם בוזגלו להבדיל מבוגוסלבסקי עם אותן קורות חיים, מקורן בכך שישנם עדיין רבים בתוכנו, בחוגי היונים אך לא רק בהם, שחושבים שהם אדם עליון כאשר האחרים המזרחים הם אדם נחות – אונטערמענטש. כן, אבל כמה מאלה שהתבטאו בביטויים המעליבים נגד המזרחים היו בעצמם מזרחים... לכך, יש לי רק תשובה אחת, כמו שגדולי האנטישמים, היהודים עם השנאה העצמית ומשמיצי היהודים היו יהודים או ממוצא יהודי, כך אני לא מתפלא שמזרחים שרוצים "להתנקות" ממזרחיותם מכנים את אחיהם נאנדרטלים. כך הם יוכלו להתקבל ביתר הבנה על ידי אשכנזים יונים נאורים שימחלו להם על מזרחיותם.

מעולם לא כיניתי אף אחד בשמות גנאי, בגזענות או בסטיגמות, מעולם לא סיפרתי סיפור או בדיחה גזענית. לא כלפי מזרחים, לא כלפי אשכנזים או פולניות או יקים, לא כלפי ערבים, עולים, חרדים או יונים. אבל בהחלט נתקלתי בהרבה תופעות גזעניות, בעיקר בגלל שהדוברים לא חשדו במזרחיות שלי, כי הרי אני לא "נראה" מזרחי. אפילו חיברתי אירוע שלם של הערות גזעניות ששמעתי במשך שנה בעולם העסקים ובכל הקורסים שלימדתי זה היה תמיד האירוע שעורר הכי הרבה אמוציות, כי רוב הסטודנטים שלי היו מזרחים, רוסים וערבים– לא "אליטות".

נראה לי שאם היונים היו מחבקים חיבוק אוהב ולא מתנשא את המזרחים, שמים את הדגש על הבעיה הכי חמורה בישראל הניאו ליברליזם, העדפת הטייקונים והפערים החברתיים והכלכליים ולא סוגיית הכיבוש, הם היו מוצאים אוזן קשבת בקרב שכבות המצוקה שבהן העוני הוא בשיעור הכי גדול במדינות המערב, בפריפריה, אצל המזרחים, אצל העולים החדשים, אצל אשכנזים וברוב מגזרי העם ואולי אולי ביחד עם המרכז היו מצליחים להדיח את הליכוד מהשלטון. האהדה המופרזת שלהם לפלשתינאים בגדה ובעזה לא תתרום להם דבר בכיבוש השלטון. רצח האופי ולשון הרע שיעשו לישראל ולמנהיגיה מחוץ לישראל לא יקרבו אפילו ביוטה את קץ הכיבוש. אבל אם הם יתקפו את הבעיות האמיתיות של ישראל ויעזבו בצד את המתנחלים שהם אזרחים טובים לא פחות מהם ורובם חלוצים אמיתיים, יש להם סיכוי לכבוש את השלטון ולמצוא פיתרון לבעיה הפלשתינאית, קץ הכיבוש, אך בלי נסיגות, כפי שפירטתי בהרחבה במאות העמודים שהקדשתי לנושא, לא בסיסמאות סרק של שתי מדינות אלא בפתרון הוליסטי.

לפני כמה שנים הייתי השתתפתי בישיבת דירקטוריון של כ- 20 איש בתחום התרבות ומיד עם פתיחת הדיון אומר אחד הדירטקורים "מה זה הפסטיבל... שרוצים לקיים בשדרות. מה הח'ברה (עם דגש מזלזל על ח' מזרחית) האלה מבינים ב.... רק בגלל שהפלשתינאים ירו עליהם כמה טילים עושים להם פסטיבל? אני אבקש מהם שירו גם על תל אביב כמה טילים וגם לי יאפשרו לקיים פסטיבל". רצה הגורל וכמה שנים אחרי כן באמת הפלשתינאים אהובי נפשו של הדובר היוני ירו טילים על תל אביב (אם כי בטח דאגו שהם לא יפלו בקרבת ביתו...), אבל לא בזה העניין.

ההתבטאות הגזענית לא עוררה שום תגובה בקרב 20 איש, חלקם מזרחים. ישבתי על יד אדם מאוד בכיר (ומזרחי) שלימים יהפוך לאחד האנשים החשובים במדינה. אני מושך בשרוולו ואומר לו "אתה לא מגיב על ההתקפה הגזענית?" והוא עונה לי "עזוב... זה שטויות". לא עוברות כמה דקות ואותו דירקטור אומר "מה זה המכון למורשת בגין שהקימו? מי זה בכלל בגין, איזו מורשת יש לו? מכון רבין אני מבין, אבל בגין...". שוב פעם שקט מוחלט, אף אחד לא מגיב. אני מושך בשרוולו של שכני ואומר לו "בתור ליכודניק אתה לא מגיב על ההתקפה על בגין?" והוא עונה לי "עזוב... לא צריך להתייחס". כי יש בכלל רתיעה להימנע מלהגיב על הערות בוטות כדי לא לעשות גלים.

כמו עם הבדיחה על הזוג בירח הדבש בנהריה אני סופר אחת ושתיים על ההתבטאויות שלא הגבתי עליהן, עד שאני מגיע לשלוש, ובעניין מקצועי אני מעלה הסתייגות עניינית, שבעבקותיה עונה לי דירקטור אחר "מי שלא מרוצה מזה יכול לקפוץ לי". אני סופר שלוש ולמחרת אני אכן "קופץ לו" ומתפטר מהדירקטוריון, גם לעבוד בחינם וגם לספוג עלבונות, הערות גזעניות והשמצות זה מוגזם. אבל אני לא יוצא לעיתונות, כבר גם כך יצא לי שם של מתריע בשער על נושאים אתיים, אך בעיקר בגלל שאני יודע שאם אצא לתקשורת כל 20 הדירקטורים שכמעט כולם ממונים ימלאו פיהם מים ואני עוד איתבע על הוצאת דיבה. אני מספר את האירוע לחברים ובכך מסתיימת המחאה שלי, אם כי רבים אומרים לי שהם שומעים הערות דומות ואותו דירקטור אמר גם להם "קפוץ לי". בשבת מתקשר אלי הבכיר "המזרחי, מהליכוד" ואומר לי "אתה יודע קורי, חשבתי על מה שאמרת לי ואתה צודק, הייתי באמת צריך להגיב". סיפרתי לו שהתפטרתי ובכך נגמר העניין. מעניין אם הוא בכלל זוכר את האירוע, כמוהו היו רבים.

כבר כתבתי רבות על ההתלהמות בישראל, בעיקר בכנסת אך גם בעיתונים ובאינטרנט, שהיא יחד עם הפונדמנטליזם והקיטוב בין המגזרים השונים גורמים לנזק בל ישוער "בבית" ישראל, הרבה יותר מאשר הכיבוש שהוא אחד משלושים הבעיות החמורות שניצבת בפניהן המדינה ובוודאי שלא החשובה שבהן (וגם לא הפליטים הסודנים ובוודאי שלא מתן רשיון למשפחות של מחבלים להיכנס לישראל שלדעת הנואם מאיימות על הבית).

אנשים איבדו את הפרופורציות ובראש כולם היונים עם האידאה פיקס שלהם שאבי אבות החטאת זה הכיבוש והקלגסים המתנחלים. המתנחלים הם בכלל לא הבעיה, אם כי נוער הגבעות, תג מחיר ובמיוחד ניצני הטרור היהודי הם אכן בעיה, אך לא בגלל שהם מתנחלים, כי הם חלק מהאלימות שפושה במקומותינו בקו הירוק ומעבר לו, ולא אופינית למתנחלים. אין אחוז של פורעי חוק בקרב המתנחלים יותר גדול מאשר בתוך הקו הירוק, אבל ההשמצות של היונים מרקיעות שחקים והעולם ושונאינו חוגגים על מאמרי השטנה שלהם ועל ההופעות שלהם בחו"ל.

האלימות שהשתררה בישראל, חוסר הסובלנות, גם בכבישים, היא בעיה לא פחות גדולה מאשר הכיבוש. הניאו ליברליזם, הפערים החברתיים, ההדתה, אפלית נשים ולהט"בים, בעיות הפריפריה, הן בעיות לא פחות חשובות מאשר הכיבוש, אבל אף אחד לא מתרגש מזה בעולם. מדיניות התגובה של ישראל בעזה ובגדה והרג מחבלים שמנסים להרוג אזרחים אינם בעיה כפי שמנסים ליצור היונים, אלא מדיניות סבירה שמסייעת להנמיך את הלהבות במקום ללבות אותן. אנשים איבדו פרופורציות בשמאל ובימין ובחזון הרפובליקה השניה ניסיתי למצוא את האיזון.

**על מוסר כפול בבחירת החברים "הנאו נאצים" של ישראל ובכלל על מוסר ביחסים הבינלאומיים**

כולנו מכירים את המשל של לה פונטן על הזאב שרצה לאכול את הטלה אך היה מוסרי והאשים אותו בהאשמות מופרכות שהוא פשיסט (סליחה, זה משל על זאב אחר), שהוא התחבר לציידים נאו נאצים (סליחה, גם זה לקוח ממשל אחר על תמר), שאח שלו התנכל לו – אבל לא היה לו אח וגם לא אחות..., שהוא מעכיר את המים שהוא שותה אבל הוא נמצא במורד הנחל (אחרי שנסוג מרצועת עזה ולבנון וספג אלפי טילים), כשהוא מטפס על עץ (זה ממשל אחר על מלח/מלך הארץ), בקיצור "אל תבלבלו את הזאב עם עובדות", הזאב נשאר מוסרי ובלע את הטלה.

הנמשל הוא על חברת כנסת תמירה כתמר אשת כבוד ומוסר שאין כמותה, שהתפרצה בדיון סוער על יו"ר ועדת הפנים וקראה לעברו "אתם חברים של נאצים". בתגובה הוגשה נגדה תלונה לוועדת האתיקה. היא אמרה שהיא התכוונה לכך שהליכוד מקיים קשרים עם מפלגות ניאו נאציות. בגלל שחברי הליכוד ידועים בנימוסים והליכות שלהם וכולם אנשי כבוד גם הם, הם לא צעקו לעברה בחזרה – "איך את מעזה לדבר על חברותנו עם ניאו נאצים כשאמא של התנועה שלך מפ"ם סגדה לסטלין שמש העמים שרצח מיליונים וגרם לעשרות מיליונים להיות פליטים ולהיעקר מאדמתם. אך כל פעם שאתם רואים תמונה של פליט פלשתינאי רחמיכם נכמרים על מר גורלו שנגרם בגלל ישראל הקולוניליסטית, רוצחי התינוקות שמקבלים מכך הנאה סדיסטית. זהו שיא של מוסר כפול מצידכם!"

בדיון תמר הביאה מסמך של זאב יונה בו הוא קובע כי האמירה של תמר "משקפת את המציאות ואת האמת". בהיותו מומחה לפשיזם הוא קבע כי היא "הגישה רשימה ממצה של מפלגות אירופיות לאומניות וגזעניות שמציגות את רוב הסממנים העיקריים של פשיזם ונאציזם מתחילת דרכם... היא אינה מטיחה בהם עלבון כלל ועיקר: אמירה כזאת משקפת את המציאות ואת האמת. כל המפלגות, התנועות והארגונים, גדולים וקטנים, שאת שמם הגישה ח"כ... לוועדת האתיקה נגועים בגזענות כעמוד התווך של האידיאולוגיה שלהם ולפיכך מחזיקים בתפיסת עולם נאצית או קרובה לנאציזם". טוב, אני לא מתיימר להיות מבין גדול בפשיזם או בנאציזם, אבל למדתי אצל הפרופסור המלומד במדעי המדינה - ורק בגלל סוקרטס לא אתייחס למה שחשבו הסטודנטים עליו, לא נעים...

אולי בכל זאת אומר שהוא היה המרצה הכי גרוע שהיה לי והסטודנטים חשבו שלקו בחרשות טוטלית כששמעו את קולו הלוחש – סליחה סוקרטס, לא יכולתי להתאפק... לעומת עמיתו, שהוא חכם כשלמה, שלימד פילוסופיה מדינית ביוון ולימים היה מנכ"ל משרד החוץ, שהיה המורה הכי דגול שהיה לי אי פעם ואני זוכר כל מילה משיעוריו, הוא עיצב במידה רבה את תפיסת העולם ההומניסטית אריסטוטלינית סוקרטית שלי, גם הוא יונה צחורה, אבל איזה הבדל תהומי בין התבטאויותיו לעומת עמיתו, והמשך דרכו, יחסו למדינה ותרומתו לישראל, לעומת הנזק לישראל.

אבל ניחא, אני בכל זאת למדתי ביסודיות את ההסטוריה המדינית של אירופה בין שתי מלחמות העולם, הולדת הפשיזם והנאציזם, קראתי עשרות ספרים בנושא וגם אני מבין דבר אחד או שניים. ההכללה של "לאומנות, גזענות, פשיזם ונאציזם" באותה קלחת מביאה לכך שניתן להגיד על מרבית המפלגות במדינות הדמוקרטיות במאה העשרים שהן פשיסטיות ונאציות כי אם מפלגה הנגועה בגזענות מחזיקה בתפסית עולם נאצית – מה עם המפלגות בארצות הברית עד שנות השישים ויחסן לשחורים– האם הן היו נאציות, פשיסטיות, ניאו נאציות כי הן היו נגועות בגזענות?

מי לא היה "נגוע" בגזענות עד לסוף המאה העשרים? מפא"י שהקצתה שני שרים ספרדים במשרדי הדואר והמשטרה ושלחה לעיירות הפיתוח כמעט רק מזרחים? מפלגות השמאל בישראל שסגרו את האזרחים הערבים בכפריהם בזמן הממשל הצבאי עד שנת 1966? הותיקים היקים שרצו לסגור את מרכז העיר לרומנים. ומי אמר: "המטרה צריכה להיות החדרת רוח מערבית, ולא להניח להם לגרור אותנו לתוך מזרחיות בלתי־טבעית. אחד החששות הגדולים המייסרים אותנו... הוא הסכנה שמא עדיפותם המספרית של עולים ממוצא מזרחי תאלץ את ישראל להשוות את רמתה התרבותית לזו של העולם השכן" – ניאו נאצים מהונגריה? מאוסטריה? או אבא אבן?

מכיוון שברוח הסוקרטית של הקולגה של הפרופסור המלומד לא אתייחס אליו אישית אלא לאיכות הטיעונים שלו ואומר בשפה של נאנדרטלים לא יונים "קאלאם פאדי". הרצון הנפסד לקרוא לישראל, לליכוד, לנתניהו - נאצים, ניאו נאצים, חברים של נאצים, פשיסטים, אפרטהייד, סחף פשיסטי, סכנה לדמוקרטיה הוא לא רק מקומם, שיקרי, משמיץ, עושה דמוניזציה ודה לגיטימציה. הקריאה זאב זאב כבר שלושים שנה שעוד מעט הפשיזם ינצח וכלום לא קורא, התיוג של ישראל כמדינה מוקצה הוא מפלצתי, שבמדינה פשיסטית כבר מזמן היו מחסלים את אומריהן – ומה עושה המדינה הפשיסטית – נותנת לו פרס ישראל. כי ישראל היא מדינה דמוקרטית, אור לגויים, מדינה הנלחמת על חייה גם אחרי 70 שנה, שצריכה להתמודד עם דפמציה מבית ומחוץ, עם הצבא הכי מוסרי בעולם ועצבים של ברזל. איך יש למדינאים עצבי הברזל להתמודד עם כל ההשמצות מבית והתוקפנות מבחוץ!

ומה עושים לתמר ש"חצתה את גבול חופש הביטוי הלגיטימי של חברי הכנסת" כהחלטת ועדת האתיקה – היא מקבלת נזיפה. ולמה יש לנו מקרה קיצוני של מוסר כפול שיש לשפוט אותו במישור האתי ולא בועדת האתיקה? כי הפוסל במומו פוסל. אבו מאזן הוא חביב נפשם של היונים שממעטים אם בכלל להעביר ביקורת על פועלו, על השחיתות האישית שלו ושל חבר מרעיו (הסטודנטים שלי מהגדה סיפרו לי סיפורים מסמרי שיער על השחיתות שלהם אבל מנהיגי היונים ממלאים פיהם מים), על תמיכתו בטרור, על היותו דיקטטור שלא מנהל בחירות בארצו מזה שנים, על המענקים שהוא מעניק למשפחות המחבלים, על תוכניות הלימוד ברשות הפלשתינאית המבוססות על אידיאולוגיה נאצית נגד היהודים, על אי הסכמתו לנהל משא ומתן עם ישראל, על מסע ההשמצות והחרמות שהוא מנהל נגד ישראל בכל בירה של מדינה ידידותית ולא ידידות, באו"ם ובכל הארגונים האחרים, באוניברסיטאות ובכל הקהילות המוסלמיות במערב, על הסרבנות שלו לוותר על זכות השיבה עם חזיון התעתועים של "השבת" חמישה מיליון פליטים לישראל בה כמעט כולם מעולם לא חיו. אך על שבעת פשעי רמאלה, דמשק, עזה וטהרן לא נדבר.

אני רוצה להתייחס על הפשע נשוא פרק זה – ניאו נאציות או חברות עם ניאו נאצים. נתחיל מזה שקודמו של אבו מאזן המופתי של ירושלים היה חברו של היטלר, שהה במלחמה בברלין ורקם איתו מזימות לחסל את הישוב היהודי בארץ ישראל חיסול פיזי. אבו מאזן עצמו כתב תיזה לדוקטורט שבה הוא מכחיש את השואה (אני כתבתי על אתיקה לבעלי מניות מיעוט – כל אחד על פי דרכו...) ומאז בכל הזדמנות ותחת כל עץ רענן הוא משמיע הצהרות "ניאו נאציות" כמו זו מהאחד במאי 2018– היטלר הציע ליהודים פיצוי כספי בתמורה להגירה מאירופה לפלסטינה, כולל אפשרות לקחת איתם את כל נכסיהם ואפשרות למכור את הנדל"ן שלהם באירופה. (הוא בטח שמע זאת מהמופתי).

"היטלר רצה שהלאום היהודי שנמצא שם יהיה מועיל עבורו." "מדינות אירופה לא היו נגד היהודים רק בשל הדת שלהם אלא בשל הפעילות החברתית שלהם והנגיעה שלהם בהלוואות, ריביות ובנקים". כלומר, היטלר אהוב נפשו של המופתי, לא רק שלא היה נגד היהודים, כי הרי לא היתה שואה, אלא רצה לבנות להם בית בישראל (מעניין איך נואם הקוואזי-בית היה מכנה את הבית הוירטואלי הזה ואם הוא בכלל גינה את נאום השיטנה של אבו מאזן), שהבית של היהודים יהיה מועיל עבורו (כי הרי היהודים בישראל הם נאצים, ניאו נאצים ויודו-נאצים על פי המשנה של שונאי ישראל ותומכיהם). הוא גם היה מוכן שהיהודים יקחו איתם את נכסיהם וימכרו את הנדל"ן שלהם באירופה, כולל בני המשפחה של אשתי מרומניה שנטבחו בשואה ובני משפחתי מאיטליה ומיוון שנטבחו אף הם.

כנראה כמו שמדינות ערב איפשרו למיליון היהודים שהם הוקיעו מתחומן, כולל משפחתי אחרי ששרפו את כל קהיר האירופית וכמעט גם את הבית שלנו, לקחת איתם את רכושם ולמכור את הנדל"ן שלהם. ובכלל, מדינות אירופה הן נגד היהודים כי הם עשירים, בנקאים ומלווים בריבית, שיילוקים כאלה. יש מוסר כפול, יש שקרים, יש דמיון נוסח אלף לילה ולילה, אבל נראה לי שאבו מאזן אהוב נפשם של היונים, עבר בנאום זה את כל השיאים.

מכחיש השואה, שקודמו בהנהגה הפלשתינאית המופתי היה בן בריתו של היטלר ורצה לחסל את היהודים בארץ ישראל, מאשים עכשיו את הקורבן, את העם היהודי, שבגללו קרה לו כל מה שקרה בשואה (אז קרה או לא קרה?), שהם לא עלו לישראל למרות שהיטלר, בן בריתם של היהודים, תמך בכך ואף הציע להם פיצוי כספי על מנת שיהגרו לפלשתינה. אבל למה הם לא עלו לפלשתינה? בגלל שהם התעקשו להישאר בגרמניה של ליל הבדולח?

בגלל שאף מדינה בעולם לא היתה מוכנה לקלוט אותם? בגלל שהפלשתינאים שהם באמת היו בני בריתו של היטלר עשו מהומות בארץ ישראל, טבחו ביהודים, התנגדו להגירה של מאות אלפי היהודים שרצו לעלות לישראל ואילצו את בריטניה לאסור את עלית היהודים, ובכך הפלשתינאים אשמים אשמה ישירה במותם של מאות אלפי יהודים שיכלו לעלות לישראל ולא עלו בגלל המהומות שהם יצרו. ואת מי מאשים אבו מאזן, הפרטנר של השמאל לחזון שתי מדינות לשני עמים, בכך שהם לא עלו לישראל? את הפלשתינאים? לא ולא – את היהודים, הם אשמים בכל מה שקרה להם! הקורבן אשם! וזה מזכיר לי כמה אנשים דגולים שמפאת כבודם וציוויו של סוקרטס לא אגיד את שמם שמאשימים את היהודים באנטישמיות ואת הישראלים בשנאת העולם נגדם, וכמובן שאנחנו גם אשמים שאין שלום, למרות שנסוגונו מכמעט כל השטחים לרבות רוב הגדה שנכבשה חזרה רק בעקבות רצח המונים של ישראלים על ידי מנהיג פלסטין, יאסר ערפאת, חתן פרס נובל לשלום ומחזיק שיא גינס בהונאה, כפל לשון, מוסר כפול ורצח. ישראל אשמה בכל הפשעים, וכמובן בפשעים נגד האנושות, רק ישראל, כל ישראל חוץ מאיתנו היונים.

מצד אחד יש לנו נואם ישראלי "קול המצפון והמצפן" שאומר שהבית שלנו לא בית כי לא בנינו בית לאבו מאזן - מאיפה מדבר אבו מאזן אם אין לו בית, מהאוהל שלו? ודרך אגב יש לו "אחלה' בית" ([קישור](https://www.google.fr/search?q=%D7%94%D7%91%D7%99%D7%AA+%D7%A9%D7%9C+%D7%90%D7%91%D7%95+%D7%9E%D7%90%D7%96%D7%9F+%D7%91%D7%A8%D7%9E%D7%90%D7%9C%D7%9C%D7%94&tbm=isch&tbo=u&source=univ&sa=X&ved=0ahUKEwi4u6HTzevaAhWEaFAKHYdJCAEQsAQIMw&biw=1280&bih=889)), שהוא בנה לעצמו מכל הכסף שעשק מהפליטים בני עמו. אך יש לנו נואמת אחרת תמר שטוענת שאנחנו חברים של נאצים - מי החברים שלה, הם לא ניאו נאצים, לא מכחישי שואה, הם לא מלעיטים את בני הנוער שלהם באידיאולוגיה נאצית נגד היהודים, הם לא משכתבים את ההסטוריה על מנת להראות שהנאצים הם שיבוט של אמא תרזה, שהם דאגו לפליטים יהודים לעומת יהודים נאצים שגירשו מפה 5 מיליון פליטים וטובחים בילדים שלהם ובשהידים הקדושים?

ובכלל, הישראלים אשמים בכל דבר, הם פשיסטים, נאצים, רוצחי ילדים, הם הרגו את לינקולן, את לואי ה- 16, הם אלה שביצעו את הטבח ב- 9/11, ציירו את הקריקטורות נגד הנביא מוחמד, מאיימים על אל אקצה, ומעל לכל הישראלים הטביעו את הטיטניק! – מה פתאום הטיטניק, זה היה לפני יותר ממאה שנה ולא היתה אפילו ישראל? – לא משנה, אם לא הם, אז הסבים שלהם, כל האלה ששמם גולדברג – אבל זה היה אייסברג – לא משנה, אייסברג, גולדברג, צוקרברג, כולם דומים, מטביעי אוניות, מרעילי בארות, רוצחי תינוקות, פשיסטים, נאצים וניאו נאצים...

ביחסים בינלאומיים קושרים קשרים על פי אינטרסים ולא העדפות מוסריות. אחרת היו לנו יחסים רק עם ארצות סקנדינביה. אני עשיתי מחקר על המיתאם בין אתיקה לשגשוג, לרבות מדדים איכותיים כדמוקרטיה וזכויות אדם, על מדינות העולם עם למעלה מחמישים קריטריונים ואין אף מדינה חפה מגיבנת. אז מה - צריך להתנתק מכל העולם? מי זה מתנתק מכל העולם? לא צריך להיות בקשר עם פוטין, עם טראמפ, עם סעודיה, עם קלינטון בגלל מוניקה, עם צרפת בגלל משפט דרייפוס, בלגיה בגלל קונגו? העולם ניתק את היחסים עם משטר האפרטהייד בדרום אפריקה, אבל המשטר שבא במקומו לא יותר טוב ממנו בשחיתות, בפשיעה, בביטחון האישי. אך כולם שותקים.

ומה לגבי כל מדינות אפריקה שהשתחררו מהשלטון הקולוניאלי, האם רובן טובות יותר? למה לא מנתקים את היחסים עם זימבבווה וניתקו את היחסים עם רודזיה הדרומית, במה הם יותר טובים מהם? כך לא מנהלים יחסים בינלאומיים. כי צא ולמד - מי תמך בתוכנית החלוקה של 1947 - ברית המועצות שטבחה מיליונים מאזרחיה בגולאגים, ארצות הברית שחיסלה מאות אלפים של אזרחים בגרמניה וביפן, שהנהיגה שלטון אפרטהייד בדרום באופן מוצהר ובצפון באופן יותר סובטילי נגד השחורים וגם נגד יהודים, משטרים דיקטטורים בדרום אמריקה. אז מה, אנחנו צריכים להגיד לאו"ם "סליחה, אנו מוותרים על המדינה כי הפרופיל של אלה שתמכו בנו לא נראה לנו?"

עם מי עשינו שלום - עם מצרים וירדן שיש בהן שלטון טוטליטרי. בין עשר המדינות הכי אתיות ומשגשגות נמצאת גם סינגפור שהיא לא בדיוק סמל הדמוקרטיה ויש לישראל וגם לממשלות השמאל קשרים אמיצים איתה. ארצות הברית, צרפת ובריטניה ניהלו יחסים ידידותיים עם גרמניה הנאצית ואפילו שתיים מהן חתמו על הסכם מינכן. אז לבוא ולהאשים את ישראל שהיא ידידה של הונגריה ופולין שיש להם ממשל פופוליסטי, אבל בוודאי שלא נאצי או נאו נאצי - זאת השמצה פרועה שנועדה לעשות דה-לגיטימציה לישראל ואחר כך מפרסמים את דברי הבלע של המשמיצים אנשי הכבוד בלה מונד והחברים הצרפתים התמימים שלי מתפלאים איך זה שישראל חברה של נאצים.

אם הונגריה כזאת נאצית למה לא מוציאים אותה מהאיחוד האירופי? למה מאשימים רק את ישראל שאנו חברים שלהם? גרמניה לא חברה שלהם? וצריך לנתק את היחסים עם פולין בגלל החוק החדש שלהם למרות שהוא מקומם? ולהחזיר את השגריר מאוסטריה? למה באים בדרישות רק לישראל? ארצות הברית מנתקת את היחסים עם פולין, עם אוסטריה? זו היא צביעות מרושעת, מוסר כפול הדורש מישראל לעמוד בסטנדרטים שכמעט אף מדינה אחרת לא עומדת בהם. המטרה של האשמות שווא אלה היא אחת - כיוון שנכשלו בקלפי עוברים להשמצות בחו"ל.

מי שמאמץ את הנרטיב האנטי ישראלי והפרו פלשתינאי בא בהאשמות נגד ישראל בכל נושא במוסר כפול ובצדקות שלא היו מביישים את גדולי התעמולנים של... ברית המועצות (נהיה נדיבים ולא נגיד של גרמניה הנאצית), הם הרי התחנכו בינקותם על סגידה לסטלין שמש העמים והאמינו לתעמולה שלו שרוסיה היא סמל הטוב וארה"ב היא סמל הרע. אז כיום הם עושים השלכה על הפלשתינאים וישראל באותו היחס. יש במערב מספר מדינות שאינן רוצות - בצדק או שלא בצדק, זה עניינן - בגלי ההגירה של מוסלמים שהציפו במליונים את גרמניה, צרפת ובריטניה ובהיקפים קטנים יותר את הולנד, בלגיה ושוודיה. הן טוענות שחלקם נופלים על שירותי הרווחה, חלק מהגברים ורוב הנשים לא עובדים, לא משתלבים בתרבות המקומית, מתבדלים ורוצים להחיל את חוקי השאריעה לפחות בקהילותיהם (על החוקים האלה, הגורל שהם מיחדים לכופרים והיחס שלהם לנשים כבר כתבתי במסגרת אחרת).

הם מצמיחים מתוכם במאדרסות שלהם שבהן מטיפים אימאמים פאנאטים תאי טרור שהם יחד עם טרוריסטים אסלמיסטים אחרים כבר הביאו למותם של אלפים באירופה ובארה"ב. המוסלמים במקרים רבים עוצמים עין מקיום ארגוני הטרור, לא מדווחים לשלטונות, או אפילו תומכים בהם, מחביאים אותם ומממנים אותם. חלק מהמוסלמים באירופה גם מטיף לאנטישמיות, מתנכלים ליהודים ולעיתים גם רוצחים אותם, קוראים לחיסול מדינת ישראל. לא אכנס כאן לסוגיה האם שיעור ההתנכלות לנשים נוצריות, יהודיות ומוסלמיות, שיעורי הפשע, הגניבות והרצח, האלימות, ההפגנות הפרועות גבוה אצל המוסלמים בהרבה מהשיעור בקרב הנוצרים באותן מדינות או לא...

אך ברור שהוא גבוה לאין שיעור מהשיעור אצל היהודים. בשנים האחרונות מתנהל גל של אנטישמיות אסלאמית נגד יהודים באירופה, בעיקר בצרפת, ואני ממש לא רוצה להשוות בין התרומה של היהודים למוסלמים, אם כי כל אחד יכול לבדוק זאת. אני רק מציין שלא מגיע ליהודים שיתנכלו להם על רקע התרומה הכבירה שלהם בצרפת, בריטניה, גרמניה וארה"ב בתחומי המדע, האמנות, הספרות, הקולנוע, התיאטרון, הכלכלה, העיתונות, הבנקאות, פרסי הנובל ועוד, בלי טרור, בלי להיזקק כמעט לשירותי הרווחה, בלי כמעט אבטלה, בלי חוקי שאריעה, בלי התבדלות ותוך התערות מלאה במדינות ובתרבותן, ועל כך גם כתבתי בהרחבה במסגרות אחרות. לא הייתי מעלה סוגיה "עדינה" זו (לא נעים), אלמלי אנטישמיות של חוגים אסלאמים נגד היהודים, ולא אחזור פה על הסיבות לכך.

**השחקנית בתפקיד חייה "אשה בורחת ממצורע" – חרם רק על נתניהו, ישראל ותושביה**

מעשה בשחקנית דגולה, אחת הטובות בדורה, שקיבלה יום אחד פרס ישראלי אבל סירבה לקבל אותו על מנת לא ללחוץ את ידו של ראש הממשלה הנבחר של ישראל בנימין נתניהו. כמצוותו של סוקרטס לא נדון בשחקנית, שבוודאי אין למצוא פסול בסרטי המופת שלה, אלא בתופעה שהיא מייצגת ונבחן האם יש בכך מוסר כפול אם לאו. אך היא לא בודדה – רבים וטובים כמוה מחרימים אף את ישראל כתאורדורקיס, אחד מגדולי המלחינים, קן לואץ', אחד מגדולי הבמאים, נעמי קליין ונועם חומסקי, הוגי דיעות מהשורה הראשונה שלימדתי פרקים ממשנתם בקורסים שלי על אתיקה, קפיטליזם וגלובליזציה. גם דניאל ברנבוים, בשר מבשרנו, לא חוסך את שבטו מישראל ואף קיבל את האזרחות הפלשתינאית. אני רק תוהה אם מחמוד דרוויש המשורר הלאומי הפלשתינאי, התכוון לאכול גם את בשרו כמו את בשרם של כל הישראלים, כי במקרה שלו הוא ישראלי ופלשתינאי וארגנטינאי, אך מי סופר.

בכלל, זכיתי לשמוע בניצוחו את הקונצרט הטוב ביותר ששמעתי בחיי באולם בשדרת אונטר דן לינדן בברלין, כשברקע ניתן היה לשמוע את זעקות אלפי המפגינים שצעקו מוות ליהודים ולישראל בגלל, שומו שמיים, המשט הטורקי שגבה את חייהם של תשעה שסיכנו את חייהם של הלוחמים הגיבורים שלנו שהשתלטו על האוניה על מנת לאכוף מצור ימי על עזה שמנסה להבריח אמצעי לחימה ולהחריב את ישראל, במקום לבנות כלכלה סינגפורית לתפארת בעזרתה של ישראל עם גבולות פתוחים לכל העולם. בשמיים ניתן היה לראות את המופתי, מנהיג הפלשתינאים, ובן בריתו היטלר שצעדו לא פעם באותן השדרות, כשהם חוכחים ידיים, כשהם ממלמלים בגרמנית ובערבית – בסוף עוד נצליח לבצע את הפיתרון הסופי! הקונצרט היה עילאי, שוברט במיטבו, איזה קונטרסט בין תרבות נשגבת (בערבון מוגבל כי אותה תרבות גם הצמיחה את היטלר) לתרבות חשוכה (גם כן בערבון מוגבל כי היו ימים והאיסלאם הייתה התרבות הכי מתקדמת בעולם) של הרס, רצח, שהידים, שנאה, אנטישמיות, יחס מחפיר לנשים ולמיעוטים, מלחמות אחים עם מיליונים של קורבנות, אביב ערבי – עאלק, עוני ו... אהדה של חוגי שמאל.

אין בעיה אם מחרימים את נתניהו? העיקר ששרי הליכוד ימשיכו לתמוך בו וששרת התרבות תהיה ממלאת המקום הקבועה שלו. נתניהו מתקבל באהדה גדולה בארצות הברית של טראמפ, בהודו, בסין, ברוסיה, באפריקה, ביוון, ברבות ממדינות אירופה בעיקר המזרחית. סעודיה ומדינות המפרץ מקיימות אתו דיאלוג פורה עם הערכה רבה. אז למה דווקא יש כאלה שסולדים מביבי, מה פשעו? הוא רוצח ילדים ואזרחים כפי שתעמולת הזוועה של האסלאם הקיצוני, איראן, אבו מאזן מכחיש השואה, והחמאס מאור הגולה, יחד עם חוגים ליברלים באוניברסיטאות בארה"ב ובאירופה, כמה עיתונים שהם לא אנטישמים כי הם שייכים ליהודים, רק שונאים את ישראל, כמה עיתונים אחרים שלא מתעמקים בחקר האמת כי תמיד כדאי להכות ביהודי זה עושה כותרות טובות, וכמה חוגי שמאל שרק מזכירים להם פלסטינים הם קופצים לדום בהערצה נטולת ביקורת, חברו יחדיו בקואליציה 'מוסרית' ירוקה-אדומה שמחברת את איראן עם נועם חומסקי, החמאס החשוך והתיאוקרטי עם חוגים ליברלים, את נעמי קליין שבאה לישראל אך מוכנה לפגוש רק ערבים, את תאודורקיס שמזיל דמעות תנין על השואה ומונטהאוזן כאשר מארצו שולחו עשרות אלפי יהודים, כמעט כולם מתו, כולל משפחתי, ולא אכנס כאן לסוגיה כמה יוונים הצילו יהודים בהשוואה לאחרים.

המוסר הכפול ביחס לנתניהו וישראל, באו"ם, בקרב הידידות שלנו, באקדמיה, בעולם הספרות והוגי הדיעות, מזכיר את הסוציאליסטים של סאלון מדורם של ז'אן פול סארטר ואיב מונטאן שהעריצו את סטלין שמש העמים והוקיעו את ארצות הברית הקולוניליסטית והקפיטליסטית שהצילה אותם רק אתמול מגרמניה הנאצית. לא אחזור על מספר ההחלטות נגד ישראל באו"ם ובארגונים של זכויות האדם לעומת ההחלטות נגד המדינות שביצעו פשעים נוראים נגד האנושות. אני רק מנסה להבין מדוע שחקנית ישראלית אמריקאית שיודעת או אמורה לדעת מה הולך פה נופלת קורבן לתעמולת הזוועה נגד ישראל ונתניהו, במידה רבה בגלל חוגי היונים הישראלים כפי שראינו לעיל (שוב – רובם בכלל לא אנשי שמאל – אני איש שמאל הרבה יותר מהם בהשקפותי הכלכליות חברתיות), שמתארות את נתניהו כפשיסט, נאצי (הם זעקו לשמים כשבני בליעל מהימין תארו את רבין כנאצי והנה הפוסל במומו פוסל), מושחת... וכיוון שישראל מדינת חוק נתניהו הוא חף מפשע עד שלא הוכח שהוא מושחת, קיבל שוחד והפר אמונים.

עד אז הוא ראש הממשלה שלנו, ואין שום פסול לאיש ללחוץ את ידו. עושים לנתניהו רצח אופי, מתרחקים ממנו כממוכה דבר וצרעת, שחין ופשיסטיס. על דוד לוי לעגו הגזענים (מי?) כי הוא לא יודע מספיק אנגלית, על נתניהו לועגים המלעיזים כי הוא יודע יותר מדי טוב אנגלית. לא לוחצים את ידו, אבל לוחצים בשקיקה את ידיהם של קלינטון למרות מוניקה, של ברלוסקוני, סרקוזי ושיראק למרות העננות הרובצות עליהם. אותם לא מחרימים, אבל את ישראל, או את ראש הממשלה, או את עם ישראל מחרימים במוסר כפול, בצביעות, ממניעים הנעים מתמימות, בון טון, כניעה ללחץ קבוצתי, ועד רישעות, שנאה עצמית ואנטישמיות. משמיצים את ישראל ומדביקים לה סטיגמות של אפרטהייד והרג אזרחים מעל כל במה עם מחבלים ותחת כל עץ רענן עליו נאסר על נאנדרטלים לטפס.

אבל זכותה של השחקנית הדגולה לא ללחוץ את ידו המוכתמת בהשמצות שאף אחת מהן אינה מבוססת – הוא לא פשיסט ולא נאצי כמו שהיונים לא פשיסטים ולא נאצים. הוא חובר למדינות עם אידיאולוגיות כאלה או אחרות בהתאם לאינטרסים של ישראל, כמו שמיטב המדינות בעולם לרבות מדינות סקנדינביה חוברות לאותן מדינות – ושיקום איש השמאל שלא היה מקיים קשרים עם סעודיה בגלל יחסה לנשים (אם כי נודע לי שסוף סוף הן יוכלו לראות סרטים ולנהוג במכונית). דלדיה יונה צחורה חתם על הסכם מינכן עם היטלר הנאצי ומולוטוב הקומוניסט חתם על הסכם עם ריבנטרופ הנאצי. רק צבוע ובעל מוסר כפול יכול להאשים את נתניהו בכך, בפשיזם ובנאציזם.

אז נתניהו משמיץ (כמו במשל של לה פונטיין, הזאב מהאגדה או הפרופסור לא יירגע עד שהוא יאכל את הטלה, אם כי קשה לי לחשוב על ביבי כטלה, אני חושב על חיות אחרות, אולי שועל) – הוא אמר הערבים נוהרים לקלפיות, זה חמור, זה באמת ראוי לכל גנאי אך זה בטל בשישים לעלילות הדם שהפריחו אנשי שמאל כולל הסתה לרצח כפי שראינו לעיל. אז מה רוצים ממנו? על עלילות הדם של רצח ילדים פלשתינאים כבר דיברנו ולדעתי ולדעת רוב הישראלים הוא צח כשלג. זאת ועוד – אם העזתים יכלו לדבר בכנות היה מתברר שהם הרבה יותר שונאים את החמאס מאשר את נתניהו וישראל, פרט לכמה פנטים שוחרי שהידיזם, שהאחרים יתאבדו אך לא הם, כי החמאס נוסף לכל מגרעותיו הוא אחת התנועות הכי מושחתות בעולם וראשיה חוטאים בשחיתות אישית על חשבון עמם. אומר רק זאת, אני מתקומם הרבה פחות מעוולות "השקרן" במחזה של קורניי, שראיתי בקומדי פרנסז ושמבוסס על מחזהו הספרדי של אלארקון LA VERDAD SOSPECHOSA שקראתי בספרייתי, מאשר מטרטיף של מולייר.

אני באמת לא מוצא סיבה למה השחקנית הדגולה לא באה לארץ כי היא לא רוצה ללחוץ את ידיו של נתניהו. אבל אני מבקש ממנה להיות עקבית כי היא אשת כבוד – אסור לה ללחוץ את ידו של טראמפ שנוא נפשה גם אם היא תקבל את מדלית החירות הנשיאותית. ושלא תעז ללחוץ את ידו של קלינטון בגלל מוניקה וניצול יחסי מרות, הרי היא הופיעה בשמלה שחורה בהיותה נגד הטרדות מיניות. לפני שהיא תחתום על חוזה לסרט – עליה לבדוק היטב בציציות של כל שחקן ושחקנית, לא להסכים לשחק עם שחקן שרימה את מס הכנסה, עם שחקנית שבגדה בבעלה, עם במאי שנתן סטירה לילדו כשמצא אותו צורך סמים, עם מפיק ששכב עם שחקניות מרצון או שלא כל כך מרצון.

אם היא לא תעשה זאת – ניתן יהיה להאשים אותה במוסר כפול, בצביעות ובמתן רוח גבית לגדולים שבמשמיצי ישראל. מכל הארצות בעולם, מכל המנהיגים בעולם להיטפל דווקא לישראל ולנתניהו? זה גובל בפסיכוזה, בציד מכשפות – תפקיד נהדר, אך חבל שדניאל דיי לואיס כבר לא יהיה פרטנר, במקקרטיזם. אולי זה אפילו נגוע באנטישמיות? ואין לחשוב על הזמנה מצד המלכה אליזבט בגלל חטאי הסבתא רבתא שלה המלכה ויקטוריה קיסרית הודו – נו כן, אנגליה התנהגה כלפי הודו הרבה יותר גרוע מאשר ביבי ובכלל בתקופה של דיקנס העם סבל הרבה יותר מאשר במימי הניאו ליברלים. יש עוד מדינה שלא אגיד את שמה ששם יש בעיה של יחסים בין תלמיד למורתו – בוודאי סיבה למנוע לחיצת יד, כי היא הרי לבשה שמלה שחורה. את ידי פוטין אין ללחוץ בגלל צ'צ'ניה, חצי האי קרים והמרגל הבריטי, ומה עם הפולנים? ואם יבוא יום והיא תוזמן לקבל את פרס נובל לשלום על תרומתה היוצאת מהכלל לפתרון הסכסוך בין ישראל לפלשתינאים (בטח מגיע לה יותר מאשר לאובמה ולערפאת), עליה להימנע מללחוץ את ידו של מלך שוודיה. למה? עוד נמצא סיבה, אולי בגלל שאבות אבותיו הויקינגים התנהגו לא יפה לאוכלוסיה בארצות שהם כבשו – אנסו כמה, הרגו כמה, בטח יותר מארבעים פלשתינאים על גבול הרצועה.

כן, אבל אבות אבותיו של מלך שוודיה היו צרפתים למהדרין – ברנדוט ודזירה הזכורים לטוב ולא ויקינגים, אך עובדות מעולם לא עניינו את מי שמסרב ללחוץ את ידו של ביבי ומחרים את ישראל. ואני בכלל מומחה לטקסי פרס נובל כך שאוכל לסייע לה – במשך שעתיים הופעתי בשידור חי בזמן שהמחותן שלי קיבל פרס נובל והמראיינים שאלו אותי חזור ושאול מה חושב כרגע דני? הופעתי גם במסך מפוצל עם מלך שוודיה, וזה כמעט כמו סלפי.

זה הפך להיות "בון טון" בימינו לחבוט בישראל ובביבי, לעשות להם רצח אופי. כמו שבעבר המליצו "הכה ביהודי". אתה לא יכול להימנות על חוגי השמאל, על מפלגת הלייבור בבריטניה, על קוראי העיתונים הרציניים, מבלי שתשמיע ביקורות יום יומית על ישראל, מבלי שתנהל הנהלת חשבונות כמה אזרחים "חפים מפשע" נהרגו במהומות יום שישי על גבול הרצועה. אני לא סובל מפרנויה, אני האחרון שסבור שבישראל הכל טוב. כתבתי את חזון הרפובליקה השניה עוד לפני כעשור כשהצעתי לעשות בדק בית יסודי למדינה, אך תמיד חשבתי שזאת מדינתי השלמה ולא "פחות" ממדינה, מדינה פחותה, אונטער מדינה, מדינת אפרטהייד, מדינה שיש להחרים, לנדות, מדינה "הבורחת ממצורע", מדינה הסובלת מליקוי ירח, מליקוי מאורות. ומעל לכל- מעולם לא הטלתי סטיגמה על ישראל.

קשה לך כיום בישראל להיות שחקן נחשב, סופר מצליח, צייר או במאי סרטים מבלי להשתייך לחוגי היונים, מבלי לחבוט במדינה ברוח האשמות שהבאתי לעיל. קשה היה לנעמי שמר, לספי ריבלין ולאפרים קישון בחוגים בהם שוררת משטרת המחשבות של השמאל, עם יישור לשמאל ברוח של סטאלין שמש העמים, צפון קוריאה ו- 1984. קשה לך להיות אפילו איש שמאל אם אתה לא אומר בדיוק את המנטרות המקובלות של פשיסט, נאצי, אפרטהייד, רוצחי ילדים, נאנדרטל, מתנחלים קלגסים, האסון של הכיבוש שאין בלתו. כל האידיאות פיקס של אוכלי הלוטוס.

הכה בחרדים החשוכים, בעולים מרוסיה הפשיסטים, במזרחים הפרימיטיבים, באנשי הימין ובחובשי הכיפות שהיו על המרפסת ורצחו את רבין ואות קין על מצחם, והכי חשוב הכה במתנחלים שהם אבי כל חטאת. מהאחרים תתעלם, במיוחד מהפלשתינאים הטהורים והנאורים. כי רק אנחנו חשובים, רק אנחנו חושבים, אני ואפסי עוד. ואם אתה לא מצליח לשנות את המדיניות כפי שאתה רוצה בישראל, הכה במדינה ובהנהגתה בחו"ל, עשה להם רצח אופי, כי התמימים יפי הנפש לא מתעמקים ממילא וניתן להלעיט אותם בשקרים, בחצאי אמיתות, הגזמות והשמצות.

אם אתה איש שמאל ומתאר מתנחלים כבני אדם ומעלים על נס את המזרחים, לא כותבים ביקורת על ספריך, לא מעלים את מחזותיך, נדים באי נוחות כשאתה נמצא בקרבתם. קשה לי להיות עם אנשי שמאל כשאני משמיע ביקורת על העיתון אהוב נפשם - פרבדה בשורת המקהלה של כתביו? אל-ארד בהערצה עיוורת לפלשתינאים שהם טלית שכולה תכלת ואילו ישראל פשיסטית, תיאוקרטית, טוטליטרית? ואני חושב שזה מוזר שהשירים הכי אהובים על עם ישראל – התקווה, ירושלים של זהב ועוף גוזל הם גם השירים הכי שנואים על הכתבים שלו. מה זה מעיד?

דווקא התקווה הכי שנוא? ההמנון הכי לא לוחמני מכל ההמנונים שאני מכיר, אין בו אף שורה כמו במרסייז הצרפתי "שדם טמא ירווה את שדותינו", אין אזכור ל-"גרמניה גרמניה מעל לכל" כמו בהמנון הגרמני של רפובליקת ויימאר. התקווה - ההמנון הלאומי שכמעט כל יהדות העולם מעריץ, שהיהודים שרו אותו לפני מותם בשואה. ירושלים של זהב - כמה שהם הציקו לנעמי שמר המשוררת הטובה ביותר, נידו את אפרים קישון, בפונדמנטליזם של מפ"ם שהעריצה את סטלין שמש העמים. עוף גוזל - גם אריק אינשטיין, ET TU BRUTE? מה הוא עשה להם? את נתן אלטרמן מחבר מגש הכסף איש תנועת העבודה בכל מאודו, אבל איש א"י השלמה.

אך רבים בשמאל מעריצים את מחמוד דרוויש שכותב: "לכו לאן שתרצו, אבל לא בינינו. בשום אופן! הגיע הזמן שתסתלקו. שתמותו היכן שתרצו. אבל לא בינינו. צאו מכל דבר צאו מפצעינו, מאדמתנו צאו מהיבשה, מהים, מהכל". הם רוצים להכניס אותו לתוכנית הלימודים, לקבל תמיכה לתיאטרון שמעלה אותו, ומי שמתקומם הוא פשיסט, רוצח ילדים, נאצי או חבר של נאצי. ואותו עיתון אהוב נפשם של היונים, שפירסם רבות מההשמצות על המדינה שתוארו לעיל, על המתנחלים ועל המזרחים, מפרסם במוסף שלו טקסט תחת הכותרת:

"היום שבו תלו את בן גוריון", המתאר בפרוטרוט את הוצאתם להורג של בן גוריון, יגאל אלון ובגין, בליווי איור בו נראה בן גוריון כשגופתו תלויה על הגרדום! – מה עוללו להם בן גוריון שהקים את המדינה (העיתון אל-ארד כינה אותו בזמנו "הגמד הירושלמי"), בגין שחתם על השלום עם מצרים (והרס את תיאוריות השמאל על ליכוד פשיסטי ומיליטנטני), יגאל אלון שפיקד על הפלמ"ח ועל המבצעים הכי מכריעים במלחמת השחרור, שהיה מנהיג אחדות העבודה עם אידיאולוגיה שמאלה ממפא"י וניצית מתונה (אם הם היו קיימים היום הייתי משתייך אליהם, בינתיים אני מצביע לאחרונה למפלגת העבודה ממשיכת דרכם בצורה חלקית ובה חברים מנהיגי תנועת המחאה).

אם הייתי דרוויש הייתי אולי אומר לכמה מהיונים הפונדמנטליסטים, מעודדי החרם, משמיצי צה"ל ומפריחי שקרים ודיבה רעה על המדינה: "לכו לאן שתרצו, אבל לא בינינו. בשום אופן! הגיע הזמן שתסתלקו." אבל אני לא דרוויש, לא פונדמנטליסט, לא מתייג ולא משמיץ, לכן אומר להם "אחיי אתם, גם אם אתם טועים, גם אם אני לא מסכים לחלוטין למה שאתם כותבים, אחיי אתם, אנחנו כולנו מאותה משפחה של הקופים מטפסי העצים, כולנו צאצאי הנאנדרטלים, אבל תתרגלו למחשבה שהארץ לא רק שלכם כי אם גם של המזרחים, החרדים, המתנחלים החלוצים ולא הקלגסים כפי שאתם מכנים בשנאה תהומית, גם של הערבים הישראלים שהם בשר מבשרנו שלא נאכל כדרוויש, במדינה פלורליסטית המכילה ואוהבת את כוווו-לם." **כי אני בעד מסרים מכילים ולא משסים...**

ועוד הערה קטנה מאיפה המציאו את זה שהמזרחים מטפסים על עצים. אנחנו באים מהמדבר. במשך תשע השנים שחייתי במצרים מעולם לא ראיתי עץ, רק חולות, לכן אני מציע לשנות את הגדרת המזרחים – שזוחלים במדבריות. ולהשאיר את הטיפוס על העצים רק לכאלה שבארצותיהם היו עצים, מבלי לציין שום שמות בגלל דברי סוקרטס.

בישראל התקבצו יהודים שדיברו בלשונות רבות מספור, שלא הכירו כמעט כלל זה את זה, שעזבו מקומות רבים (עוף גוזל...) ורצו לבוא רק למקום אחד (ירושלים של זהב) אותו אהבו ויחלו לו (התקווה), ואל הארץ, אל הארץ באנו. ונמשכת שיירה מן המאות שעברו, רחוקים כבר היוצאים איכרים וחלוצים (ומתנחלים), לא ימשיכו בלעדינו זוהי הרפתקת חיינו. מגטאות ומחנות הגחנו (מהשואה שלא הייתה), מקצות ערב (להלן נאנדרטליה), מרוסיה ופולניה, הדלקנו אור גם בדימונה, גם דגניה. (אבל לא הרגשנו בבית כל עוד לא דלק אור ברמאלה ובעזה). ארץ ישראל צומחת מסביבנו (אך יש כאלה שרואים רק את החושך), היא חזקה יותר מכל חסרונותינו (ומדורשי טובתנו שמוציאים דיבה רעה עלינו באו"ם ובאוניברסיטאות), וגם הנגב עוד יהיה פורח ועוד נדאג שהזקן יהיה שמח (ביום שבו תלו את בן גוריון). אל השיירה מצטרפים גם אוהבי ישראל כאמיל זולא, וינגייט, בלפור וחסידי אומות העולם. ומול השיירה הזאת - שיירת התקומה, עוברת לה שיירה אחרת - שיירת הרדיפה, בה צועדים רודפי ישראל מימי פרעה, נבוכדנצר, טיטוס, הצלבנים ועד לחמאס, BDS, איראן, החיזבאלה, ורודפי ומשמיצי ישראל, עמה וראשיה.

הנכד שלי שאל אותי לפני מספר ימים מה אני קורא בימים אלה, ועניתי לו: באב אל שאמס של אליאס ח'ורי בערבית עם תרגום בעברית להתגברות על קשיי השפה, כי בעצים שטיפסתי עליהם במצרים קראו את רסין, זולא וסארטר ולא את נגיב מחפוז, מחמוד דרוויש ואליאס ח'ורי. הספר מתאר מחדש את מפת המולדת הפלשתינית האבודה. זכות השיבה היא זכות הסיפור. הגיבור, יונס, הוא גיבור המהפכה הפלשתינאית. זהו ספר על פליטים, לוחמי חופש/מחבלים, על הנכבה. נכדי שמכיר את השקפותי נדהם ושאל אותי איך אני קורא את באב אל שאמס ולא מוכן לקרוא את העיתון שהוא קורא במסירות. לכך השבתי לו שאני תמיד מעדיף את המקור על פני החיקוי.

נכדי האחר הלומד לבגרות רצה לקרוא את המאמר שלי, אך לא מצא זמן לכך. אתגרתי אותו כשאמרתי לו שימצא לי טעות שעשיתי וגיליתי רק אחרי שהוא פורסם. למחרת הוא בא אלי בחיוך רחב ואמר לי שטעיתי כשכתבתי שסטלין הוא אביב העמים ולא שמש העמים ונתן לי הרצאה סדורה על סטלין ועל אביב העמים. אמרתי לו ברוח השמצות השמאל על המזרחים מנשקי הקמעות שבקמעות שאני נישקתי הופיעו הבאבא סאלי ועובדיה יוסף ואילו בקמעות שנישקו אנשי השמאל הופיע סטלין שמש העמים וזה מסביר למה טעיתי. או שמא זה מחמוד דרוויש?

אבל להבדיל מהמוסר הכפול של רבים מאנשי השמאל שאוהבים מאוד ערבים אך אבוי אם הם יבואו לגור בשכונת הוילות שלהם, כי זה יוריד את מחיר הבתים שלהם, אני מתעניין מאוד באסלאם, קראתי בקוראן בכתיבת התזה שלי לדוקטורט על אתיקה עסקית, כתבתי על האתיקה בעסקים באסלאם, כי מוחמד הבין היטב בעסקים בהיותו סוחר להבדיל מישו ומשה, הרציתי לסטודנטים שלי שכמה מהם נחשפו לראשונה לקוראן ואף ניסיתי לקרוא את הקוראן בערבית עם תרגום אנגלי. כך אני גם רואה סרטים פלשתינאים בפסטיבל הסרטים ולא נרתע מלקרוא את דברי הבלע של אתרים אנטי ציוניים ואנטישמים (וגם נאומים) על מנת שאוכל בצורה טובה יותר להתמודד עם טיעוניהם.

זאת מורשת שלי מאז ימי כקצין מחקר במודיעין, מה עוד שאני משוכנע שבסופו של דבר נחיה בשלום, כי אנו חולקים את אותו גורל ואת ארץ ישראל משתי גדות הירדן שהיא ארץ מכורתם של היהודים והפלשתינאים. באחרית הימים או בעוד מספר שנים נחיה בברית מדינית שתהיה חלק של האיחוד האירופי, בלי כיבוש ונסיגה, כשאף ערבי ומתנחל לא ייעקר מאדמתו, כפי שכתבתי בחזון הרפובליקה השניה ופתרון הסכסוך עם הפלשתינאים.

וכפרפרזה על הפתיח במסה זו ועל מה שנאמר על ידי רבים וטובים תמימים אך אנשי כבוד על נאום הקוואזי-בית, אני משתומם על השנאה התהומית של כמה מאנשי השמאל - מכל מה שהוא ישראל היפה, האינטלקטואלית באופן אמיתי ושורשי, עם לב רחב בלי שיסוי ונידוי, עם פה ולב שווים בלי מוסר כפול, קול המצפון של ישראל, המצפן שלה, רוב העם הזה שהוא חכם, מתון, מכיל, אור לגויים שצריך לשכפל בעולם להגביר את הטוב. שהשקפת עולמו כמגדלור, עם המחשבות והרגשות העמוקים ביותר. לעומת נאומים על קוואזי-בית, שמדכאים את לב שומעם, נאומים שנועדו להרשים, לשלהב, להרגיז ולהצדיק דברים שאינם ניתנים להצדקה. נאומים לתצרוכת של מוציאי דיבתה הרעה של המדינה, שמנצלים את ההזדמנות בשומעם כי אנשי רוח בולטים סבורים שישראל כבר לא בית שלם עבורם, רק חצי בית, רבע בית, ובכך יוצרים דה לגיטימציה, דמוניזציה, נידוי ושיסוי בשולי החברה האנושית.

רבים בשמאל חובטים בציונות, אז גם חובטים בהתקווה, אך חס וחלילה שלא יחבטו במחמוד דרוויש שרוצה לאכול את בשרנו ולגרשנו מהארץ לכל הרוחות, הוא קדוש האומה. וכל מי שלא רוצה שילמדו אותו בבתי הספר הוא פשיסט, פטישיסט, פשיוניסט ועוכר ישראל, סליחה – פלסטין! זה לא בון טון להיות חריג, עם מחשבה משלך, השקפת עולם שונה. עליך לצחוק מהבדיחות הגזעניות שאתה מקבל בנייד ומתארות תמיד את המזרחי כאידיוט, אסור לך להתקומם כשאתה מקבל פוסטים שמתארים עד כמה גרועים ראש הממשלה, שרת המשפטים, שר החינוך ושר הביטחון. אסור לך ללמד כף זכות על חלק מפועלם, אתה מוקע, אין לך זכות לדיעה משלך בקולקטיביות הרעיונית נוסח הקיבוץ הארצי של פעם, שהתפצלו אפילו מהקיבוץ המאוחד. אם אתה משמיע טרוניה – אתה מקבל צעקות מקיר אל קיר במוסר כפול, כי רק אנחנו יודעים מה טוב, כל השאר פרימיטיבים. ושרת התרבות, זו עם השם המרוקאי כי הם לא קוראים לה בשמה העברי וזוכרים לה חסד המרוקאיות שלה, כמו שהצרפתים הגזענים קראו למרסל דאסו תמיד בלוך - היא בכלל שק החבטות, יחד עם המתנחלים, יחד עם הקואליציה. ובכלל ועדת ביטון היא שערוריה כי אין תרבות מזרחית ראויה לשמה, יש רק נרגנות של מקופחים שצריכים להגיד תודה שהעלו אותם ארצה מהחושות שבהן הם גרו, כי הם שכחו את החושות שאבותיהם גרו בהן בשטעטעל. ולמלעיזים על התרבות המזרחית אני ממליץ לקרוא אנתולוגיה נפלאה של הספרות והשירה המזרחית של בימת קדם. הכה ביהודים, במזרחים, בנתניהו, בחרדים, בעולים מרוסיה, בליכוד, בכל מי שלא "משלנו", בישראל, זה הכל בון טון בארץ ובעולם והכי חשוב – אוי לך אם אתה סוטה משורת המקהלה, אם אתה חורג ואפילו במעט מהקו של "המפלגה"...

**מוסר כפול בקומוניזם, בימין, בעסקים, אצל החרדים, באסלאם הפונדמנטליסטי, באו"ם ובמדינות העולם**

למען הסר ספק – השמאל והיונים לא המציאו את המוסר הכפול, הם רק שיכללו אותו מימי ברית המועצות והקומוניזם, שהתיימרו להיות המצפון והמצפן העולמי, ששיכנעו קודם חסידים שוטים במדינות הקומוניסטיות ואחר כך קומוניסטים בארצות הברית, צרפת, גרמניה, איטליה ומדינות אחרות. כולנו זוכרים את הקומוניסטים/שמאלנים של סאלון מז'אן פול סארטר ועד איב מונטאן. זה היה בון טון להיות קומוניסט או לפחות אוהד, עד המקקרטיזם לפחות ועד הדיכוי של המרד ההונגרי והצ'כי והפולני. אבל היו רבים שנשארו חסידים שוטים עד סוף הקומוניזם.

מכיוון שאין יותר קומוניזם לא כדאי להתייחס לנושא. מיקדתי את הביקורת שלי על המוסר הכפול של היונים בישראל בגלל ההשפעה השלילית מאוד בעולם שגורמת לחרמות ונידויים ועלולה להפוך אותנו למדינה מצורעת כמו דרום אפריקה. לא סתם הנאום שבו התחלתי תורגם לאנגלית ולערבית, רוב הפעילות של היונים בישראל מכוונת בראש וראשונה לצרכי חו"ל כי הם יודעים שבארץ אין להם סיכוי, כשהעם שהוא יותר חכם מעורך עיתון זה או אחר, למרות שהוא מטפס על עצים, התפכח מהיוניות, מהסכמי אוסלו ומקיצוניות המסרים של היונים.

אבל בעולם אין להם באמת מושג מה הולך כאן ובגיבוי וליבוי של יסודות אנטישמיים, אסלאמיסטיים ו... נאצים המסרים שלהם נגד ישראל תופסים תאוצה ומביאים לחרמות נגד ישראל באוניברסיטאות, בתיאטרון, בקולנוע ואפילו במדינות. הנזק הוא כבד מאוד, הוא לא נורא כמו אחרי מלחמת יום כיפור, אך בכל זאת זה פוגע ביצוא, בתיירות, באקדמיה, זה עלול להביא אותנו לתחתית המדרגה כפי שהייתה דרום אפריקה. הם למדו שאם אתה משמיץ, מגזים ועושה רצח אופי לראש הממשלה, לממשלה ולמדינה זה נדבק, כמו שבזמנו נדבקו האהדה לקומוניסטים ושנאת היהודים. בגלל שהם נכשלו בארץ בהעברת מסרי השיטנה וההשמצה שלהם הם מנסים בחו"ל ומצליחים שם הרבה יותר. כאמור, מה שמקומם במיוחד זה המוסר הכפול, צדקות טרטיפית, ההתחזות למצפוניים.

אבל יש מוסר כפול לא פחות חמור ואולי אף יותר גדול אצל החרדים, כמו גם אצל גופים דתיים בעולם ושוב חוזרים לטרטיף של מוליר שהיה איש דת כביכול מוסרי. לא סתם טרטיף הוא אחד המחזות הכי מתורגמים – לי יש אותו בבית בכמה גירסאות, כמובן בצרפתית אך גם ברומנית בחרוזים ובהאיטית והגרסה בהאיטית אפילו מצחיקה יותר מהמקור. הבעיה במוסר הכפול של החרדים וגופים דתיים שהתופעה היא די נדושה. כולם מדברים על זה ואין לי הרבה לחדש, מה עוד שעסקתי בתופעה בספריי ובמאמריי. עסקו בכך משחר ההסטוריה, מהנביאים ועד ישו.

אחת הדרכים להתגבר על המוסר הכפול הוא בהפרדת הדת מהמדינה, במתן חינוך בחינם רק לבתי ספר חילוניים, באיסור קיום מפלגות דתיות וחזרה בתשובה מיסיונרית, במתן הקצבות לילדים רק לארבעת הילדים הראשונים, בהחלת גיוס חובה לצה"ל או לשירות לאומי לגברים ונשים חרדיים, גברים ונשים ערבים, ולכל האוכלוסיה בישראל לשלוש שנים ללא קשר למצב המשפחתי, לבטל את הבלעדיות לכשרות לאורתודוקסים, להנהיג נישואים אזרחיים, להכיר בכל הזרמים היהודים, להפסיק מתן דמי אבטלה רק למי שמוכן לעבור קורסים להכשרה מקצועית בעבודות הדרושות וכדומה. רק כך תהיה אינטגרציה של החרדים כפי שהרחבתי על כך את הדיבור בכתביי בעבר.

המוסר הכפול של ההנהגה החרדית זועק במיוחד כאשר הם מנסים לשמור את המאמינים בבורות במקצועות הליבה על מנת שחס וחלילה הם לא יעזבו את הדת ולכן יש לחייב אותם ללמוד מקצועות ליבה בדיוק כמו בבתי הספר החילוניים. בטיעון הסרק כי אם האברכים "מתים באוהלה של תורה" זה עוזר למדינה כמו שירות בצבא ויש תמימים שמאמינים בכך – לא צריך בכלל להתווכח, האברכים צריכים לשרת שלוש שנים גברים ונשים כאחד. בעידוד לידה של עשרה ילדים שיפסק כשיפסיקו את הקצבות הילדים, ובבלעדיות האורתודוקסית על הכשרות שהוא מקור הכנסה עצום למשגיחים שלא עובדים קשה במיוחד ולשחיתות רבתי. כי ישראל לא יכולה להרשות לעצמה מיעוט חרדי ניכר שלא לומד מקצועות ליבה, לא מתפרנס במקצועות המבוקשים (כמובן שצריך לבטל את ההקצבות לאברכים כי לימודים יהיו בחינם ותהיה עזרה לסטודנטים רק באוניברסיטאות חילוניות).

מכל המוסר הכפול החרדי – המקומם ביותר הוא היחס שלהם לנשים ואצל האשכנזים – למזרחים. איני מבין איך הנשים החרדיות החיות בתנאי עבדות מחפירים מוכנות לשאת את מצבן בשקט ואיך הן לא מתקוממות, כאשר הן צריכות גם ללדת עשרה ילדים, גם להשתדך שלא מאהבה, גם להתבטל בפני הבעל, לקיים עול מצוות שמפלה את הנשים, גם לעבוד ולפרנס את המשפחה וגם לא ללמוד מקצועות מבוקשים, גם לא להיות מיוצגות בכנסת ובמוסדות ולא להיות רבניות, ולהישאר בתנאי עוני ולהגיד "אהבתי את אדוני ואת אדוני", באהבה, במסירות, בהכנעה.

אני ממש משתומם איך החינוך החרדי בבתי הספר ובבית מצליח כל כך בשטיפת המוח של הנשים החרדיות, שהן ממש קדושות מעונות, נשים מדהימות שכל העול נופל עליהן והן לא מתלוננות. מוסר כפול נוסף הוא כאמור באפלית המזרחים בחינוך החרדי האשכנזי, זאת היא גזענות חשוכה המלווה במוסר כפול שהאברכים המזרחים או המזרחיות אינם דתיים מספיק (טוב, הם לא מדברים יידיש) ושהם אינם חריפים מספיק (רק האוכל שלהם חריף... אך להם אין חשיבה מופשטת – מעניין איפה כבר שמעתי את הטיעון הזה, אה, כן בסידרה סאלח, פה זה ארץ ישראל למה המזרחים, כולל אני כשהייתי בן 11, נשלחו לבתי ספר טרום מקצועיים). מזרחים מקימים סטארטאפים שעושים אקזיטים במילירדים, תופסים עמדות מפתח בכל תחומי הכלכלה והחברה, בפוליטיקה ובשירות הממשלתי, שחקנים מצטיינים, סופרים מצליחים, זמרים, רק ללמוד בבא קמא ובבא מציעא הם לא חריפים מספיק, הו טרטיף...

על המוסר הכפול וחוסר האתיקה בעולם העסקים בישראל ובעולם כתבתי תריסר ספרים לרבות רומן ומחזה ותיזה לדוקטורט, עשרות אירועים ומאמרים ואלפי עמודים ולא אוסיף. מי שמעוניין יכול לקרוא את ספריי, רובן ניתנים להורדה מהאתר שלי ושל כמה אוניברסיטאות. ברבים ממאמריי וספריי יש גם התיחסות למוסר הכפול של הניאו ליברלים ושל הימין בארץ ובעולם. גם כאן אני לא מבין איך הימין מצליח לקבל את התמיכה של רוב האוכלוסיה בישראל ובארה"ב ובארצות רבות באירופה כאשר הם עושקים את 90% מהאוכלוסיה לטובת העשירון העליון, המאון העליון, האלפיון העליון והטייקונים. כלומר, אני מנחש כי עושים להם שטיפת מוח עם סוגיות שוליות כמו הפלות, הסתה של מגזרים אלה באלה, השמצות ומוסר כפול. הם משמיעים קולות של תומכים במעמד הביניים כאשר בפועל הם מורידים את המיסים בעיקר לעשירים ולחברות, הם מגדילים את הפערים בחברה, עוסקים בפופוליזם, בדמגוגיה, מעבירים מסרים שרק מנהיגיהם יכולים להנהיג את המדינה וכמובן משתלחים בשמאל.

בספרים האחרונים שלי הקדשתי מאות עמודים לתאור המוסר הכפול של האו"ם, מדינות המערב, אנטישמים, האסלאם הקיצוני ביחסי החוץ והפנים ובמיוחד כלפי היהודים וישראל. אבל קצת פרופורציה – היינו במצבים יותר גרועים אחרי מלחמת יום כיפור כשהחרימו אותנו, ניתקו איתנו את היחסים וקיבלו החלטה שציונות היא גזענות, בשנים הראשונות של המדינה כשרק מעט מדינות הכירו בנו והחרם הערבי היכה בנו קשות, ועוד. אנחנו מוחרמים אבל הנזק שזה עושה לנו הוא חמור אך תדמיתי, כאשר לא מנתקים איתנו יחסים וכמעט ולא פוגעים בכלכלה שלנו.

בארצות הברית עלה טראמפ לשלטון, יש לנו יחסים טובים עם סעודיה ומדינות המפרץ, ירדן ומצרים (בעיקר בגלל האיום האירני והטרור האסלאמי השיעי), בצרפת מתפכחים בעקבות התגברות האנטישמיות האסלאמית ופיגועי הטרור, יוון ביחסים מצויינים אתנו (אחרי שהיחסים שלנו עם טורקיה התקררו), סין, הודו, רוסיה, מדינות מזרח אירופה, רבות ממדינות אפריקה, אמריקה הלטינית ואסיה ביחסים טובים איתנו למרות שמצביעים נגדנו באו"ם, יש לנו יחסים טובים עם גרמניה. רק בריטניה, סקנדינביה, אירלנד ועוד כמה מדינות מבקרות אותנו קשות לאחרונה.

אבל זה רק עניין של זמן עד שהטרור האסלאמי יכה בהן והן יתפכחו כמו צרפת. התנהגות איראן, פלסטין ומדינות אסלמיות קיצוניות שמעודדות טרור מזיקה לישראל אבל גם יש בה אספקטים הפוכים, בהיותה כל כך קיצונית למרות מתקפות החיוכים שלהן והדרישה שיתחשבו ברגשותיהם (שמביאה לאבסורדים כמו הנהגת מטבחים חלאל בכל בתי הספר בבריטניה בגלל מיעוט קטן של מוסלמים, ועד היום לא ברור לי אם ביטלו את לימודי השואה כי זה מרגיז את המוסלמים שלא מאמינים בקיומה...). יש גבול לתמימות ולמוסר הכפול של כמה מהמדינות והן יתפכחו. גם ההנהגה המוסלמית בצרפת ובמדינות אחרות מתחילה להתפכח ולהפסיק לפחד מהיסודות הקיצונים ומהאיממים כי היא רואה איזה נזק עצום הם גורמים להם והם מנסים בכל זאת להתערות בחברות המערביות בלי חוקי שאריעה.

**הנזק והתועלת בתנועות שלום ובמחרחרי מלחמה, יונים, ניצים קיצונים וניצים מתונים בעולם ובישראל**

במאה השנים האחרונות היינו עדים למאבק איתנים בין תנועות שלום למחרחרי מלחמה, בין אידיאולוגיות יוניות, ניציות וניציות מתונות בעולם ובישראל. כשאני כותב "יונים" או "הם", אני מתכוון ל- "חוגים ביונים" כי אני לא רוצה להכליל, ואני מתכוון לחוגים בקרב היונים או הימנים או החרדים. זאת היא מסה, לא תזה לדוקטורט בה אני מצווה לציין למי אני מתכוון במדויק, מי אמר מה או מתי ולהביא אסמכתאות, אחרת המסה היתה הופכת ארוכה מדי ומאוד קשה לקריאה. אם כן, יונים או חוגים ביונים מנסים להוכיח שהם טלית שכולה תכלת, מוסריים, רוצים בשלום, אוהבים את השכנים (אבל לא מרגישים ב"בית" עם העם שלהם...), בשעה שהניצים ובכלל כל מי שלא חושב כמוהם, אפילו מקרב השמאל והיונים עצמם, הם סמל הרע, פשיסטים, נאצים, רוצחי ילדים ואפרטהייד.

זה לא חדש, אנחנו זוכרים את השלטון הטוטליטרי של מפא"י, את הקרע בין הקיבוץ הארצי לקיבוץ המאוחד, את הטיהורים אצל הקומוניסטים, הטרוצקיסטים ודומיהם. אם מנתחים את ההתנהגות של יונים לעומת ניצים, נראה כי מלחמת העולם הראשונה לפני מאה שנה פרצה בעיקר בגלל חוגים מילטירסטיים, ניצים קיצוניים שהביאו לטבח של מיליונים, בעיקר חיילים, במלחמה שנחשבה אז לנוראה במלחמות של האנושות. כתוצאה מכך חלה ריאקציה ופרחו לאחר מלחמת העולם ה- I תנועות שלום והתבדלות באירופה, בעיקר בצרפת ובבריטניה, ובארצות הברית.

גרמניה, איטליה ויפן לעומתן הפכו למיליטריסטיות ומחרחרי מלחמה וניצלו את תנועות השלום ואת הרצון של המערב להימנע ממלחמה נוספת על מנת לפלוש למדינות, להתרחב באירופה באוסטריה ובצ'כוסלובקיה, באפריקה בחבש ובלוב ובאסיה בסין ובקוריאה. חלק מהכיבושים התחילו עוד לפני כן. באותו הזמן ארצות הברית נקטה במדיניות של התבדלות. אירופה ויתרה עוד ועוד להיטלר – בחבל הסאר, בחימוש, בסיפוח אוסטריה, בסודטים, בצ'כוסלובקיה עד שלא יכלה יותר והכריזה נגדו מלחמה. אך האם היא יצאה למלחמה נגדו? לא ולא – היא אפשרה להיטלר לכבוש בשקט את פולין ולא עשתה דבר. רק אחרי שהיטלר פלש להולנד, בלגיה וצרפת החליטו אנגליה וצרפת להשיב מלחמה שערה ומיד הפסידו במלחמה. זאת היתה בהחלט מדיניות תבוסתנית, אירופה לא נלחמה בנאצים, לכל היותר הם הגיבו בצורה רפה כשהיא נכבשה. גם בריטניה עמדה להיכבש ולהפסיד במלחמה אלמלי קרה לה "נס" ובחרה את צ'רצ'יל לעמוד בראשה. מי שמתעמק בהסטוריה מבין שאלמלי כן יתכן מאוד ובריטניה היתה נכבשת על ידי הנאצים או לכל היותר עושה שלום עם היטלר, מכירה בכיבושים שלו ונכנעת לו בסיבוב הבא, כפי שהיטלר פתח במלחמה נגד ברית המועצות בשנת 1941 למרות הסכם מולוטוב ריבנטרופ ביניהן.

גם ארצות הברית לא פתחה במלחמה נגד התוקפנות של גרמניה ויפן, היא נגררה למלחמה בעקבות פרל הרבור והכרזת המלחמה של גרמניה נגדה ב- 11.12.1941. כלומר, בודאות בגלל הפציפיזם והתבוסתנות של בריטניה, צרפת וארצות הברית, בגלל תנועות השלום, היונים ושלום עכשיו שלהן, בגלל האינטלקטואלים יפי הנפש שהיו נגד שפיכות דמים בכל מחיר, ארצות אלה לא עשו דבר נגד התוקפנות של גרמניה, איטליה ויפן, לא יצאו להילחם נגדן בפועל (הכרזת המלחמה בשנת 1939 היתה רק פורמלית ולא לוותה בצעדים כלשהם) ועד שגרמניה ויפן לא הכריזו עליהן מלחמה ולא תקפו אותן הן לא עשו דבר, בגלל המנהיגים התבוסתנים, בגלל דעת הקהל, בגלל הערכים המוסריים הגבוהים של הפציפיסטים והבדלנים, בגלל הפחד ממחיר המלחמה, הן שילמו בדיעבד מחיר כבד על כך.

כולנו מכירים את האימרה "רצונך בשלום – היכון למלחמה". אבל נראה שהיא מעולם לא הייתה כל כך רלבנטית כמו באירופה ובשאר העולם בין שתי מלחמות, ובישראל בכל מאה שנות ההתישבות. מכיוון שבזמן הלימודים שלי באוניברסיטה העברית התמחיתי בתקופה שבין שתי מלחמות העולם, עלית הפשיזם והנאציזם, אני קצת מבין בסוגיות אלה ובוודאי שהפנמתי את הלקחים. נראה לי שמלחמת העולם השניה לא הייתה גובה כל כך הרבה קורבנות והיתה נמשכת הרבה פחות שנים אם בראש המדינות בבריטניה, צרפת וארצות הברית היו עומדים מנהיגים מפוכחים ולא רודפי שלום בכל מחיר. יש לא פחות סכנה בקיום מדיניות מחרחרת מלחמה כפי שהיה ערב מלחמת העולם הראשונה לבין קיום מדיניות "רודפת שלום" כפי שהיה ערב מלחמת העולם השניה בבריטניה, צרפת וארצות הברית. היונים ורודפי השלום עם המוסר הכפול מסוכנים לשלום העולם לא פחות מאשר הניצים הקיצונים.

הם לא יותר מוסריים מהם, כי כפיית מדיניותם גרמה למיליונים של קורבנות והאריכה את המלחמה בשנים רבות. זאת ועוד, צרפת נכנעה בבושת פנים, בריטניה עמדה להיכנע או לחתום שלום נוסף של אלף שנים שהיה מחזיק מעמד שנה עם גרמניה הנאצית, אלא שקרה לה נס והיא התעשתה ובחרה את צ'רצ'יל הנץ, שבכוח אישיותו וסלידתו מהיטלר והמתוקפנות שלו הפך את היוצרות, אבל באיזה מחיר! ואחרי הרבה שנים של מלחמה ומיליונים של קורבנות. בארצות הברית מה שהכריע את הכף זאת העוצמה הכלכלית שלה ולא האישיות של מנהיגיה, אבל אם כלכלתה היתה פחות איתנה (וגם זאת לאחר 12 שנה של שפל נוראי) היא היתה נכנעת גם כן ליפן ולגרמניה.

גם בזמן המלחמה הקרה היו בארצות הברית ובאירופה תנועות שלום תבוסתניות שיצאו להפגנות המוניות עם נאומים חוצבי להבות, שגרסו כי עדיף לתת לברית המועצות להשתלט וקראו BETTER RED THAN DEAD, עדיף להתפרק מהנשק הגרעיני על מנת להימנע מהסכנה של מלחמה גרעינית. כאילו, שאם לא היו מטילים את הפצצות האטומיות ביפן המלחמה לא היתה נמשכת עוד שנים רבות וגובה עוד מיליונים של קורבנות. כאילו, שאם לא היו הורגים מאות אלפי אזרחים בהפצצות בברלין, דרזדן ובכל גרמניה המלחמה לא היתה נמשכת עוד שנים רבות וגובה עוד מיליונים של קורבנות. כאילו, שאם ארה"ב היתה מתפרקת מנשקה האטומי ברה"מ לא היתה משתמשת בו ומשמידה את ארה"ב. הגיעה הזמן שיפנימו כי תנועות שלום מסוכנות לא פחות ממחרחרי מלחמה.

עם כל העצב והסלידה מהרג של מאות אלפי קורבנות אזרחיים במלחמה, המנהיגים של אומות דמוקרטיות שבהן יש זכויות אזרח (לא הגרמנים והיפנים שבמדינות הטוטליטריות שלהן לא היתה קיימת רגישות להרג של אזרחים של אויביהן) צריכים לעיתים לקבל החלטות של הרג אזרחים – הרבה יותר מ- 40 שרובם מחבלים, כפי שעושים לנו אינוונטר שבועי רודפי השלום בציניות וגלגול עיניים וצדקנות ומוסר כפול, כשהם מוגנים בבתיהם על ידי החיילים 'הרוצחים אזרחים', שאם לא כן המפגינים הפציפיסטים של החמאס היו באים ושוחטים אותם, היו שורפים את בתיהם עם עפיפוני תופת שונעדו לזרוע הרס, שריפה והרג, למרות שנסוגונו מכל שעל כמצוות היונים. אך היונים מגלים אמפתיה דווקא לעזה הנצורה, ולמה היא נצורה 'כביכול', למרות שאנו מספקים להם את החשמל ומזרימים מאות משאיות, רק לא מאפשרים להם להבריח נשק וטילים, כפי שגילינו פעם אחר פעם במצור הימי ובהברחות.

סהדי במרומים, עד כמה ניתן לתעות ולהטעות, כי מה שקורה כיום בעזה הוא שיא הציניות והרישעות. כאשר מאשימים את החיילים ששומרים עלינו בחירוף נפש, את הממשלה שמגנה עלינו ולא מפקירה אותנו ל- "מחיר השלום" כפי שהפקירו אותנו ממשלות השמאל אחרי אוסלו – גם ממשלת פרס אחרי אוסלו ב' שנחתם בגלל פליק פלאק מביש וגם ממשלת ברק עם האינתיפאדה השניה. מדינות העולם הדמוקרטיות במערב, המוסריות והאנושיות, הרגו במלחמות מאות אלפי אזרחים כי לא הייתה להן ברירה. ואיתנו מנהלים היונים פנקסנות כפולה של הרג עשרות פולשים לישראל. אך לא רק הן, גם גורמים במדינות הידידותיות שלא היססו לטבוח מאות אלפים אזרחים, גם האו"ם, ובוודאי פלסטין. עשרות שנים שתקתי למוסר הכפול של היונים, אך עם הגיעו לשיאים שלא יאומנו, עם גבור תעמולת הזוועה נגד ישראל, צה"ל ומנהיגי ישראל, נגד רוב העם, החלטתי שיש להסיר מהם את המסיכה.

בתחרות על המוסר הכפול, על רדיפת השלום האובססיבית, ועל האחריות לכל כך הרבה קורבנות מתחרים איתם כמובן מחרחרי המלחמה, בברית עם תעשיות הנשק, עם גורמים אינטרסנטים, עם קיצונים לאומנים, עם תסביך רדיפה ושנאת האחר. להם ניתן לייחס את מלחמת ויטנאם, מלחמת עירק בראשית האלף ועוד. כל מקרה לגופו של עניין. לכן אני מגיע למסקנה שהדרך הכי טובה לטפל בסכסוכים היא תוך נקיטת מדיניות של ניציות מתונה. זו היתה דרכו של בן גוריון מ- 1948 ושל הישוב לפני כן, זו היתה דרכו של יגאל אלון, זו היתה דרכה של ממשלת הליכוד הלאומי ערב מלחמת ששת הימים, זאת היתה דרכו של בגין, לפחות עד מלחמת לבנון הראשונה. אוי לנו אם היינו הולכים בעקבות ברית שלום בשנים לפני קום המדינה, אם לא היינו מקימים את ההגנה והפלמ"ח ונוקטים במידינות אקטיביסטית נגד הבריטים והפלשתינאים כי אחרי כ"ט בנובמבר 47 התחילו הערבים במלחמה נגד ישראל ואחרי הכרזת העצמאות במאי 1948 פלשו כל צבאות ערב יחד עם הפלשתינאים בשביל לחסל אותנו במלחמת השמד.

לא התגרינו בהם, הם היו התוקפנים, הם היו אלה שברוב המקרים קראו לערבים לעזוב את בתיהם כי אחרי שהם ישמידו את היהודים הם יוכלו לחזור ולרשת אותנו. עכשיו שהם הפסידו, הם בוכים בדמעות תנין על נכבות למיניהן והיונים מכבדים את אבלם, הם מאשימים אותנו בגורל הפליטים ודורשים את שובם אחרי שכמעט כולם לא היו פה מעולם והיונים מוכנים לקלוט את חלקם, הם אלה שטובחים אלפי אזרחים בכוונה תחילה והיונים קוראים לנו רוצחי אזרחים. מזלנו שבן גוריון עמד בראש המדינה בשנת 1948 ולא התבוסתנים שהיה להם כמעט רוב בממשלה ופחדו פחד מוות מהכרזת העצמאות. מי שהכריע את הכף היה בן גוריון בסיוע של הניצים ולא רודפי השלום שרצו לעשות הכל על מנת להימנע ממלחמה שבכלל לא פתחנו בה. אלמלי חזר בן גוריון בבהילות למשרד הביטחון בראשית 1955 היה קרוב לודאי מתקבל התכתיב של הבריטים והאמריקאים לוותר על הנגב על מנת שנאצר וירדן יצטרפו לנאט"ו. אלמלי היו בגין ודיין ועוד כמה ניצים מתונים בממשלה בראשית 1967 היינו קרוב לודאי מפסידים במלחמה אחרי שהיו פולשים אלינו מסוריה, ירדן ומצרים שקידמה את צבאה לגבולנו בניגוד להסכמים שחתמה.

ואם כבשנו שטחים – בדין כבשנו אותם אחרי שפתחו במלחמת השמד נגדנו, כמו שכל מדינה כבשה שטחים בעקבות מלחמות. יחד עם זאת, טוב עשה בגין שהחזיר את כל סיני, בגין לא היונים, על מנת לעשות שלום עם מצרים. טוב עשה ברק שנסוג מלבנון למרות הצורה שבה עשה זאת, כי יש לנו כיום את כל ההצדקה המוסרית להגיב בהיקף פי כמה יותר חזק כנגד לבנון – לא רק החיזבאלה, כל לבנון - אם הם ירו עלינו אלפי טילים. טוב עשה שרון שנסוג מרצועת עזה למרות עקירת אלפי אזרחים מבתיהם, כי יש לנו כיום את כל ההצדקה המוסרית להגיב בהיקף פי כמה יותר חזר כנגד החמאס ולמוטט אותו אם הם ירו עלינו אלפי טילים. טוב אפילו עשו פרס ורבין שחתמו על הסכם אוסלו שאני הייתי נגדו, למרות שהביאו לבתינו אלפי מחבלים, כי הם נתנו "צ'אנס לשלום" ויש לנו כיום את מלוא ההצדקה המוסרית לכבוש מחדש את הגדה, לבנות גדר מסביבה ולהרוג את כל המחבלים שבאים לטבוח בנו (אבל אוי לנו אם לא נקיים איתם עצרות זיכרון, זה קודם לעיירות הפיתוח בנאום הקוואזי-בית).

מספרם של חללי מערכות ישראל משנת 1860 ועד יום העצמאות 2018 הוא 23,645. מספר האזרחים שנהרגו בפעולות איבה מיום הכרזת המדינה עומד על 3,134. אם נוסיף לכך את מספר הקורבנות האזרחיים שנהרגו במאורעות ובין המאורעות משנת 1860 ועד הקמת המדינה, מסתכם סך כל הקורבנות בישראל ממלחמות ופעולות איבה, חיילים ואזרחים, בפחות משלושים אלף נפש. היו ימים בשואה שביום אחד נהרגו יותר ממספר זה. כי הישוב הישראלי בארץ ישראל ידע להגן על עצמו בכוח הנשק, לא באוהלה של תורה ולא בפציפיזם ובאי אלימות.

אם היהודים בישראל מקום המדינה ולפניה לא היו מגינים על עצמם והיו סומכים על אלוהים או על הבנה עם הפלשתינאים שפרעו בנו, טבחו בנו, רצחו, שדדו, בזזו ואנסו, היו נהרגים כמעט כל תושבי הישוב והמדינה, לא הייתה קמה בכלל מדינה. ראינו מה קרה בשואה, כשהגרמנים ואוכלוסיות אזרחיות שסייעו להם, טבחו שישה מיליון אזרחים יהודים על לא עוול בכפם. מה שהיה קורה בישראל כשהיהודים התישבו בישראל שהיתה מיושבת ערבים שראו בישוב היהודי סכנה לאומית היה טבח המוני והפלשתינאים כבר התכוננו לכך כאשר בן בריתם היטלר היה בשערי הארץ ואלמלי ניגף באל עלמין במצרים במרחק של כמה מאות קילומטר מגבולות הארץ אין ספק שגם הורי שגרו בקהיר היו נרצחים כפי שנרצחו קרובי משפחתנו היוונים והאיטלקים ולא הייתי נולד כלל. כמה חבל...

לכל היונים, הפציפיסטים, חסידי שלום עכשיו, מימי דלדייה ועד ימינו כדאי לזכור את המספרים האלה. היינו מאוד פציפיסטים עד השואה, מה זה עזר לנו? היינו מאוד פציפיסטים בראשית הישוב היהודי בארץ ישראל עד שהחלו לטבוח בנו, ללא התגרות, אלא אם כן זאת נחשבת התגרות הרצון לחזור להתיישב בארץ אבותנו ולרכוש קרקעות כחוק בשביל ליישב עליהן יהודים. יגאל אלון, שהיה מפקד הפלמ"ח וניצח בקרבות המכריעים של מלחמת העצמאות והיה נץ מתון, ידע לעשות הבחנה ברורה בין התנועה הפלשתינאית לאזרחים הפלשתינאים – עם התנועה הוא נלחם בחירוף נפש, עם האזרחים קשר קשרי רעות שנמשכו עד יום מותו כאשר פקדו את קברו ערבים רבים.

כך האמינו גם רוב מנהיגי הישוב העברי, וכך אני מאמין, שיש להילחם בתנועה הפלשתינאית שלא מכירה בקיומנו וטובחת בנו, אך יש לכבד את הפלשתינאים כפרטים, שהם כמונו ובדרך כלל שוחרי שלום ורוצים לחיות בהרמוניה בישראל, כפי שחזה הרצל (באלטנוילנד שקראתי אותו בלאדינו בכתב רש"י), שסבר בטעות שהערבים יקבלו אותנו כפרטים, ולא צפה את הקמת התנועה הלאומית הפלשתינאית איתה אנו נלחמים עד עצם היום הזה למעלה ממאה שנה, כשברובה היא מסרבת להכיר בקיומנו או מדברת בכפל לשון על הכרה בקיומנו בכפוף לזכות השיבה, עם "חזרה" של חמישה מיליון פליטים ומדינת כל אזרחיה ולא מדינה יהודית. העם הפלשתינאי שוחר שלום, המנהיגים שלהם מחרחרי מלחמה, זו הבעיה. ומי שלא עושה את ההבחנה הזאת טועה ומטעה ומסכן את המדינה.

כזכור, אני גורס שישראל צריכה להיות מדינת העם היהודי (לא הדת היהודית) וכל אזרחיה, אבל לא רק מדינה יהודית ולא רק מדינת כל אזרחיה. גם בהמנון התקווה שהוא כל כך שנוא על הכתבים של עיתון מסוים ניתן להוסיף בית שיעסוק באהבת הארץ של כל התושבים ולדגל עם המגן דוד ניתן להוסיף עץ זית. כמובן שאין לגלות כל התחשבות בנכבה שהפלשתינאים הביאו על עצמם אחרי שהם לא הצליחו לחסל אותנו, כמו שבית המשפט אינו צריך לגלות אמפתיה לרוצח אביו המבקש את רחמי בית המשפט כי הוא יתום. וגם אין ליישב אף פליט כי כמעט כולם לא גרו פה ובמקור היה מספרם קטן ממספרם של הפליטים היהודים שבאו מארצות ערב (כולל משפחתי) ושנקלטו פה, כאשר ארצות ערב וההנהגה הפלשתינאית העדיפו לשמר אותם כפליטים ולהשקיע את המילירדים בנשק, ארמונות ושחיתות. כל סוגית הפליטים מקוממת מאין כמותה כי משתמשים בהם בציניות כמו שמשתמשים באזרחים כמגן אנושי כשיורים עלינו טילים ובמחבלים המתאבדים שמלעיטים אותם בססמאות דתיות חשוכות.

אחד מעמודי התווך של היונים, סופר מפורסם שמנבא בשער כמו עמוס הנביא טוען שהסכסוך הישראלי-פלשתינאי הוא לא מלחמת דת או תרבויות או מסורות, אבל בעצם סכסוך נדל"ן – סכסוך שיפתר לא על ידי הבנה עמוקה יותר כי אם על ידי פשרה כואבת. אני תוהה לפעמים, או שמא אני טועה, איך ניתן לטעות כל כך הרבה, אך אסתפק בציטוט של דודו הדגול, בן פורת יוסף, שכתב על יצירתו ההסטורית של משה שמיר "מלך בשר ודם" כי יש לפעמים סופרים שאינם הסטוריונים, אבל עד כדי כך... – כך, יש סופרים שאינם הסטוריונים או מבינים במגמות הסטוריות או במדיניות ולצערי כל הסופרים היונים שאני מכיר למעט אחד שכתב את "חופשת שחרור" לא מבינים כלל את מהות הסכסוך ואת כוונות ההנהגה הפלסטינית, אבל עד כדי כך לטעות? עד כדי כך להטעות את הקוראים?

הסכסוך הוא לא מלחמת דת כאשר הקריאה של כל המחבלים המתאבדים היא "אללהו אכבר", איך הם מכינים עצמם להתאבדות, מיטהרים, על פי מצוות הקוראן, מי שולח אותם למבצעים הנאלחים שלהם אם לא אימאמים קיצונים במאדרסות של טרור, פאנאטיות ושנאת הזר, איך הם מייחלים למצוא את 72 הבתולות בגן העדן שעל כך הרחבתי את הדיבור (והדיבוק) בכתביי והצגתי לעומת חזון 72 הבתולות הסקסיסטי והזוועתי את חזון 72 ספרי מופת, 72 סרטי מופת, 72 ציירי מופת, 72 מחזות מופת, 72 יצירות מופת קלאסיות, 72 שפות שאני יכול לקרוא בהן ולהבין את הצהרת זכויות האדם של האו"ם, לרבות לאדינו שיזמתי, השתתפתי בתרגום וערכתי את התרגום...

זו לא מלחמת תרבות כשמצד אחד עומדת התרבות היהודית ההומניסטית אירופאית של ישראל, עם עקרונות מוסר נעלים ומאידך תרבות של שנאה, תוכניות לימוד ערוכות על פי מתכונת נאצית, תרבות של התבדלות, הנהגת חוקי השאריעה? זו לא תרבות של מסורות – כאשר יש בישראל דמוקרטיה, שוויון זכויות מלא בלי אפליה על בסיס דת, גזע, עדה, מגדר, נטיות מיניות ומאידך מדינות טוטליטריות, שאפילו אם יש בהן בחירות פעם אחת - כשמנצח החמאס הרצחני הוא טובח באחיהם, מסורת של גדיעת ידיים לגנבים, סיקול נשים סוטות כאשר הן נאנסות, הלבשת נשים כמו שק עם נקבים זעירים בשביל לראות, הוצאה להורג של הומוסקסואלים, ועד לסחר בעבדים ובנשים...

אני מתפלא איך סופר כמוהו ושכמותו סוברים שההנהגה הפלשתינאית היא אכן כמו ההנהגה המצרית (בכל זאת קומפטריוטים...), שמילת כבוד שלהם היא מילת כבוד, בלי שקרים והתפתלויות סביב ביטול או אי ביטול האמנה הפלשתינאית, בלי הכרה או אי הכרה בישראל – 'אנחנו מכירים בישראל אבל לא כמדינה יהודית ורק אחרי שתקלוט על פי זכות השיבה למעלה מחמישה מיליון "פליטים" פלשתינאים', בלי חוליות משטרה משותפות שיורות בישראלים, בלי פטפוטי סרק של ערפאת ואבו מאזן על שלום אמיצים ושליחה או עידוד מחבלים לטבוח ביהודים.

החזרנו למצרים את השטחים שכבשנו ומאז יש שלום ולא נהרג אפילו אזרח ישראלי אחד. החזרנו לפלשתינאים את עזה ואת מרבית הגדה והם יורים עלינו אלפי טילים, חופרים מנהרות מוות ויזמו את האינתיפאדה השניה שטבחה אלף אזרחים חפים מפשע. ערפאת ואבו מאזן זה סאדאת וחוסיין? איזו תמימות, איזו היתממות מצד הסופרים, הפרופסורים, השחקנים, הציירים, העיתונאים, שאומרים שההנהגה הפלשתינאית הם אנשי כבוד? הם אנשים אמינים? זה לא סכסוך על בסיס דת? ומי זה משקר כבר מאה שנה שאל אקצה בסכנה ממאורעות 1921 ועד ימינו, עם מהומות, עם הרוגים, עם הפגנות של עשרות אלפים, עם שהידים, עם ליבוי יצרים בכל העולם המוסלמי, אל אקצה בסכנה? אין שקר גדול מזה! אין שיסוי דתי גדול מזה! אבל הסופר הידוע טוען שיש לנו רק סכסוך נדל"ן.

הסכסוך עם הפלשתינאים הוא סכסוך עם משטרים פונדמנטליסטים, של אסלאם קיצוני, סכסוך דתי, תרבותי, מסורתי. גם אחרי שנסוגונו מכל שעל בעזה, הפאנאטים אסלמיסטים פונדמנטליסטים של החמאס יורים עלינו אלפי טילים, מנסים לפלוש לישראל בעשרות אלפים, חופרים מנהרות מוות, ואותו דבר אחיהם עשו גם בגדה כי מילה שלהם זו לא מילה, הסכם שלהם זה לא הסכם. לא ניתן להגיע להסכם שלום עם ההנהגה הפלשתינאית בגדה ובעזה, שהם לא יותר מכנופיות של טרוריסטים שאנחנו במו ידינו וברוב תמימותנו הבאנו לארצנו בהסכמי אוסלו, וגם לא ניתן להגיע לשלום עם איראן ועם סוריה. כי יש לנו עסק עם משטרים חשוכים חסרי כבוד שרוצים לחסל אותנו.

עם המשטרים שניתן היה לעשות שלום חתמנו על הסכמי שלום בתמורה לפשרה כואבת והחזרת כל השטחים שנכבשו במלחמת המגן. עם המשטרים האחרים שהם מתונים כסעודיה, מדינות המפרץ, מרוקו ועוד אנחנו נמצאים במצב של הכרה דה פקטו. עם סוריה לא ניתן לעשות שלום ובכל מקרה אין לסגת מאף שעל של הגולן כי יש לנו עסק עם משטר רצחני שטבח בבני עמו חצי מיליון ועוד ידו נטויה. עם איראן ניתן יהיה לעשות שלום רק אחרי שהעם הנאצל של איראן ישתחרר מעול התיאוקרטים החשוך ויהיה שוב חופשי. הו, כמה שכל יפי הנפש השתלחו בשאח הפרסי המושחת שפשעיו בטלים בשישים לעומת פשעי האיאטולות, שעמו היה במצב פי כמה יותר טוב מאשר עכשיו, כל עמו – גם העשירים וגם העניים. אבל העולם הנאור לא עושה דבר נגד משטר האימים של האייאתולות וחותם איתם את הסכם הגרעין המביש. וכשנתניהו במבצע מודיעיני מזהיר מוכיח שהם שיקרו ואכן כמעט והצליחו בפיתוח פצצות אטום למרות הכחשותיהם, הם אומרים – אז מה חידשת, תמיד ידענו שהם שקרנים.

אבל איך זה חותמים הסכם עם שקרנים? מניין להם שהם לא ישקרו גם הפעם, למרות כל מנגנוני הפיקוח שלא מוכיחים את עצמם? אני למדתי שבעולם העסקים לא עושים עסקים עם רמאים גם אם הם מבטיחים את הירח. כתבתי על כך בספריי ולימדתי את הסטודנטים שלי. הוכחתי שתמיד אבל תמיד מי שעושה הסכמים עם רמאים מפסיד, כי הרמאים מערימים עליו. והיונים שמבקרים תמיד, אבל תמיד, את ישראל ואת ממשלתה, אומרים – אה, אבל גם אנחנו שיקרנו עם הכור בדימונה. סליחה, ממתי ישראל איימה עם פצצות האטום שלה, אם יש לה, על מדינה כלשהי? כאשר איראן מאיימת להחריב את ישראל, אם לא מטהראן אז מרמת הגולן, ואם לא בנשק כימי אז בפצצות אטום? וכשנתניהו קורע את המסכה מעל השקרים של איראן ומוכיח שהם רצו לפתח את פצצות האטום היונים טוענים שהוא פופוליסט, שמסגיר סודות של המוסד, שכוונותיו לא טהורות, שהוא מבייש את האיראנים, שעכשיו לא תהיה להם ברירה אלא להגיב. אחיי היונים, נסו ולו רק פעם לצדד בישראל, בראש ממשלתה, לפחות בסכנה כה קיומית כתוקפנות של איראן. אם אתם רוצים שיתיחסו לטיעוניכם ברצינות - תחדלו מהשנאה העצמית.

וגם אם אבו מאזן מדבר בכפל לשון ובמסר כפול מעשיו מעידים על כוונותיו, ואילו החמאס לא מסתיר את כוונותיו, וגם איראן וגם סוריה לא, שכולם רוצים לחסל אותנו. ניתן בהחלט למצוא פיתרון עם ירדן ששליטיה הם אנשי כבוד, וכמובן שאין לזה כל קשר עם היותם פלשתינאים או בדווים, כי חלק גדול מהנהגת ירדן היא פלשתינאית, יורש העצר הוא חצי פלשתינאי ואפשר כמובן לעשות שלום בעתיד עם אנשי כבוד פלשתינאים במסגרת ירדנית. אבל לקרוא לסכסוך שלנו עם הפלשתינאים סכסוך נדל"ן? איזו בורות, איזו התיימרות להבין, איזה מוסר כפול, איזו צביעות, איזו סכנה חמורה של אי הבנה משוועת של האויב, שכבר הביאה בעבר הקרוב לאסונות כבדים!

רבים טוענים כי נתניהו וממשלתו נוהגים במדיניות ניצית מתונה כלפי עזה, כלפי סוריה, כלפי הטרור, כלפי הרשות הפלשתינאית וכלפי איראן, עד כה. יש להדגיש עד כה, כי נתניהו הולך על חבל דק מאוד ותוך יום ישראל יכולה להיקלע למלחמה טוטלית נגד איראן, לבנון, סוריה, עזה ואלפי טרוריסטים מהגדה. אבל מה האלטרנטיבה? לתת לאיראן לפתח פצצות אטום וטילים ארוכי טווח, להתבסס על גבול ישראל בסוריה כשמעולם לא עשינו להם רע והם רוצים לחסל אותנו על לא עוול בכפנו, כמו היטלר שהם מכחישים שרצח יהודים? לתת לחמאס לירות עלינו אלפי טילים ולחפור מנהרות רצח אחרי שנסוגונו מכל שעל ואנחנו רק מונעים מהם לתקוף אותנו בגלל מה שהם קוראים מצור? לתת לחיזבאלה להתחמש בטילים מדויקים ולירות עלינו אלפי טילים אחרי שנסוגונו מלבנון? לתת לטרור הפלשתינאי להרוג בנו אלפי אזרחים מבלי לכבוש מחדש את הגדה ולעשות פשיטות, גדרות ומחסומים על מנת למנוע אלפי קורבנות של אזרחים כפי שהיה באינתפיאדה השניה אחרי שנסוגונו מרוב הגדה? האם יש לנו ברירה?

נראה כי רוב העם בישראל שאולי חלוק עם הליכוד במדיניותם החברתית-כלכלית, סבור כי הממשלה נוקטת עד כה מדיניות זהירה, ניצית מתונה, לא יונית ולא ניצית קיצונית חסרות אחריות. היונים בישראל, הפלשתינאים, ארגוני זכויות האזרח ואוהבי ישראל בעולם יכולים להיות צדקנים, לקרוא למדינה רוצחת ילדים, להגיד שפה זה לא בית אלא מבצר, אוי ואבוי אם ישראל לא היתה גם בית וגם מבצר. ראינו מה קרה לבתים של הצרפתים בהנהגת דלדיה רודף השלום. האם על היונים והערבים הישראלים להודות לנתניהו כי הוא נוקט במדיניות זהירה מאוד, עד כה, כפי שסבור רוב העם? כי אלמלי כן כולנו היינו מזמן נטבחים על ידי הפלשתינאים, האיראנים וחיזבאלה רודפי השלום.

אבל האויבים שלנו בסדר, הם תנועות שחרור, ואנחנו רוצחי ילדים. איך בכלל שחקנים, פילוסופים וסופרים יונים שמתנפלים בקריאות קרב נגד שרת התרבות שלנו על פגיעה כביכול בחופש הביטוי (היא לא אוהבת את דרוויש אוכל האדם) יכולים לקיים עצרות עם פלשתינאים שבבית שלהם בגדה וברצועה נוהגים נגד זכויות אזרח, בעד אפלית נשים, נגד התבטאות חופשית בתרבות ובספרות, בפאנאטיות תיאוקרטית, ברצח ובשחיתות. איך יכול להיות מוסר כפול כה גדול, ליקוי מאורות כה גדול! רק מי שמבין בהסטוריה יכול להגיע למקורות ההתנהגות של תנועות השלום בכל מחיר, רק מי שקרא את הטרילוגיה הנפלאה של סארטר על צרפת ערב מלחמת העולם השניה יכול להבין איך חשבו האינטלקטואלים על המצב. ארתור מילר, אחד המחזאים האהובים עלי, שלימדתי את המחזות שלו בקורסים שלי לאתיקה עסקית כתב את ציד המכשפות על המקרטיזם ואני כמובן מגנה לחלוטין את התופעה הזו.

אבל המקרטיזם היה ריאקציה לגל האהדה של האינטלקואלים האמריקאים לסטלין שמש העמים בשנות השלושים והארבעים, שהתעלמו לחלוטין מהידיעות על רצח ההמונים של הסוביטים הקומוניסטים, בדיוק כמו שהיונים כיום מתעלמים לחלוטין מכל פשעי הפלשתינאים, רוצים שניסוג מהגולן ולאפשר לאסד שוב לטבוח בנו ממרומי הרמה, רוצים שניסוג עוד פעם מהגדה. כמה פעמים כבר אפשר לעשות את אותה הטעות, ולאפשר להם לטבוח בנו אלפי אזרחים כפי שהם עשו באינתיפאדה השניה? ומדברים על פאטה מורגנה של מדינה מפורזת – פלסטין תהיה מפורזת כמו שהנאצים רצו להקים בישראל בית לאומי יהודי, אותו ראש "מדינה" מכחיש שואה מפריח את אותן הסיסמאות הנבובות והיונים התמימים בעל המוסר הכפול קונים את זה, והחברים שלנו בצרפת, בריטניה וגרמניה קונים את המנטרה הריקה מתוכן של שתי מדינות לשני עמים (כשיש לאויבינו כאמור 4 והם לא רוצים שתהיה לנו אחת).

ובתור פרס חברינו "יסכימו" להכיר בירושלים המערבית כבירת ישראל והיונים מצדיקים אותם ותוקפים את טראמפ על זה שהחליט בצורה הטבעית ביותר להכיר בירושלים כבירת ישראל. הייתי צריך לקרוא עוד ועוד על מנת להיות משוכנע שאני לא הוזה כשהאשימו את טראמפ בכך שהוא הכיר בירושלים כבירת ישראל ולא המתין בסבלנות עד שירושלים המזרחית תהיה בירת פלסטין. כמובן שחברינו האירופאים יכירו בירושלים רק אם ירושלים המזרחית תהיה בירת פלסטין ושוב יהיו חומות כמו בברלין, כמו בניקוסיה, כמו לפני 1967, כאשר הסתובבתי לאורך החומות על מנת להבין את גודל הזוועה. כי בית לא חוצים בגדר תיל וכך גם לא את עיר הבירה.

לעתים אני תוהה מה הטעם לכתוב מסות כה מקיפות עם ל"ו עמודים (פעמיים ח"י) כאשר לא ברור לי כלל אם יהיו אפילו ל"ו צדיקים שיקראו אותן. בעצם ל"ו אולי יהיו כי זה היה מספר החברים שבאו לטקס שבו קיבלתי את עיטור המופת של אומ"ץ יחד עם הרמטכ"ל בני גנץ מידי היושב ראש, אריה אבנרי ז"ל הטוב מכולנו והזכור לטוב. בטקס המרגש ב- 2015 קיבלו את אות אומ"ץ אנשים יקרים כאלוף דורון אלמוג, לוסי אהריש, זאב בילסקי, מרדכי גילת, נגה ניר נאמן, סיון כהן ואליהו מצא. ידוע לי כי רוב האנשים הם בעלי דיעה מגובשת בכל נושא ובוודאי בנושאים הנסקרים במסה זאת. היונים שרים "דוד מלך ישראל חי חי וקיים" ואילו בליכוד שרים "ביבי מלך ישראל" והיידה שרה. החרדים שרים שירים חסידיים ובעלי הכיפות הסרוגות שרים "יברך השם מציון וראה בטוב ירושלים". הערבים אולי מעדיפים את שירת מחמוד דרוויש, ואילו אני שר בקושי את "התקווה". איש באמונתו יחיה, אם כי אני מאוד מקווה שכפי שאני מתקומם מכל גילוי של גזענות כלפי ערבים הם גם יתקוממו מדברי המשורר הלאומי שלהם: "אך אם ארעב, אוכל את בשרו של המדכא אותי. היזהר, היזהר מהרעב שלי ומזעמי". כי מה הסיכוי להישמע של אחד שלא שייך לשום מחנה, שכותב על סוגיות הקפיטליזם כבשמאל ועל סוגיות הסכסוך כמו בחוגים מתונים בימין? מי יקרא אותי, למי אני עמל? אין זאת כי אני כותב בגלל הדחף לשנות ולו במעט את המציאות.

כשבאים לנתח כמה קורבנות היו במדינת ישראל ממלחמה ומטרור בימי שלטונו של נתניהו, שנוא נפשם של השמאל, נוכחים לדעת שמספר ההרוגים נמוך ביותר בהשוואה לתקופות אחרות בשבעים שנות המדינה ובוודאי בהשוואה לקורבנות שהיו לנו כשבהנהגה שלטו ממשלות שמאל. אני חוזר ואומר "עד כה" כי ישראל עלולה להיגרר כל יום למלחמה עקובה מדם, אבל עד כה במשך שנות כהונתו של נתניהו זה לא קרה, גם אם סופרים את הקורבנות הכואבים במבצע צוק איתן – 73, במהומות מנהרות הכותל – 16 ובגל הטרור בשנים האחרונות עם רצח מתיישבים ביהודה ושומרון, פיגועי דריסה ורצח בסכינים. ואולי בגלל זה עושים לנתניהו מסע דה לגיטימציה כה חריף כי המצב הבטחוני בשנות כהונתו סותר בפועל את כל טענות היונים. אלה צועקים זאב זאב לגבי המצב הבטחוני, הטרור, הפשיזם, משטרת המחשבות, אבל כלום לא קורה, או מעט מאוד מכל הסכנות שהם מנבאים לנו.

אוהבי ציון בעלי מצפון מנהלים אינונטר שבועי כמה קורבנות היו לאויבינו מידי המרצחים הציונים, כמה אזרחים פלשתינאים נהרגו, כמה נפצעו. זה אולי מעניין את אוהבי ישראל בעולם, אותי מעניין כמה אזרחים ישראלים נהרגו אם בכלל. והמצפון שלי רגוע, כי אני יודע שחיילי צה"ל עושים כל מאמץ לא להרוג אזרחים חפים מפשע ולא הורגים בכוונה אף אזרח, ואם נהרגים אזרחים הם ברובם מחבלים (כל המחבלים הם אזרחים...), או חלק מהמון של עשרות אלפי איש שמנסים לפרוץ לישראל בשביל לטבוח בנו, או אזרחים שנקלעו לקו האש כאשר הנהגתם משלחת אלפי טילים בשביל להשמיד את ישראל כאות תודה על זה שנסוגונו מכל שעל מאדמתם. יסלחו לי בעלי המוסר הכפול, כאיש עם מצפון לא פחות ואולי אף גדול מהם (בשנות עבודתי בעסקים ועיסוקי באתיקה), אותי מעניין שייהרגו כמה שפחות מבני עמי ונקיפות המצפון שמצליחים לעשות לתמימים רבים בישראל ובעולם לא תופשות לגבי. המצפון והמצפן שלי מכוונים קודם כל לבני עמי ולא לבני עמו של האויב. למיטב ידיעתי זה מה שמניע את רוב רובם של האזרחים בישראל, ורואים את זה בקלפי, ואת רוב רובם של אזרחי המדינות הדמוקרטיות כארצות הברית, בריטניה וצרפת, וכבר הוכחתי שאנו מתנהגים בצורה הכי מוסרית, גם בהשוואה אליהן, ביחסיהן לאזרחים ממדינות האויב, במלחמת העולם השניה, בויטנם, הודו-סין, אלג'יר, בגרמניה הנאצית, בעירק ואפגניסטן.

ברצוני להדגיש שמניעי היונים ומדינות העולם בקשר לסכסוך עם הפלשתינאים אינה אחידה ולא ברורים לי באותה המידה. יחסם לישראל של מדינות ידידותיות כאירלנד ושוודיה, ושל אישים דגולים כתיאודורקיס, קן לואץ' ונעמי קליין, נובע מכך שהם לא מבינים ולא מנסים להבין את מורכבות הסכסוך, הם נכנעים ללחץ הסביבה שלהם, שבויים בידי מנטרות פשטניות כ- "הלאה הכיבוש", ישראל פשיסטית, רוצחת ילדים וניאו נאצית. גם אנחנו לא מבינים מה קורה באפריקה, רק חבל שהם לא מנסים לשמוע גם קולות אחרים שפויים לא פחות. המבקרים לא שופטים באותן מנטרות ובפרופורציות הנכונות מדינות שעוולותיהן גדולות עשרות מונים מעוולות ישראל. זהו מוסר כפול אבל ברור. ברור לי הרבה פחות שישראלים החיים בחו"ל מבקרים את ישראל במנטרות הקיצוניות, כי הם חיו בישראל, מבקרים בה ויש להם חברים רבים בישראל. זה כולל שחקניות, פרופסורים ואלפי ישראלים מהשורה שהיגרו לחו"ל ואולי מנסים לשכנע את עצמם שטוב עשו שעזבו את הארץ. זו כבר שנאה עצמית אבל בדרגה נמוכה ומובנת כי אחרת קשה היה להם לאהוב את עצמם. ישראל היא מדינת אפרטהייד, רוצחת ילדים, ראשיה מושחתים ופשיסטים אז טוב עשיתי שעזבתי ואני חי כיום בברלין, בפריז, בלונדון, בקופנהאגן, בניו יורק.

ברורים לי עוד פחות מניעי סופרים, שחקנים ואומנים החיים בישראל ומשתמשים באותן מנטרות ולא מהססים להשמיע אותן גם בחו"ל. הם חיים בארץ הזאת עשרות שנים, חוו מה קרה כאשר נסוגונו מסיני וחתמנו שלום של כבוד עם אנשי כבוד, מה קרה כאשר נסוגונו מעזה ואנו חוטפים אלפי טילים ומרוב הגדה וסבלנו מגל טרור שגבה מאיתנו למעלה מאלף קורבנות אזרחים. כמה פעמים אפשר לחזור על אותה טעות, אך אידיאה פיקס קשה לשנות, לעזאזל העובדות, והם מעולם לא יסכימו להודות בטעותם, כי יחרב עליהם עולמם. אבל ברור שלא כולם כאלה ויש סופרים מצפוניים ורחבי אופקים שרואים את התמונה נכוחה ולא מדברים בססמאות פשטניות אלא בהבנה של התהליכים, של המתנחלים ושל כל שכבות העם. הם מדברים על שחרור, אהבה בלי חושך, ניואנסים ואהבת הארץ שהיא ביתם המלא והיחיד. עוד יותר לא ברורה לי התנהגות הפרופסורים, מזרחנים, אלופים, שגרירים ועיתונאים המשתמשים באותן מנטרות. הם יודעים בדיוק מה קורה, הם היו בצומת העשיה, הם אנשי מקצוע ולא "דילטנטים" בעניני ביטחון כסופרים ושחקנים. זה כבר לא מוסר כפול, כבר לא שנאה עצמית, זאת אולי הונאה עצמית, כניעה לבון טון, רצון לזמר זמירות הערבות בעולם, מאמרים מחמיאים בעיתונים מובילים, הזמנות לסימפוזיונים נחשבים ואולי גם הרבה מאוד כסף שקשור בכך. ואיני חושד בהם בקבלת שוחד כי כולם אנשי כבוד, אבל הזמנה להרצות סמסטר או שנה במשכורת שמנה באוניברסיטה מובילה כרוכה בתשלום גבוה מאוד. אני מעדיף לא להתיחס לארגוני זכויות האדם, חיילים לשעבר, שמסתובבים בכל העולם לספר על עוולות הכיבוש כי אותם אני עוד פחות מבין. לא ברור איפה מתחילה ונגמרת התמימות, שנאה והונאה עצמית, רצון לא להודות בטעות, בצע כסף, רישעות, המצפון, המצפן, הרצון לכפר על עוולות שעשו בצבא או בשב"כ, הבון טון, הרצון להיות מקובלים, לא חריגים, וגם אהובים.

יש כמובן את האנטישמים שברור לי מה הם רוצים כשהם מעלילים על היהודים מקדמת דנא עלילות דם של שתית דמם של ילדים בסדר פסח, רצח ישו ופרוץ המגיפה השחורה. באנטישמיות המודרנית מעלילים על ישראל שהיא רוצחת ילדים, על ראשיה שהם פשיסטים ונאצים, על ישראל שהיא מדינת אפרטהייד, הכל במתכונת הידועה של שנאת ישראל. ברורה לי גם התנהגותם של הפלשתינאים. הם נלחמים על אותה כברת ארץ! רצועת עזה והגדה בניכוי גושי ההתישבות אינם מגיעים למסה קריטית של מדינה, בלי משאבים, בצפיפות נוראה, עטופים במדינות העוינות אותם, בלי פיתרון לבעית הפליטים, בלי אפשרות לקיים דמוקרטיה, עם שחיתות מרקיעה שחקים, כנופיות של מנהיגי טרור שהביאו אותם מלבנון ותוניס ולא מייצגים את רצון עמם, מלחמות אחים, עוני נוראי. אין כל סיכוי שהם יוכלו לקיים מדינה פלשתינאית בת קיימא ברצועת עזה ובגדה, ביחוד אם תקלוט את הפליטים, ובהחלט ברור לי למה הם לא מסכימים לכך. הפיתרון היחידי עבורם הוא לכבוש את כל ישראל, להרוג או לגרש את כל ששת מיליוני היהודים, בעצם להרוג כי אף מדינה לא תסכים לקלוט כל כך הרבה יהודים. זה ברור וידוע, אפשר להשמיע קולות "מתונים" כפי שהשמיע ערפאת עד האינתיפאדה השניה או כפי שמשמיע מדי פעם אבו מאזן, אבל מי שהכי פחות צבועים ומדברים בלי מוסר כפול הם דווקא החמאס שמצהירים שהם רוצים לחסל אותנו. וכדברי הבלדה על מקי סכינאי בפרולוג של "אופרה בגרוש" של ברטולט ברכט: "הכריש יש לו שיניים, זה בולט וזה גלוי. ולמקי סכינאי יש סכין, והוא חבוי." על הכריש אין עוררין – זה החמאס, החיזבאלה, סוריה ואיראן. באשר למקי סכינאי זה ערפאת, אבו מאזן, ואני משאיר לכל אחד מהקוראים למלא את החסר – מי הוא עוד מקי סכינאי עם הסכין החבוי, עם ההשמצות על המדינה, על ראשיה, על חייליה, הכל בשם המוסר הכפול, כי הרי מקי סכינאי הוא אומן המוסר הכפול, מעמיד פנים של איש כבוד, אזרח מהוגן, ישר, ונהנה מאהדה והבנת הסביבה כי הסכין שלו חבויה.

להבדיל מיונים מסוימים שחשים שביתם עדיין לא בית, אני חש בבית בשלושה מישורים ומפלסים. במישור הקוסמופולוטי אני אזרח העולם, כל העולם הנאור הוא ביתי, ובמיוחד העולם התרבותי, האתי, המוסרי. אני חש עצמי בבית בהצגות בקומדי פרנסז, בווסט אנד ובברודווי, בקוראי את ספרי זולא, איבסן וסרבנטס, בשומעי את יצירות בטהובן, נעמי שמר ואירווינג ברלין, ברואי את סרטי אינגמר ברגמן, הגל החדש ו... נטלי פורטמן. אני חש עצמי בבית במדינות אתיות כדנמרק ושוויץ וכמובן בצרפת ובפריז (יש לי שתי אהבות – מולדתי ופריז כדברי ז'וזפין בייקר). אני יונק את ערכי המוסר שלי מהתנ"ך, מגנדי, מאריסטו ומסוקרטס. אני אזרח העולם, בדיוק כמו שסוקרטס אמר, אבל להבדיל ממנו שלא ראה את ביתו ביוון או באתונה, אני רואה את עצמי במישור השני אזרח ישראלי שחש בבית בישראל, לא בחמישים אחוז וקוואזי-בית אלא במאה אחוזים, בלי צדקנות, בלי לקרוץ לשכנים ולמוציאי דיבתה הרעה של הארץ. אני משתייך לעם היהודי במאה אחוזים ואין לי שום אפולוגטיקה כיהודי לאף אחד, גם אם בן בליעל יהודי הורג תינוק פלשתינאי, כמו שאין לי אפולוגטיקה כאב לאף אחד גם אם אב בן בליעל הורג את בנו. זה בדיוק זהה, אין אשמה קולקטיבית. מאז שעליתי ארצה בגיל תשע מעולם לא גרתי בארץ אחרת, למעט שנה שבה למדתי באינסאד שבצרפת, למרות שהיו לי הזדמנויות רבות, אבל תמיד העדפתי לחיות בביתי בישראל, שילדיי ילמדו את כל 12 שנות הלימוד שלהם בישראל, באותו בית הספר, באותה עיר, עם אותם חברים.

ובכך נגמרת ההשתייכות הציבורית שלי – טוב לי בעירי, יש לי כבוד לדת של אבותי למרות היותי אתאיסט, אבל אני לא משתייך לשום מסגרת – לא יונית, לא ניצית ולא משיחית, לשום מפלגה, לשום ארגון או מוסד או מקום עבודה או אוניברסיטה, אם כי בעברי פעלתי במסגרות אלה, אך הן אף פעם לא הגדירו אותי. לא ניתן להגדיר אותי גם כמזרחי, או ספרדי או אירופאי – למרות האמפתיה הרבה שיש לי אליהם ולמרות המורשת המשותפת. אני לא מייצג אף אחד מהם. מעבר למחויבות שלי לערכים האוניברסליים (כך גם קראתי לביוגרפיה שלי) אני חופשי כציפור, כיונה או כזמיר. רק במישור השלישי אני מרגיש שייכות ומחויבות – המישור של המשפחה, קודם כל אשתי רותי אליה אני נשוי כבר כחמישים שנה, שלושת ילדיי ושמונת נכדיי. כולם אהובים, חכמים ומקסימים. לכן המישור או המפלס השלישי של ביתי הוא הבית שבניתי על הר הכרמל לפני יותר משלושים שנה ובה נפגשת המשפחה שלי עד היום. רק בבית הזה אני מרגיש בבית, רק בו אני מרגיש בנוח כשאני משקיף על הכרמל והים.

לא שלא ניסו להחריב את הבית שלי – כמו מנהל העבודה הפלשתינאי שהרגיש אתנו כמו "משפחה" שכתב על קירות ביתנו "יחרב ביתק", כשבן עמו אבו מאזן איחל לנשיא ארצות הברית שתומכת בעמו בתקציבי עתק גורל דומה. ואכן, המחבל הקומפטריוט שלי המצרי יחד עם חבר מרעיו המחבלים מ- 9.11 כמעט הצליח להחריב את הבית הלבן אלמלי הגבורה של נוסעי המטוס שהתרסק בשטח פתוח (לא זכור לי שמובראק אמר בעקבות כך "בני עמי בחרו בדרך הטרור ואיבדו צלם אנוש"). כמו שהחבר למאבק של אבו מאזן יאסר ערפאת כמעט הצליח בכך כששלח מאות מרצחים לפוצץ אוטובוסים ומסעדות סמוך לבית שלי. והשריפות וההרס שהגיעו כמעט עד גדר ביתי.

לעומת אלה שמנסים להתנכל לבית שלי, לעם שלי, למדינה שלי, לעולם הנאור, על מנת למות מוות של שהיד ולזכות ב- 72 בתולות, ליבי פתוח לכולם, ליונים ולניצים, לחרדים ולחילונים, למתנחלים, תושבי הפריפריה ותושבי הערים הגדולות, לעולים מכל הארצות, רוסים, מזרחים ואשכנזים, ליהודים ולערבים. זכיתי לשתף פעולה בהצלחה עם מאות ערבים במישורים שונים: במיזם משותף יהודי ערבי "המורשת הנוצרית", עם לקוחות ערבים מרוצים שהיו לי כשהייתי עצמאי, עם רופאים, קלינאים ואחים מסורים, עם בעלי מלאכה אמינים, ומעל לכל – עם מאות סטודנטים מצטיינים שהיו לי איתם תמיד יחסים מצוינים וזכיתי מהם גם במכתבי הוקרה ובהערכות הכי גבוהות שאותן ניתן למצוא באתר שלי, לרבות סטודנטים פלשתינאים מהגדה המערבית ומירושלים המזרחית.

היונים יכולים להיות פרופסורים, סופרים או שחקנים דגולים. אני רק דוקטור שבמשך עשר שנים מונה ופוטר כל סמסטר, כתבתי רק רומן אחד שנמכר במאתים עותקים, ושיחקתי רק בהצגת בית הספר העממי. עשיתי עוד אי אלה דברים, כתבתי ספרי מחקר פורצי דרך, הייתה לי קרירה מוצלחת בעולם העסקים ואני לא פחות בקי בספרות, אתיקה ודרמה מאשר רבים מהם. אך ההבנה שלי בהסטוריה, בקריאת המפה המדינית, וההתנהגות המוסרית שלי עולות בהרבה על אלה של רבים מהם, שמדברים במוסר כפול אבל לא זכו עד כה אף פעם למענה הולם כפי שעשיתי במסה זאת, במאמריי ובספריי. מי שמבקר את דבריהם עד כה הוא נתניהו ופעילי ליכוד, טוקבקיסטים ודומיהם שדבריהם נשמעים אינטרסנטים, לא אמינים או מתלהמים. מי שתומך בהם הם אינטלקטואלים מלח הארץ שסוגדים להם וחושבים שדבריהם הם דברי אלוהים חיים. אך תמיד הייתי חסיד הדרך השלישת האריסטוטלית וגם כאן החלטתי להגיב בצורה שקולה, לגופו של עניין ולא לגופם של אנשים ואני מקווה שהצלחתי בכך במסה זאת.

**סיכום**

כל מי, אבל כל מי, שנמנע מללחוץ את ידו של נתניהו, מחרים את ישראל, קורא לו ולמדינה – פשיסטים, נאצים, חברים של נאצים, אפרטהייד, רוצחי ילדים ואזרחים בכוונה, חוטא במוסר כפול, בצביעות, בהתעלמות מהעובדות, בדמוניזציה, בדה לגיטימציה. אין אני מכליל לכל היונים ואפילו לא לרובם, רק לאלה שהגדרתי. כי אני מכיר בכך, מכיר מהם, ומוקיר יונים רבים שדבריהם שקולים, יצירותיהם מאוזנות, נאומיהם לא מתלהמים והם מדברים לא רק על תחלואי הארץ, על הגשמים והסגריר, כי אם גם על ימי האור. בישראל מתנהל כיום מאבק בין בני אור לבני חושך, סיפור על אהבה וחושך, בין אלה שרואים רק את החושך לבין אלה שרואים בראש וראשונה את האור, את האהבה, את ההכלה, את האחדות ולא את השיסוי, שהם חלק מהעם ולא סוגדים לאויבינו וקורצים לשונאינו.

אלה שלא חשים בבית בישראל גם אחרי שבעים שנה כנראה שלא ירגישו בה בבית לעולם. כי התנאים שהם מציבים על מנת שיחושו בבית יביאו לחורבנו של הבית והם ואנחנו נמות בהריסות. לא ניתן לבנות דופלקס עם אלה שחופרים מתחת לחדרים מנהרות בשביל לרצוח אותנו, עם אלה שבמטבח המשותף רוצחים אותנו בסכינים בקריאת "אלהו אכבר". עצוב, שעם אלה נמנים רבים ממיטב שחקנינו, סופרינו, אנשי הרוח שלנו. עצוב, שעם אלה שמחרימים את ישראל על לא עוול בכפה נמנים רבים ממיטב המוזיקאים, הבמאים ושחקני קולנוע. וזה גם מתסכל.

אבל השיירה עוברת, ראינו איך הגזענים קוראים לנו גזענים, משתפי הפעולה עם הנאצים קוראים לנו נאצים, הרוצחים הכי נתעבים קוראים לנו רוצחים, מדינות טוטליטריות ובני בריתן קוראים לנו אנטי דמוקרטים. זהו עולם הפוך, מוסר כפול. משחר ההסטוריה העם היהודי סבל מדמוניזציה ורדיפות, ויחד עם זאת ולמרות הכל עברנו את פרעה ונעבור גם את זה! לישראל הכי טוב היה אם היתה קמה ממשלת ליכוד לאומית בראשות ראש ממשלה אתי מהמפלגה הגדולה ביותר שהיתה מנסה לפתור את ח"י או 30 הבעיות הכי אקוטיות של המדינה שהצגתי בחזון הרפובליקה השניה שלי. ממשלה כזאת היתה צריכה לייצג את כל שכבות העם, לרבות חרדים וערבים, ולפעול לאינטגרציה מלאה שלהם בכלכלה ובחברה הישראלית. להערכתי ממשלה זאת גם היתה יכולה להביא את השלום.

כי העם הפלשתינאי השוכן בגדה, בעזה רוצה בשלום להבדיל מההנהגה המתלהמת שלו. ואילו העם הפלשתינאי היושב בירדן חתם איתנו על חוזה שלום. והערביים בישראל, שיקראו לעצמם כפי שירצו, בוודאי רוצים בדו-קיום, כי אנו חיים בדו-קיום כבר 70 שנה למרות ההנהגה הבדלנית שלהם, חיים בדו-קיום בערים המעורבות כחיפה עירי, בעכו ובערים ואזורים רבים אחרים, באוניברסיטאות, במקומות העבודה, בבתי החולים, בכלכלה ואם יתגשם חזון הרפובליקה השניה גם בבתי הספר שבהם תהיה אינטגרציה מלאה. יש לנו שני עמים נהדרים – היהודים והערבים ויכול היה להיות שלום מעולה ותמידי פה, אלמלי הנהגות מתלהמות, אלמלי כמה רודפי שלום מתלהמים וקיצוניים.

העמים שלנו הם שוחרי שלום, נאורים, חרוצים. את הסכסוך ניתן היה לפתור בקלות אלמלי ההנהגות, חלק מהאימאמים וחלק מרודפי השלום בישראל ומחוץ לישראל שמטפחים בפלשתינאים ציפיות שווא של החזרת הפליטים, גבולות 1947, 1967 או 1917. כבר מזמן היה בינינו שלום, אלמלי דמוניזציה הדדית, מתוך כבוד והערכה הדדית, כי כולנו אנשי כבוד. לא סתם בחרתי לכתוב את המסה הזאת על מוסר ומוסר כפול כי זה נושא שהעסיק אותי משחר נעוריי וכיום עוד יותר מאשר בעבר. אם יש גיבור תרבות שאני מעריץ הרי זה סירנו דה ברז'ראק ודבריו בסוף המחזה מבטאים סיום הולם למסה שהתחלתי עם אימרותיו של סוקרטס: "לא נלחמים עבור התקווה להצלחה. זה הרבה יותר טוב כאשר זה חסר תוחלת. אני מזהה אתכם כל אויבי הותיקים! השקר? הפשרות, הדיעות הקדומות, הפחדנות! הנה את, את, הטיפשות! יודע אני כי בסופו של דבר תכריעוני; לא חשוב: אני נלחם! אני נלחם! אני נלחם!" זאת היא תמצית המאבק שלי – בנושאי אתיקה, קפיטליזם, הרפובליקה השניה, פתרון הסכסוך. הסיכוי שהמסר שלי יעבור הוא אפסי, מספר קוראיי מזערי, אך אמשיך להילחם, כי אני חפץ חיים!